
INJILI KAMA ILIVYOANDIKWA NA 


YOHANA 


HAPO mwanzo kulikuwako Neno, 
naye Neno alikuwa na Mungu, 
naye Neno alikuwa Mungu. 

2. Huyo alikuwa na Mungu hapo 
mwanzo. 

3 Vyote vilifanyika kwa huyo, 
wala pasipo yeye hakikufanyika cho 
chote kilichofanyika. 

4 Ndani yake ulikuwa uzima, nao 
ule uzima ulikuwa nuru ya watu, 

5 nayo nuru yang'aa gizani, wala 
giza halikuiweza. 

6 Palitokea mtu, ametumwa kutoka 
kwa Mungu, jina lake Yohana. 

7 Huyo alikuja kwa ushuhuda, ili 
aishuhudie ile nuru, ili wote wapate 
kuamini kwa yeye. 

8 Huyo hakuwa ile nuru, bali 
alikuja ili aishuhudie ile nuru. 

9 Kulikuwako nuru ya kweli, 
anayemtia nuru kila mtu akija 
katika ulimwengu. 

10 Alikuwako ulimwenguni, kwa 
yeye hata ulimwengu ulipata kuwako, 
wala ulimwengu haukumtambua. 

11 Alikuja Kwake, wala walio 
wake hawakumpokea, 

12 Bali wote waliompokea, 
aliwapa uwezo wa kufanyika watoto 
wa Mungu, ndio wale waliaminio 
jina lake; 

13 waliozaliwa, si kwa damu, wala 
si kwa mapenzi ya nyama, wala si 
kwa mapenzi ya mwanamume, bali 
kwa Mungu. 

14 Naye Neno akawa nyama, 
akakaa kwetu; (nasi tukauona 
utukufu wake, utukufu kama wa 
Mwana pekee atokaye kwa Baba), 
amejaa neema na kweli. 


15 Yohana anamshuhudia, na 
amepaza sauti yake, akisema, “Huyu 
ndiye niliyenena habari zake, 'Ajaye 
nyuma yangu, amekuwa mbele 
yangu; kwa maana alikuwa kabla 
yangu.” 

16 Na kutokana na utimilifu wake 
sisi sote tulipokea, na neema juu ya 
neema, 

17 kwa kuwa Torati ilitolewa kwa 
mkono wa Musa, neema na kweli 
zilikuja kwa mkono wa Yesu Kristo. 

18 Hakuna mtu ambaye amemwona 
Mungu wakati wo wote; Mwana 
pekee, aliye katika kifua cha Baba, 
huyu ndiye aliyemfunua. 

19 Na huu ndio ushuhuda wake 
Yohana, Wayahudi walipotuma 
kwake makuhani na Walawi kutoka 
Yerusalemu ili wamwulize, “Wewe 
ni nani?” 

20 Naye alikiri, wala hakukana; 
akakiri kwamba, “Mimi siye 
Kristo.” 

21 Wakamwuliza, “Ni nini, basi?” 
“Je, wewe ni Eliya?” Akasema, “Mimi 
siye.” “Je, wewe ni yule nabii?” 
Akajibu, “La.” 

22 Basi, wakamwambia, “Wewe 
ni nani? Ili tuwape jibu wale 
waliotupeleka, unasemaje juu yako 
mwenyewe?” 

23 Akasema, “Mimi ni sauti ya mtu 
anayepaza sauti nyikani, Inyosheni 
njia ya Bwana, kama vile alivyonena 
nabii Isaya.” 

24 Nao wale waliotumwa, walikuwa 
wametoka kwa Mafarisayo. 

25 Wakamwuliza, wakamwambia, 
“Mbona basi, unabatiza, ikiwa 

YOHANA 1 


wewe si Kristo, wala Eliya, wala 
yule nabii?” 

26 Yohana akawajibu, akisema, 
“Mimi ninabatiza kwa maji, lakini 
katikati yenu amesimama yeye 
msiyemjua ninyi. 

27 Ndiye yule anayekuja baada 
yangu, ambaye amekuwa mbele 
yangu; ambaye mimi sistahili 
kuilegeza gidamu ya kiatu 
chake.” 

28 Hayo yalifanyika huko 
Bethabara ng'ambo ya Yordani, 
alikokuwako Yohana akibatiza. 

29 Kesho yake, Yohana anamwona 
Yesu akimjia, akasema, “Tazama 
Mwana-kondoo wa Mungu, 
aondoaye dhambi ya ulimwengu. 

30 Huyu ndiye ambaye mimi 
niliyesema juu yake, “Baada yangu 
anakuja mwanamume, ambaye 
amekuwa mbele yangu, kwa maana 
alikuwa kabla yangu. 

31 Wala mimi sikumjua; lakini 
kusudi adhihirishwe kwa Israeli, 
kwa hiyo mimi nilikuja nikibatiza 
kwa maji.” 

32 Tena Yohana akashuhudia 
akisema, “Nimemwona Roho 
akishuka kama njiwa kutoka 
mbinguni, naye akakaa juu 
yake. 

33 Wala mimi sikumjua, lakini 
yeye aliyenipeleka kubatiza kwa 
maji, huyo aliniambia, Yeye ambaye 
utamwona Roho akishuka na kukaa 
juu yake, huyo ndiye anayebatiza 
kwa Roho Mtakatifu.” 

34 Nami nimeona, tena 
nimeshuhudia kwamba, Huyu ni 
Mwana wa Mungu.” 

35 Tena kesho yake, Yohana 
alikuwa amesimama, pamoja na 
wawili katika wanafunzi wake; 

36 akamtazama Yesu akitembea, 
akasema, “Tazama, Mwana-kondoo 
wa Mungu!” 

37 Wale wanafunzi wawili 
wakamsikia akisema, wakamfuata 
Yesu. 

38 Yesu akageuka, akawaona 
wakimfuata, akawaambia, “Mnatafuta 
nini?” Nao wakamwambia, “Rabi,” 
(maana yake, Mwalimu), “Unakaa 
wapi?” 

39 Akawaambia, “Njoni 
mkapaone.” Wakaenda, wakaona 
anapokaa; wakakaa kwake siku ile; 
nayo ilikuwa yapata saa kumi. 

40 Andrea, ndugu yake Simoni 
Petro, alikuwa mmoja wa wale 
wawili waliomsikia Yohana, na 
kumfuata Yesu. 

41 Huyo akamwona kwanza 
Simoni, ndugu yake mwenyewe, 
akamwambia, “Tumemwona Masihi” 
(maana yake, Kristo). 

42. Akampeleka kwa Yesu. Naye 
Yesu akamtazama, akasema, “Wewe 
ni Simoni, mwana wa Yona; wewe 
utaitwa Kefa,” (tafsiri yake, jiwe). 

43 Kesho yake Yesu alitaka 
kuondoka kwenda Galilaya, naye 
akamwona Filipo, akamwambia, 
“Nifuate.” 

44 Naye Filipo alikuwa mtu 
wa Bethsaida, mji wa Andrea na 
Petro. 

45 Filipo akamwona Nathanaeli, 
akamwambia, “Tumemwona yeye 
ambaye Musa aliandika juu yake 
katika Torati, na manabii, Yesu wa 
Nazareti, Mwana wa Yusufu.” 

46 Nathanaeli akamwambia, 
“Je, inawezekana kitu cho chote 
chema kutoka Nazareti?” Filipo 
akamwambia, “Njoo uone.” 

47 Yesu alimwona Nathanaeli 
akimjia, akasema juu yake, “Tazama 
Mwisraeli kweli kweli, hamna hila 
ndani yake.” 

48 Nathanaeli akamwambia, 
“Umepataje kunitambua?” Yesu 
akajibu, akamwambia, “Kabla Filipo 


hajakuita, ulipokuwapo chini ya 
mtini, nilikuona.” 

49 Nathanaeli akajibu, 
akamwambia, “Rabi, wewe ni 
Mwana wa Mungu, wewe ni Mfalme 
wa Israeli.” 

50 Yesu akajibu, akamwambia, 
“Kwa sababu nilikuambia, 'Nilikuona 
chini ya mtini,” unaamini? Utaona 
mambo makubwa kuliko haya.” 

51 Akamwambia, “Hakika, hakika, 
ninawaambia, Tangu sasa mtaiona 
mbingu ikifunguka, na malaika wa 
Mungu wakipanda na kushuka juu 
ya Mwana wa mtu.” 


NA siku ya tatu palikuwa na arusi 
huko Kana, mji wa Galilaya, 
naye mama yake Yesu alikuwapo; 

2 naye Yesu alikuwa amealikwa 
anusini pamoja na wanafunzi wake. 

3 Hata divai ilipokwisha, mama 
yake Yesu akamwambia, “Hawana 
divai.” 

4 Yesu akamwambia, “Ni nini 
kuhusu Mimi na wewe, mama? Saa 
yangu bado haijafika.” 

5 Mama yake akawaambia 
watumishi, “Lo lote atakalowaambia, 
fanyeni.” 

6 Basi, kulikuwako kule mabalasi 
sita ya mawe, nayo yamewekwa 
huko kwa desturi ya Wayahudi ya 
kutawadha, kila moja lapata kadiri 
ya madebe mawili au matatu. 

7 Yesu akawaambia, “Ijazeni 
mabalasi maji.” Nao wakayajaza 
mpaka juu. 

8 Akawaambia, “Sasa tekeni, 
mkapelekee mkuu wa meza.” 
Wakapeleka. 

9 Naye mkuu wa meza alipoyaonja 
yale maji yaliyopata kuwa divai, wala 
asijue ilikotoka, (lakini watumishi 
walijua, wale walioyateka yale 
maji), yule mkuu wa meza alimwita 
bwana arusi, 


YOHANA 2 


10 Akamwambia, “Kila mtu 
huandaa divai nzuri kwanza, hata 
watu wakiisha kunywa sana, ndipo 
huandaa ile hafifu; wewe umeiweka 
divai nzuri hata sasa.” 

11 Mwanzo huo wa ishara Yesu 
alifanya huko Kana ya Galilaya, 
Akaudhihirisha utukufu wake; nao 
wanafunzi wake wakamwamini. 

12 Baada ya hayo alishuka mpaka 
Kapernaumu, yeye na mama yake, 
na ndugu zake, na wanafunzi wake; 
wakakaa huko siku si nyingi. 

13 Na Pasaka ya Wayahudi ilikuwa 
karibu, naye Yesu akakwea mpaka 
Yerusalemu. 

14 Akaona pale hekaluni waliokuwa 
wakiuza ng'ombe na kondoo na 
njiwa na wenye kubadilishana fedha 
wakaketi. 

15 Akatengeneza kikoto cha 
kamba akawatoa wote kutoka 
hekaluni, pamoja na kondoo na 
ng'ombe, akamwaga fedha za wenye 
kubadilishana fedha, akazipindua 
meza; 

16 akawaambia wale waliokuwa 
wakiuza njiwa, “Ondoeni vitu hivi 
kutoka hapa; msiifanye nyumba 
ya Baba yangu kuwa nyumba ya 
biashara.” 

17 Wanafunzi wake wakakumbuka 
kwamba imeandikwa, “Wivu wa 
nyumba yako ulinila.” 

18 Basi Wayahudi wakajibu, 
wakamwambia, “Ni ishara gani 
ambayo unatuonyesha kwamba 
unafanya haya?” 

19 Yesu akajibu, akawaambia, 
“Livunjeni patakatifu pa hekalu 
hili, nami katika siku tatu 
nitalisimamisha.” 

20 Basi Wayahudi wakasema, 
“Patakatifu pa Hekalu hili lilijengwa 
katika muda wa miaka arobaini na 
sita, nawe utalisimamisha katika 
siku tatu?” 

21 Lakini yeye alinena habari 
za patakatifu pa hekalu la mwili 
wake. 

22 Kwa hiyo alipofufuliwa 
kutoka wafu, wanafunzi wake 
wakakumbuka kwamba aliwaambia 
hayo; wakaliamini lile andiko na lile 
neno alilolisema Yesu. 

23 Hata na alipokuwapo 
Yerusalemu wakati wa Pasaka, 
kwenye ile sikukuu, watu wengi 
waliamini jina lake, walipoziona 
ishara zake alizozifanya. 

24 Lakini Yesu mwenyewe hakuwa 
na imani nao, kwa sababu anawajua 
watu wote, 

25 na kwa sababu hakuwa na haja 
ya mtu kushuhudia habari za mtu; 
kwa maana yeye mwenyewe alijua 
yaliyomo ndani ya mtu. 


BASI, palikuwa na mtu mmoja wa 
Mafarisayo, jina lake Nikodemo, 
mkuu wa Wayahudi; 

2 huyo alimjia Yesu usiku, 
akamwambia, “Rabi, twajua kwamba 
wewe ni mwalimu, umetoka kwa 
Mungu, kwa maana hakuna mtu 
awezaye kuzifanya ishara hizi, 
uzifanyazo wewe, isipokuwa Mungu 
yu pamoja naye.” 

3 Yesu akajibu, akamwambia, 
“Hakika, hakika, nakuambia, mtu 
asipozaliwa mara ya pili, hawezi 
kuuona ufalme wa Mungu.” 

4 Nikodemo akamwambia, 
“Awezaje mtu kuzaliwa akiwa 
mzee? Hawezi kuingia tumboni 
mwa mama yake mara ya pili na 
kuzaliwa, sivyo?” 

5 Yesu akajibu, “Hakika, hakika, 
ninakuambia, mtu asipozaliwa kwa 
maji na kwa Roho, hawezi kuingia 
katika ufalme wa Mungu. 

6 Kilichozaliwa kwa nyama ni 
nyama; na kilichozaliwa kwa Roho 
ni roho. 

7 Usistaajabu kwa kuwa 
nilikuambia, Ni lazima kwa ninyi 
kuzaliwa mara ya pili. 

8 Upepo huvuma upendako, na 
sauti yake waisikia, lakini hujui 
unakotoka wala unakokwenda, 
ndivyo ilivyo kwa kila mtu ambaye 
amezaliwa kwa Roho.” 

9 Nikodemo akajibu, akamwambia, 
“Yawezaje kuwa mambo haya?” 

10 Yesu akajibu, akamwambia, 
“Je, wewe ni mwalimu wa Israeli, 
na mambo haya huyafahamu? 

11 Hakika, hakika, ninakuambia 
kwamba, Lile tulijualo tunalinena, 
na lile tulionalo tunalishuhudia: 
wala ushuhuda wetu hamkubali. 

12 Ikiwa niliwaambia mambo ya 
duniani, wala hamsadiki, mtasadiki 
wapi nikiwaambieni mambo ya 
mbinguni? 

13 Wala hakuna mtu ambaye 
amepaa mbinguni, ila yeye 
aliyeshuka kutoka mbinguni, yaani, 
Mwana wa mtu, ambaye yupo 
mbinguni. 

14 Na kama vile Musa 
alivyomwinua yule nyoka jangwani, 
vivyo hivyo ni lazima kwa Mwana 
wa mtu kuinuliwa; 

15 ili kila mtu anayemwamini, 
asipotee, bali awe na uzima wa 
milele. 

16 Kwa maana jinsi hii Mungu 
aliupenda ulimwengu, hata akamtoa 
Mwanawe pekee, ili kila mtu 
anayemwamini, asipotee, bali awe 
na uzima wa milele. 

17 Maana Mungu hakumtuma 
Mwanawe ulimwenguni ili 
auhukumu ulimwengu, bali 
ulimwengu uokolewe katika yeye. 

18 Anayemwamini yeye 
hahukumiwi; lakini asiyeamini 
amekwisha kuhukumiwa, kwa 
sababu hakuliamini jina la Mwana 
pekee wa Mungu. 


19 Na hii ndiyo hukumu, ya kuwa 
nuru imekuja ulimwenguni, na 
watu wakapenda giza kuliko nuru; 
kwa maana matendo yao yalikuwa 
maovu. 

20 Kwa maana kila mtu atendaye 
mabaya huichukia nuru, wala 
haji kwenye nuru, matendo yake 
yasikemewe. 

21 Bali yeye anayeitenda kweli 
huja kwenye nuru, ili matendo 
yake yaonekane wazi, ya kuwa 
yametendwa katika Mungu.” 

22 Baada ya hayo Yesu na 
wanafunzi wake walikwenda katika 
nchi ya Uyahudi; akakaa huko 
pamoja nao kwa muda, akabatiza. 

23 Yohana naye alikuwa akibatiza 
huko Ainoni, karibu na Salimu, 
kwa sababu huko kulikuwa na maji 
mengi; na watu wakamwendea 
wakabatizwa. 

24 Maana Yohana alikuwa 
hajatiwa gerezani. 

25 Basi palitokea mashindano 
kati ya wanafunzi wa Yohana na 
Wayahudi kuhusu utakaso. 

26 Wakamwendea Yohana, 
wakamwambia, “Rabi, yeye 
aliyekuwa pamoja nawe ng'ambo ya 
Yordani, ambaye wewe ulimshuhudia, 
tazama, huyo anabatiza, na watu 
wote wanamwendea.” 

27 Yohana akajibu, akasema, 
“Mtu hawezi kupokea neno lo 
lote isipokuwa amepewa kutoka 
mbinguni. 

28 Nanyi wenyewe mwanishuhudia 
ya kwamba nilishuhudia, “Mimi siye 
Kristo, bali nimetumwa mbele 
yake. 

29 Aliye naye bibi arusi ndiye 
bwana arusi; lakini rafiki yake 
bwana arusi, yeye anayesimama na 
kumsikia, aifurahia kwa furaha sauti 
yake bwana arusi; kwa hiyo furaha 
yangu imetimia. 


YOHANA 4 

30 Ni lazima yeye azidi, lakini 
mimi kupunguka. 

31 Yeye ajaye kutoka juu ni juu 
ya yote. Yeye aliye wa dunia, ni 
wa dunia naye huongea mambo 
ya kidunia; Yeye ajaye kutoka 
mbinguni ni juu ya yote. 

32 Nayo yale aliyoyaona na 
Kuyasikia, ndiyo anayoshuhudia; 
wala hakuna mtu anayeukubali 
ushuhuda wake. 

33 Yeye aliyekubali ushuhuda 
wake ametia muhuri ya kwamba, 
Mungu ni kweli. 

34 Kwa kuwa yeye aliyetumwa 
na Mungu, husema maneno ya 
Mungu; 

kwa sababu Mungu hamtoi Roho 
kwa kipimo. 

35 Baba anampenda Mwana, naye 
amempa vyote mkononi mwake. 

36 Yeye anayemwamini Mwana 
anao uzima wa milele; lakini 
asiyemtii Mwana hataona uzima, 
bali ghadhabu ya Mungu hubaki 
juu yake.” 


KWA hiyo Bwana kama 

alivyofahamu ya kuwa 
Mafarisayo walisikia ya kwamba 
Yesu anafanya wanafunzi wengi 
kuliko Yohana na kuwabatiza, 

2 (ingawa Yesu mwenyewe hakuwa 
anabatiza, bali wanafunzi wake), 

3 aliacha Uyahudi, akaondoka 
tena mpaka Galilaya. 

4 Naye alikuwa hana budi kupita 
katikati ya Samaria. 

5 Basi akafika kwenye mji wa 
Samaria uitwao Sikari, karibu na 
lile shamba ambalo Yakobo alimpa 
Yusufu mwanawe; 

6 na hapo palikuwa na kisima 
cha Yakobo. Basi Yesu, kwa sababu 
amechoka kwa safari, akaketi vivi 
hivi kisimani. Ilikuwa yapata saa 
sita. 


YOHANA 4 


7 Akaja mwanamke Msamaria 
kuteka maji; Yesu akamwambia, 
“Nipe maji ninywe.” 

8 Kwa maana wanafunzi wake 
walikuwa wameondoka kwenda 
mjini, ili wanunue chakula. 

9 Basi yule mwanamke Msamaria 
akamwambia, “Inakuwaje wewe 
Myahudi, kuomba maji kwangu, 
nami ni mwanamke Msamaria?” 
(Maana Wayahudi hawachangamani 
na Wasamaria.) 

10 Yesu akajibu, akamwambia, 
“Kama ungalijua karama ya Mungu, 
naye ni nani anayekuambia, “Nipe 
maji ninywe, ungalimwomba yeye, 
naye angalikupa maji yaliyo hai.” 

11 Yule mwanamke akamwambia, 
Bwana, huna chombo cha kuteka 
maji, na kisima ni kirefu; basi 
unayapata wapi hayo maji yaliyo 
hai? 

12 Je, wewe ni mkuu kuliko baba 
yetu, Yakobo, aliyetupa kisima hiki, 
naye mwenyewe akanywa maji 
yake, na wanawe pia, na mifugo 
yake?” 

13 Yesu akajibu, akamwambia, 
“Kila anywaye maji haya ataona 
kiu tena; 

14 walakini yeyote atakayekunywa 
maji yale nitakayompa mimi, 
hataona kiu milele; bali yale maji 
nitakayompa yatakuwa ndani yake 
chemchemi ya maji yakibubujika 
uzima wa milele.” 

15 Yule mwanamke akamwambia, 
“Bwana, unipe maji hayo, ili nisione 
kiu, wala nisije hapa kuteka.” 

16 Yesu akamwambia, “Nenda 
kamwite mumeo, nawe uje hapa.” 

17 Yule mwanamke akajibu, 
akasema, “Sina mume.” Yesu 
akamwambia, “Ulisema vema, 
“sina mume;” 

18 kwa maana umekuwa na 
waume watano, naye uliye naye sasa 

siye mume wako; hapo umesema 
kweli.” 

19 Yule mwanamke akamwambia, 
“Bwana, naona ya kuwa wewe ni 
nabii. 

20 Baba zetu waliabudu katika 
mlima huu; nanyi husema ya 
kwamba Yerusalemu ni mahali 
ambapo ni lazima kuabudia.” 

21 Yesu akamwambia, “Mama, 
unisadiki, saa inakuja, ambayo 
mtamwabudu Baba, sio katika 
mlima huu wala kule Yerusalemu. 

22 Ninyi mnaabudu msichokijua; 
sisi tunaabudu tukijuacho; 
kwa kuwa wokovu watoka kwa 
Wayahudi. 

23 Lakini saa inakuja nayo saa 
ipo, ambayo waabuduo kwa kweli 
watamwabudu Baba katika roho na 
kweli; na kwa maana Baba awatafuta 
watu kama hao wamwabudu. 

24 Mungu ni Roho; nao 
wamwabuduo Yeye, ni lazima 
wamwabudu katika roho na 
kweli.” 

25 Yule mwanamke akamwambia, 
“Najua ya kuwa Masihi anakuja 
(aitwaye Kristo): naye atakapokuja 
atatueleza mambo yote.” 

26 Yesu akamwambia, “MIMI 
NDIYE, anayesema nawe.” 

27 Mara hiyo wakaja wanafunzi 
wake, wakastaajabu kwa sababu 
alikuwa akiongea na mwanamke; 
lakini, hakuna mtu aliyesema, 
“Unatafuta nini?” au “Mbona 
unaongea naye?” 

28 Basi yule mwanamke akaacha 
mtungi wake, akaenda zake mjini, 
akawaambia watu, 

29 “Njoni, mkamwone mtu, 
aliyeniambia mambo yote 
niliyoyatenda; Je, haiyumkini kuwa 
huyu ndiye Kristo?” 

30 Kwa hiyo, wakatoka mjini, 
wakamwendea. 


31 Lakini wakati huo wanafunzi 
walikuwa wakimsihi, wakisema, 
“Rabi ule.” 

32 Lakini yeye akawaambia, “Mimi 
ninacho chakula msichokijua ninyi.” 

33 Kwa hiyo, wanafunzi 
wakasemezana, “Je, mtu alimletea 
chakula?” 

34 Yesu akawaambia, “Chakula 
changu ndicho hiki, niyatende 
mapenzi yake aliyenipeleka, 
nikaimalize kazi yake. 

35 Je, hamsemi ninyi, bado miezi 
minne, na yaja mavuno? Tazama, 
nawaambieni, inueni macho yenu, 
na myatazame mashamba, ya kuwa 
yamekwisha kuwa meupe tayari kwa 
mavuno. 

36 Naye anayevuna hupokea 
mshahara, na kukusanya matunda 
kwa uzima wa milele; ili yeye 
apandaye na yeye avunaye wapate 
kufurahi pamoja. 

37 Kwa maana hapo neno hilo ni 
kweli, kwamba Mmoja ni mpandaji 
na mwingine ni mvunaji. 

38 Mimi niliwatuma myavune 
yale ambayo ninyi hamkutaabikia; 
wengine wametaabika, nanyi 
mmeingia katika taabu yao. 

39 Na katika mji ule, Wasamaria 
wengi walimwamini kwa sababu 
ya neno la yule mwanamke 
aliyeshuhudia kwamba, “Aliniambia 
mambo yote niliyoyatenda.” 

40 Kwa hiyo wale Wasamaria 
walipomwendea, walimsihi akae 
kwao; naye akakaa huko siku 
mbili. 

41 Watu wengi zaidi wakaamini 
kwa sababu ya neno lake, 

42. Wakamwambia yule 
mwanamke, “Sasa tunaamini, wala 
si kwa sababu ya maneno yako; 
maana sisi wenyewe tumesikia, na 
tunajua kwamba huyu ndiye kweli 
Kristo, Mwokozi wa ulimwengu.” 


YOHANA 4 


43 Na baada ya siku mbili 
hizo akaondoka huko, akaenda 
Galilaya, 

44 Kwa maana Yesu mwenyewe 
alishuhudia ya kwamba nabii 
hapati heshima katika nchi yake 
mwenyewe. 

45 Kwa hiyo alipoingia Galilaya, 
Wagalilaya walimpokea, kwa 
kuwa wameyaona mambo yote 
aliyoyatenda huko Yerusalemu 
wakati wa sikukuu; maana wao pia 
waliiendea sikukuu. 

46 Kwa hiyo Yesu aliingia tena 
Kana ya Galilaya, mahali ambapo 
alifanya yale maji kuwa divai. Na 
palikuwa diwani mmoja ambaye 
mwana wake alikuwa mgonjwa 
huko Kapernaumu. 

47 Huyo aliposikia ya kwamba 
Yesu amekuja kutoka Uyahudi 
mpaka Galilaya, alimwendea, 
akamsihi ashuke na kumponya 
mwana wake; kwa maana alikuwa 
karibu ya kufa. 

48 Basi Yesu akamwambia, 
“Msipoona ishara na maajabu, 
hamtaamini kabisa.” 

49 Yule diwani akamwambia, 
“Bwana, ushuke asijakufa mtoto 
wangu.” 

50 Yesu akamwambia, “Enenda; 
mwana wako yu hai.” Mtu yule 
akaliamini lile neno aliloambiwa na 
Yesu, naye akaenenda. 

51 Hata alipokuwa akishuka, 
watumwa wake walimlaki, wakaleta 
habari, wakisema, “Mtoto wako yu 
hai.” 

52 Basi akawauliza habari ya saa 
alipopata nafuu. Nao wakamwambia, 
Jana, saa saba, homa ilimwacha.” 

53 Basi, baba yake akafahamu ya 
kuwa, ni saa ile ile, ambapo Yesu 
alimwambia, “Mwana wako yu 
hai;” akaamini; yeye na wote wa 
nyumbani mwake. 


YOHANA 4 

54 Tena, hiyo ni ishara ya pili 
aliyoifanya Yesu, alipokuwa ametoka 
Uyahudi kufika Galilaya. 


BAADA ya hayo, palikuwa na 
sikukuu ya Wayahudi, naye Yesu 
akakwea kwenda Yerusalemu. 

2 Na huko Yerusalemu penye soko 
ya kondoo, pana birika, iitwayo kwa 
Kiebrania, Bethesda, nayo ina matao 
matano. 

3 Ndani ya hayo jamii kubwa ya 
wagonjwa walikuwa wamelala, 
vipofu, viwete, nao waliopooza, 
wakingoja maji yachemke. 

4 Kwa maana kuna wakati ambapo 
malaika hushuka, akaingia katika ile 
birika, akayatibua maji; basi yeye 
aliyeingia wa kwanza baada ya maji 
kutibuliwa, akapona maradhi yo 
yote aliyokuwa nayo. 

5 Na hapa palikuwa na mtu mmoja, 
ambaye amekuwa hawezi kwa muda 
wa miaka thelathini na minane. 

6 Yesu alipomwona huyu amelala, 
naye alijua ya kuwa mtu huyo 
amekuwa katika hali hiyo kwa muda 
mrefu, alimwambia, “Je, unataka 
kuwa mzima?” 

7 Yule mgonjwa akamjibu, 
“Bwana, sina mtu wa kunitia birikani 
maji yanapotibuliwa, ila wakati 
ninapokuja mimi, mtu mwingine 
hushuka mbele yangu. 

8 Yesu akamwambia, “Simama, 
chukua godoro lako, utembee.” 

9 Mara moja yule mtu akawa 
mzima, akachukua godoro lake 
akatembea. Nayo siku ile ilikuwa 
sabato. 

10 Kwa hiyo Wayahudi 
wakamwambia yule aliyeponywa, 
“Leo ni sabato; si halali kwako 
kuchukua godoro.” 

11 Akawajibu, “Yeye aliyenifanya 
kuwa mzima, yule aliniambia, 
“Chukua godoro lako, utembee.” 

12 Basi, wakamwuliza, “Mtu yule 
ni nani aliyekuambia, “Chukua 
godoro lako, ukatembee?”” 

13 Lakini yeye aliyeponywa 
hakumjua ni nani, maana Yesu 
alikuwa ameondoka, kwa sababu 
palikuwa na watu wengi pale. 

14 Baada ya hayo Yesu akamkuta 
ndani ya hekalu, akamwambia, 
“Tazama, umekuwa mzima; usitende 
dhambi tena, lisije likakupata jambo 
lililo baya zaidi.” 

15 Yule mtu akaenda zake, 
akawapasha habari Wayahudi ya 
kwamba ni Yesu aliyemfanya kuwa 
mzima. 

16 Kwa sababu hiyo Wayahudi 
walimtesa Yesu, na walitaka 
kumwua, kwa sababu alitenda hayo 
siku ya sabato. 

17 Yesu akawajibu, “Baba yangu 
anafanya kazi hata sasa, mimi pia 
ninafanya kazi.” 

18 Basi, kwa sababu hiyo Wayahudi 
walizidi kutaka kumwua, kwa kuwa 
hakuivunja sabato tu, bali pia 
alisema kwamba Mungu ni Baba 
yake, akijifanya sawa na Mungu. 

19 Kwa hiyo Yesu akajibu, 
akawaambia, “Hakika, hakika, 
ninawaambia, Mwana hawezi 
kufanya neno mwenyewe, ila lile 
ambalo amwona Baba analifanya; 
kwa maana lo lote alifanyalo yeye, 
Mwana pia hufanya vilevile. 

20 Kwa kuwa Baba ampenda 
Mwana, naye humwonyesha 
yote ayafanyayo mwenyeye; pia 
atamwonyesha kazi kubwa zaidi 
kuliko hizo, ili ninyi mstaajabu. 

21 Maana kama vile Baba 
huwafufua wafu na kuwapa uzima, 
vivyo hivyo naye Mwana huwapa 
uzima wale awatakao. 

22 Kwa maana Baba hamhukumu 
mtu ye yote, bali amempa Mwana 
hukumu yote; 


23 ili watu wote wamheshimu 
Mwana, kama vile wanavyomheshimu 
Baba. Asiyemheshimu Mwana 
hamheshimu Baba aliyempeleka. 

24 Hakika, hakika, ninawaambia 
kwamba yeye alisikiaye neno langu, 
na kumwamini yeye aliyenipeleka, 
yuna uzima wa milele; wala haingii 
hukumuni, bali amepita kutoka 
mautini kuingia uzimani. 

25 Hakika, hakika, ninawaambia 
kwamba saa inakuja, na saa ipo, 
ambapo wafu wataisikia sauti ya 
Mwana wa Mungu, na wale waisikiao 
watakuwa hai. 

26 Maana kama vile Baba alivyo 
na uzima nafsini mwake, vivyo 
hivyo alimpa na Mwana kuwa na 
uzima nafsini mwake; 

27 Naye akampa mamlaka ya 
kufanya hukumu pia, kwa sababu 
yeye ni Mwana wa mtu. 

28 Msistaajabie jambo hili; kwa 
maana saa inakuja, ambayo watu 
wote waliomo makaburini wataisikia 
sauti yake, 

29 Nao watatoka, wale waliofanya 
mema kwa ufufuo wa uzima; na 
wale waliotenda mabaya, kwa 
ufufuo wa hukumu. 

30 Mimi siwezi kufanya neno 
mwenyewe; kama ninavyosikia, 
ndivyo ninavyohukumu; na hukumu 
yangu ni ya haki; kwa sababu 
siyatafuti mapenzi yangu mimi, bali 
mapenzi ya Baba aliyenipeleka. 

31 Mimi nikijishuhudia mwenweye, 
ushuhuda wangu si kweli. 

32 Yuko mwingine 
anayenishuhudia, nami najua 
ya kuwa ushuhuda ni kweli 
anaonishuhudia. 

33 Ninyi mmetuma watu kwa 
Yohana, naye ameshuhudia kweli. 

34 Lakini mimi siupokee ushuhuda 
kwa mtu, bali ninasema haya ili 
ninyi mpate kuokoka. 


YOHANA 5 


35 Yeye alikuwa taa iwakayo 
na kung'aa, nanyi mlipenda 
kuishangilia nuru yake kwa saa. 

36 Lakini ushuhuda nilio nao Mimi 
ni mkubwa kuliko ule wa Yohana; 
kwa kuwa zile kazi alizonipa Baba 
ili nizimalize, kazi hizo zenyewe 
ninazozitenda, zinashuhudia 
kuhusu Mimi, ya kwamba Baba 
amenituma. 

37 Naye Baba mwenyewe 
aliyenipeleka, amenishuhudia, sauti 
yake hamkuisikia wakati wo wote, 
wala sura yake hamkuiona. 

38 Wala neno lake hamnalo 
likikaa ndani yenu, kwa kuwa 
yule aliyetuma yeye, huyu ninyi 
hamwamini. 

39 Myachunguze maandiko, kwa 
sababu ninyi mnadhani kwamba 
mna uzima wa milele ndani yake, na 
hayo ndiyo yanayonishuhudia; 

40 wala hamtaki kuja kwangu, ili 
mpate kuwa na uzima. 

41 Siupokei utukufu kwa watu; 

42 lakini nimewajua ninyi, ya 
kuwa hamna upendo wa Mungu 
ndani yenu. 

43 Mimi nimekuja kwa jina la 
Baba yangu, wala hamnipokei; 
mwingine akija kwa jina lake 
mwenyewe, mtampokea huyo. 

44 Ninyi mnawezaje kuamini, 
mnaopokeana utukufu ninyi kwa 
ninyi, na utukufu ule utokao kwa 
Mungu aliye wa pekee hamtafuti? 

45 Msidhani kwamba Mimi 
nitawashitaki kwa Baba; yuko 
anayewashitaki, ndiye Musa ambaye 
ninyi mmemtumaini. 

46 Kwa maana kama 
mngalimwamini Musa, mngeniamini 
Mimi; kwa sababu yeye aliandika 
kunihusu Mimi. 

47 Lakini msipoyaamini maandiko 
yake, mtayaamini jinsi gani maneno 
yangu?” 

YOHANA 6 


BAADA ya hayo Yesu alikwenda 
zake ng'ambo ya Bahari Galilaya 
nayo ndiyo ya Tiberia. 

2 Na mkutano mkuu wakamfuata, 
kwa sababu waliziona ishara zake 
alizowafanyia wagonjwa. 

3 Naye Yesu akapanda mlimani, 
akaketi huko pamoja na wanafunzi 
wake. 

4 Na Pasaka, sikukuu ya Wayahudi 
ilikuwa karibu. 

5 Basi Yesu alipoinua macho yake, 
akaona mkutano mkuu unakuja 
kwake, akamwambia Filipo, 
“Tutanunua wapi mikate, ili watu 
hawa wapate kula?” 

6 Na hili alilisema ili kumjaribu; 
kwa maana alijua mwenyewe 
atakalofanya. 

7 Filipo akamjibu, “Mikate ya 
dinari mia mbili haiwatoshi, ili 
kila mmoja wao apate kipande 
kidogo.” 

8 Mmojawapo wa wanafunzi 
wake, Andrea, nduguye Simoni 
Petro, akamwambia, 

9 “Yupo hapa mtoto mmoja, aliye 
na mikate mitano ya shayiri na 
samaki wawili; lakini hivi ni nini 
kwa watu wengi kama hawa?” 

10 Yesu akasema, “Waketisheni 
watu.” Na mahali pale palikuwa 
na majani tele. Basi, watu waume 
wakaketi, wapata elfu tano jumla 
yao. 

11 Yesu akaitwaa ile mikate, 
akashukuru, akawagawia wanafunzi, 
na wanafunzi wakawagawia 
walioketi; akawafanya vivyo hivyo 
kwa wale samaki, kwa kadiri 
walivyotaka. 

12 Nao waliposhiba, aliwaambia 
wanafunzi wake, “Kusanyeni 
vipande vilivyobaki, kisipotee cho 
chote.” 

13 Basi wakavikusanya, wakajaza 
vikapu kumi na viwili vipande 

vya mikate mitano ya shayiri, 
vilivyowabakizwa na wale 
waliokula. 

14 Basi, watu wale walipoiona 
ishara aliyoifanya Yesu, walisema, 
“Hakika huyu ni nabii yule ajaye 
ulimwenguni.” 

15 Kisha Yesu alijua ya kuwa 
walikuwa karibu kuja na kumshika, 
ili wamfanye mfalme, akaondoka 
tena akaenda mlimani, yeye peke 
yake. 

16 Hata ilipokuwajioni, wanafunzi 
wake wakatelemeka baharini, 

17 wakapanda mashua, walikuwa 
wanavuka bahari kwenda 
Kapernaumu. Giza lilikuwa limeingia, 
na Yesu alikuwa hajawafikia. 

18 Na bahari ilikuwa inachafuka 
kwa kuvuma upepo mkuu. 

19 Basi, walipovuta makasia 
kadiri ya kilometa tano au sita 
wakamwona Yesu akitembea juu 
ya bahari, na kuikaribia mashua; 
wakaogopa. 

20 Naye akawaambia, “Ni Mimi 
msiogope.” 

21 Basi wakataka kumpokea 
katika mashua; na mara hiyo 
mashua ikaifikilia nchi waliyokuwa 
wakiiendea. 

22 Kesho yake mkutano 
waliosimama ng'ambo ya bahari, 
waliona ya kuwa hakuna mashua 
ndogo nyingine huko ila moja, 
ile ambayo wanafunzi wake 
waliyoiingia, tena ya kuwa Yesu 
hakuingia katika mashua ile pamoja 
na wanafunzi wake, bali wanafunzi 
wake walikwenda peke yao, 

23 (lakini mashua nyingine zilikuja 
kutoka Tiberia mpaka karibu na 
mahali pale walipokula ule mkate, 
wakati Bwana aliposhukuru); 

24 Basi mkutano walipoona ya 
kuwa Yesu hayuko huko wala 
wanafunzi wake, wakaingia 


mashuani wenyewe pia, wakaenda 
Kapernaumu, wakimtafuta Yesu. 

25 Hata walipomwona ng'ambo 
ya bahari, walimwambia, “Rabi, 
umekuja lini hapa?” 

26 Yesu akawajibu, akasema, 
“Hakika hakika, ninawaambieni, 
mnanitafuta, si kwa sababu mliona 
ishara, bali kwa sababu mlikula ile 
mikate, mkashiba. 

27 Msikitendee kazi chakula 
chenye kuharibika, bali chakula 
kidumucho hata uzima wa milele, 
ambacho Mwana wa mtu atawapa; 
kwa sababu Baba Mungu alimtia 
muhuri huyo.” 

28 Basi wakamwambia, “Tufanye 
nini, ili tupate kuzitenda kazi za 
Mungu?” 

29 Yesu akajibu, akawaambia, “Hii 
ndiyo kazi ya Mungu, mmwamini 
huyu ambaye yeye alimtuma.” 

30 Kwa hiyo wakamwambia, 
“Wewe unafanya ishara gani basi, 
ili tuione tukuamini? Unafanya kazi 
gani? 

31 Baba zetu waliila mana 
jangwani, kama vile ambavyo 
imeandikwa, “Aliwapa mkate kutoka 
mbinguni ili wale.” 

32 Kisha Yesu akawaambia, 
“Hakika hakika, ninawaambieni, 
siye Musa aliyewapa ule mkate 
kutoka mbinguni; bali Baba yangu 
anawapa ninyi mkate wa kweli 
utokao mbinguni. 

33 Kwa maana mkate wa Mungu 
ni yule ashukaye kutoka mbinguni 
na kuupa ulimwengu uzima.” 

34 Basi wakamwaambia, “Bwana, 
utupe mkate huo siku zote.” 

35 Yesu akawaambia, “Mimi ndimi 
mkate wa uzima; yeye anayekuja 
kwangu hataona njaa kamwe; naye 
anayeniamini hataona kiu kamwe. 

36 Lakini niliwaambia ya kwamba 
mmeniona, wala hamwamini. 

37 Wote anaonipa Baba, watakuja 
kwangu; wala ye yote ajaye kwangu, 
sitamtupa nje kamwe. 

38 Kwa kuwa nimeshuka kutoka 
mbinguni, si kwa ajili ya kufanya 
mapenzi yangu, bali mapenzi yake 
aliyenipeleka. 

39 Na mapenzi yake Baba 
aliyenipeleka ni haya, ya kwamba 
katika wote alionipa, nisimpoteze 
hata mmoja, bali nimfufue siku ya 
mwisho. 

40 Na mapenzi yake aliyenipeleka, 
ni haya, ya kwamba kila amtazamaye 
Mwana na kumwamini yeye, awe na 
uzima wa milele, nami nitamfufua 
siku ya mwisho.” 

41 Kwa hiyo, Wayahudi 
wakamnung'unikia, Kwa sababu 
alisema, “Mimi ni mkate ulioshuka 
kutoka mbinguni.” 

42 Wakasema, “Je, huyu siye Yesu, 
Mwana wa Yusufu, ambaye sisi 
tunawajua baba yake na mama yake? 
Kwa hiyo anawezaje huyu kusema, 
“Nimeshuka kutoka mbinguni?” 

43 Kwa hiyo Yesu akajibu, 
akawaambia, “Msinung'unike ninyi 
kwa ninyi. 

44 Hakuna mtu awezaye kuja 
kwangu, asipovutwa na Baba 
aliyenipeleka, nami nitamfufua 
siku ya mwisho. 

45 Imeandikwa katika manabii, 
“Na wote watakuwa wamefundishwa 
na Mungu.' Kwa hiyo, kila mtu 
aliyemsikia Baba na kujifunza 
kutoka kwake, huja kwangu. 

46 Si kwamba mtu ye yote 
amemwona Baba, ila yeye aliyetoka 
kwa Mungu, huyu ndiye amemwona 
Baba. 

47 Hakika hakika, ninawaambia, 
Yeye anayeniamini mimi, ana uzima 
wa milele. 

48 MIMI NDIMI mkate wa 
uzima. 

YOHANA 6 


49 Baba zenu walikula mana 
jangwani, wakafa. 

50 Huu ni mkate ushukao kutoka 
mbinguni, ili mtu ye yote akiula 
hatakufa. 

51 MIMI NDIMI mkate wa uzima, 
ulioshuka kutoka mbinguni, mtu ye 
yote akila mkate huu, ataishi milele. 
Na pia mkate mimi nitakaotoa, 
ni nyama yangu, ambao mimi 
nitautoa kwa ajili ya uzima wa 
ulimwengu.” 

52 Kwa hiyo Wayahudi 
walishindana wao kwa wao, 
wakisema, “Awezaje mtu huyu 
kutupa sisi nyama yake ili tuile?” 

53 Basi, Yesu akawaambia, 
“Hakika, hakika, ninawaambieni, 
“Msipokula nyama ya Mwana wa 
mtu na kunywa damu yake, hamna 
uzima ndani yenu. 

54 Anayekula nyama yangu na 
kunywa damu yangu, anao uzima 
wa milele, nami nitamfufua siku ya 
mwisho. 

55 Kwa kuwa nyama yangu kweli 
ni chakula, na damu yangu kweli 
ni kinywaji. 

56 Ailaye nyama yangu na kuinywa 
damu yangu, hukaa ndani yangu, 
nami hukaa ndani yake. 

57 Kama vile Baba aliye hai 
alivyonituma mimi, nami ni hai 
kwa sababu ya Baba; kadhalika naye 
mwenye kunila, ataishi pia kwa 
sababu yangu. 

58 Huu ndio mkate ulioshuka 
kutoka mbinguni; si kama mababa 
zenu walivyokula mana, wakafa; 
aulaye mkate huu, ataishi milele. 

59 Maneno haya aliyasema katika 
sinagogi alipokuwa akifundisha 
huko Kapernaumu. 

60 Basi, wengi miongoni mwa 
wanafunzi wake waliposikia, 
walisema, “Neno hili ni gumu; ni 
nani awezaye kulisikia?” 

61 Naye Yesu akafahamu nafsini 
mwake ya kuwa wanafunzi 
wake wanalinung'unikia neno 
hilo, akawaambia, “Je neno hili 
linawakwaza? 

62 Itakuwaje, basi, mngemwona 
Mwana wa mtu akipaa huko 
alikokuwako kwanza? 

63 Roho ndiye atiaye uzima, nyama 
haifai kitu. Maneno ninayowaambia 
mimi, ni roho, tena ni uzima. 

64 Lakini kuna wengine miongoni 
mwenu wasioamini.” Kwa maana 
Yesu alijua tangu mwanzo, ni 
nani wasioamini, naye ni nani 
atakayemsaliti. 

65 Akasema, “Kwa sababu hiyo 
nimewaambia, ya kwamba hakuna 
mtu awezaye kuja kwangu, isipokuwa 
amejaliwa na Baba yangu.” 

66 Kwa ajili ya hayo wengi wa 
wanafunzi wake wakarejea nyuma, 
na hawakutembea naye tena. 

67 Basi yesu akawaambia wale 
kumi na wawili, “Je, ninyi pia 
mnataka kuondoka?” 

68 Basi, Simoni Petro akamjibu, 
“Bwana, tutakwenda kwa nani? 
Wewe unayo maneno ya uzima wa 
milele 

69 Na sisi tumesadiki na tumejua 
ya kuwa Wewe ndiwe Kristo Mwana 
wa Mungu aliye hai. 

70 Yesu aliwajibu, “Je, Mimi 
sikuwachagua ninyi kumi na wawili, 
na mmoja wenu ni ibilisi?” 

71 Akasema hayo juu ya Yuda 
Iskariote, mwana wa Simoni, maana 
huyo ndiye atakayemsaliti, naye 
alikuwa mmoja wa wale kumi na 
wawili. 


NA baada ya hayo,Yesu alikuwa 

akitembea katika Galilaya; 
maana hakutaka kutembea katika 
Uyahudi, kwa sababu Wayahudi 
walikuwa wakitafuta kumwua. 


2.Nasikukuu ya Wayahudi, sikukuu 
ya vibanda, ilikuwa karibu. 

3 Basi ndugu zake wakamwambia, 
“Ondoka hapa, uende Uyahudi, 
ili wanafunzi wako wazione kazi 
unazozifanya. 

4 Kwa maana hakuna mtu 
afanyaye neno kwa siri, naye 
mwenyewe anataka kujulikana. 
Ukifanya mambo haya, jidhihirishe 
kwa ulimwengu.” 

5 Maana hata ndugu zake 
hawakumwamini. 

6 Basi Yesu akawaambia, 
“Haujafika bado wakati wangu, 
lakini wakati wenu sikuzote upo. 

7 Ulimwengu hauwezi kuwachukia 
ninyi; bali hunichukia mimi, Kwa 
sababu mimi ninaushuhudia ya 
kuwa kazi zake ni mbovu. 

8 Kweeni ninyi kwenye sikukuu 
hii; mimi sikwei bado kwenye 
sikukuu hii, kwa sababu wakati 
wangu haujafika.” 

9 Naye alipokwisha kuwaambia 
mambo hayo, alibaki Galilaya. 

10 Lakini ndugu zake walipokwisha 
kukwea, ndipo yeye naye alikwea 
kwenye sikukuu, si kwa wazi, bali 
kana kwamba kwa siri. 

11 Basi Wayahudi wakamtafuta 
kwenye sikukuu, Wakasema, “Yuko 
wapi yule?” 

12 Kukawa na manung'uniko 
mengi katika makutano juu yake; 
baadhi wakasema, “Ni mtu mwema;” 
na wengine wakasema, “Sivyo, bali 
anawadanganya watu.” 

13 Walakini hakuna mtu aliyesema 
waziwazi juu yake kwa sababu ya 
kuwaogopa Wayahudi. 

14 Hata ikawa katikati ya sikukuu, 
Yesu alikwea kuingia hekaluni, 
akafundisha. 

15 Wayahudi wakastaajabu, 
wakisema, “Mtu huyu amepataje 
kujua elimu, ambaye hakusoma?” 

16 Yesu akawajibu, akasema, 
“Mafundisho yangu si yangu, ila ni 
yake yeye aliyenipeleka. 

17 Mtu akitaka kuyatenda 
mapenzi yake, atajua habari ya yale 
mafundisho kwamba yatoka kwa 
Mungu, au kwamba mimi ninanena 
kwa nafsi yangu tu. 

18 Yeye anayenena kwa nafsi 
yake tu, anautafuta utukufu wake 
mwenyewe; lakini anayetafuta 
utukufu wake aliyempeleka, huyo ni 
wa kweli, wala ndani yake hamna 
udhalimu. 

19 Je! Musa hakuwapa torati, 
wala hakuna mmoja wenu aitendaye 
torati? Mbona mnatafuta kuniua?” 

20 Mkutano walijibu, wakasema, 
“Una pepo; ni nani anayetafuta 
kukuua?” 

21 Yesu akajibu, akawaambia, 
“Nilitenda kazi moja, nanyi nyote 
mnastaajabu. 

22 Kwa hiyo Musa amewapa 
tohara; (si kwamba yatoka kwa 
Musa, bali kwa mababa); nanyi siku 
ya sabato humtahiri mtu. 

23 Ikiwa mtu hupashwa tohara 
siku ya sabato, ili torati ya Musa isije 
ikavunjika, Je, mnanikasirikia mimi 
kwa sababu nilimfanya mtu kuwa 
mzima kabisa siku ya sabato? 

24 Msihukumu hukumu ya macho 
tu, bali ifanyeni hukumu iliyo ya 
haki.” 

25 Basi baadhi ya watu wa 
Yerusalemu wakasema, Je! Huyu 
siye wanayemtafuta ili wamwue? 

26 Na tazama ananena kwa ujasiri, 
wala hawamwambii neno. Labda 
wakuu walijua kwa kweli kwamba 
huyu kwa kweli ndiye Kristo? 

27 Lakini twajua atokako mtu 
huyu; lakini Kristo atakapokuja, 
hakuna mtu ajuaye atokako.” 

28 Basi Yesu akapaza sauti yake 
hekaluni akifundisha, na kusema, 

“Mimi mnanijua, na huko nitokako 
mnakujua; wala sikuja kwa nafsi 
yangu, ila yeye aliyenipeleka ni wa 
kweli, msiyemjua ninyi. 

29 Lakini mimi namjua, kwa 
sababu nimetoka kwake, naye ndiye 
aliyenituma.” 

30 Basi wakatafuta kumkamata. 
Lakini hakuna mtu aliyeunyosha 
mkono wake ili kumshika, kwa 
sababu saa yake ilikuwa haijaja 
bado. 

31 Na watu wengi katika mkutano 
wakamwamini, wakasema, 
“Atakapokuja Kristo, Je! Atafanya 
ishara nyingi zaidi kuliko hizi 
alizozifanya huyu?” 

32 Mafarisayo wakawasikia 
mkutano wakinung'unika hivi juu 
yake; basi Mafarisayo na wakuu 
wa makuhani wakatuma walinzi ili 
wamkamate. 

33 Basi Yesu akawaambia, “Bado 
nipo pamoja nanyi kwa muda 
mfupi, kisha ninamwendea yule 
aliyenipeleka. 

34 Mtanitafuta, wala hamtaniona; 
nami nilipo, ninyi hamwezi kuja.” 

35 Basi Wayahudi wakasemezana, 
“Huyu anakusudia kwenda wapi hata 
sisi tusimwone? Anakusudia kwenda 
kwa utawanyiko wa Wagiriki, na 
kuwafundisha Wagiriki? 

36 Ni neno gani hili alilolisema, 
“Mtanitafuta, wala hamtaniona; 
nami nilipo, ninyi hamwezi kuja?” 

37 Hata siku ya mwisho, siku ile 
kubwa ya sikukuu, Yesu alisimama 
akapaza sauti yake akisema, “Mtu 
ye yote akiona kiu, na aje kwangu, 
anywe. 

38 Anayeniamini mimi, kama 
vile maandiko yalivyonena, “Mito 
ya maji yaliyo hai itatoka ndani 
yake.” 

39 Na neno hilo alilisema kuhusu 
Roho ambaye wale wanaomwamini 

yeye watampokea baadaye; kwa 
maana Roho Mtakatifu alikuwa 
bado hajaja, kwa sababu Yesu 
alikuwa hajatukuzwa. 

40 Basi wengi katika mkutano, 
Walipolisikia lile neno, walisema, 
“Kweli mtu huyu ndiye yule 
nabii.” 

41 Wengine walisema, “Huyu 
ndiye Kristo.” Lakini wengine 
walisema, “La! Kwa kuwa je! Kristo 
atoka Galilaya? 

42 Andiko halikusema ya kwamba, 
“Kristo atoka katika uzao wa Daudi, 
na katika Bethlehemu, mji ule 
alioukaa Daudi?” 

43 Basi kukaingia matengano 
katika mkutano kwa ajili yake. 

44 Baadhi yao wakataka 
kumkamata, lakini hakuna mtu 
aliyenyosha mikono yake ili 
kumshika. 

45 Kisha wale walinzi 
wakawaendea wakuu wa makuhani 
na Mafarisayo; nao wakawaambia, 
“Mbona hamkumleta?” 

46 Wale walinzi walijibu, “Hakuna 
mtu aliyesema kamwe kama mtu 
huyu.” 

47 Kisha Mafarisayo wakawajibu, 
“Je! Ninyi pia mmedanganyika? 

48 Ni nani katika wakuu au katika 
Mafarisayo amwaminiye? 

49 Lakini mkutano huu 
wasiofahamu torati wamelaaniwa.” 

50 Nikodemo akawaambia, (yule 
aliyemwendea Yesu usiku, maana 
ni mmoja wao), 

51 “Je torati yetu humhukumu 
mtu kabla ya kumsikia kwanza, na 
kujua anafanya nini?” 

52 Wakajibu, wakamwambia, 
“Je! Wewe pia umetoka Galilaya? 
Chunguza, ukaone ya kuwa nabii 
hajatokea Galilaya.” 

53 Kila mtu akaenda nyumbani 
kwake. 


LAKINI Yesu akaenda mpaka 
mlima wa Mizeituni. 

2 Hata asubuhi na mapema 
akaingia tena hekaluni, na watu 
wote wakamwendea; naye akaketi 
akawa akiwafundisha. 

3 Waandishi na Mafarisayo 
wakamletea mwanamke 
aliyefumaniwa katika uzinzi, 
wakamsimamisha katikati, 

4 wakamwambia, “Mwalimu, 
mwanamke huyu alifumaniwa 
alipokuwa akizini. 

5 Basi katika torati Musa 
alituamuru kwamba mwanamke 
kama huyu apigwe mawe; basi, 
wewe unasemaje?” 

6 Nao wakasema neno hilo, 
wakimjaribu, ili wapate sababu ya 
kumshitaki. Lakini Yesu akainama, 
akaandika kwa kidole chake katika 
nchi, kana kwamba hakusikia. 

7 Nao walipozidi kumhoji, 
alijiinua, akawaambia, “Yeye asiye 
na dhambi miongoni mwenu, na 
awe wa kwanza wa kumtupia 
jiwe.” 

8 Akainama tena akaandika katika 
nchi. 

9 Nao waliposikia, wakashitakiwa 
na dhamiri zao, wakatoka mmoja 
mmoja, wakianzia kwa wazee hata 
wa mwisho wao; akabaki Yesu 
peke yake, na yule mwanamke 
amesimama katikati. 

10 Yesu akajiinua, asimwone mtu 
ila yule mwanamke, akamwambia, 
“Wako wapi wale washitaki wako? 
Je, hakuna aliyekuhukumu kuwa 
na hatia?” 

11 Akamwambia, “Hakuna, 
Bwana.” Yesu akamwambia, “Wala 
mimi sikuhukumu; Enenda zako, 
wala usitende dhambi tena.” 

12 Kisha, Yesu akawaambia tena, 
akasema, “MIMI NDIMI nuru ya 
ulimwengu; yeye anayenifuata mimi 


YOHANA 8 


hatatembea gizani kamwe, bali 
atakuwa na nuru ya uzima.” 

13 Kua hiyo, Mafarisayo 
wakamwambia, “Wewe unajishuhudia 
mwenyewe; ushuhuda wako si 
kweli.” 

14 Yesu alijibu, akawaambia, 
“Hata kama mimi ninajishuhudia 
mwenyewe, ushuhuda wangu ndio 
kweli; kwa sababu najua nilikotoka, 
na ninakokwenda; lakini ninyi hamjui 
nilikotoka, wala ninakokwenda. 

15 Ninyi mnahukumu kwa kufuata 
mambo ya nyama; mimi simhukumu 
mtu ye yote. 

16 Na hata mimi nikihukumu, 
hukumu yangu ni kweli; kwa kuwa 
mimi si peke yangu, bali ni mimi na 
Baba aliyenipeleka. 

17 Tena imeandikwa katika torati 
yenu pia kwamba ushuhuda wa 
watu wawili ni kweli. 

18 MIMI NDIMI ninajishuhudia 
mwenyewe, naye Baba aliyenipeleka 
ananishuhudia pia. 

19 Basi, wakamwambia, “Yuko 
wapi Baba yako?” Yesu akajibu, 
“Mimi hamnijui, wala Baba yangu 
hammjui; kama mngalinijua mimi, 
mngalimjua Baba yangu pia.” 

20 Yesu alisema maneno hayo 
katika chumba cha hazina, alipokuwa 
akifundisha hekaluni, wala hakuna 
mtu aliyemkamata, kwa sababu saa 
yake ilikuwa haijaja bado. 

21 Basi Yesu akawaambia 
tena, “Mimi ninaondoka, nanyi 
mtanitafuta, nanyi mtakufa katika 
dhambi yenu. Mimi niendako, ninyi 
hamwezi kuja.” 

22 Basi Wayahudi wakasema, “Je! 
Atajiua, kwa kuwa anasema, “Mimi 
niendako, ninyi hamwezi kuja?” 

23 Akawaambia, “ninyi ni wa 
chini, mimi ni wa juu; ninyi ni 
wa ulimwengu huu, mimi si wa 
ulimwengu huu. 

24 Kwa hiyo niliwaambieni ya 
kwamba mtakufa katika dhambi 
zenu; kwa sababu msipoamini 
kwamba MIMI NDIYE, mtakufa 
katika dhambi zenu.” 

25 Basi wakamwambia, “Wewe 
ni nani?” Yesu akawaambia, “Hasa 
nimewaambieni tangu mwanzo. 

26 Ninayo mengi ya kusema 
na kuhukumu juu yenu; lakini 
yeye aliyenipeleka ni kweli, 
nami niliyoyasikia kwake, ndiyo 
ninayoyanena katika ulimwengu.” 

27 Hawakutambua kwamba 
alikuwa akisema nao juu ya Baba. 

28 Basi Yesu akawaambia, 
“Mtakapokuwa mmemwinua 
Mwana wa mtu, ndipo mtafahamu 
ya kuwa MIMI NDIYE, na ya kuwa 
sifanyi neno kwa nafsi yangu, ila 
kama Baba yangu alivyonifundisha, 
ndivyo ninavyosema. 

29 Naye aliyenipeleka yu pamoja 
nami; Baba hakuniacha peke yangu, 
kwa sababu Mimi ninafanya siku 
zote yale yanayompendeza.” 

30 Alipokuwa akisema hayo, 
wengi walimwamini. 

31 Basi Yesu akawaambia 
wale Wayahudi waliomwamini, 
“Ninyi mkikaa katika neno langu, 
mmekuwa kweli wanafunzi 
wangu; 

32 tena mtaijua kweli, nayo kweli 
itawaweka ninyi huru.” 

33 Wakamjibu, “Sisi tu uzao wake 
Ibrahimu, wala hatujawa watumwa 
wa mtu ye yote; wakati wowote. 
Wewe una maana gani unaposema, 
“Mtakuwa huru?” 

34 Yesu akawajibu,, “Hakika 
hakika, ninawaambia, Kila mtu 
anayetenda dhambi ni mtumwa wa 
dhambi. 

35 Wala mtumwa hakai nyumbani 
hata milele; mwana hukaa hata 
milele. 

36 Kwa hiyo Mwana akiwaweka 
huru, mtakuwa huru kweli kweli. 

37 Najua ya kuwa ninyi ni uzao wa 
Ibrahimu; lakini mnataka kuniua, 
kwa sababu neno langu halimo 
ndani yenu. 

38 Mimi ninasema yale ambayo 
nimeona kwa Baba Yangu; na kwa 
hiyo ninyi mnafanya yale ambayo 
mmeona kwa baba yenu.” 

39 Wakajibu, wakamwambia, 
“Baba yetu ni Ibrahimu.” Yesu 
akawaambia, “Kama mngekuwa 
watoto wa Ibrahimu, mngezifanya 
kazi zake Ibrahimu. 

40 Lakini sasa mnataka kuniua 
Mimi, Mtu ambaye nimewaambia 
iliyo kweli, niliyoisikia kwa Mungu. 
Ibrahimu hakufanya hivyo. 

41 Ninyi mnazifanya kazi za baba 
yenu.” Basi wakamwambia, “Sisi 
hatukuzaliwa kwa zinaa; tunaye 
baba mmoja, yaani Mungu.” 

42 Yesu akawaambia, “Kama 
Mungu angekuwa Baba yenu, 
mngenipenda Mimi; kwa maana 
Mimi nilitoka kwa Mungu na nipo 
hapa; wala sikuja kwa nafsi yangu, 
bali Yeye alinituma. 

43 Mbona hamyafahamu hayo 
ninayosema? Ni kwa sababu 
hamwezi kulisikia neno langu. 

44 Ninyi ni wa baba yenu, Ibilisi 
na, Na mnataka kuzitenda tamaa za 
baba yenu. Yeye alikuwa mwuaji 
tangu mwanzo. Wala hakusimama 
katika kweli, kwa kuwa hamna hiyo 
kweli ndani yake. Asemapo uongo, 
husema yaliyo yake mwenyewe; 
kwa sababu yeye ni mwongo na 
baba ya huo. 

45 Lakini kwa sababu Mimi 
ninasema iliyo kweli, hamniamini. 

46Ni nani kati yenu ananithibitisha 
ya kuwa nina dhambi? Nami 
nikisema kweli, mbona ninyi 
hamniamini? 


47 Yeye aliye wa Mungu huyasikia 
maneno ya Mungu; kwa hiyo ninyi 
hamsikii, kwa sababu ninyi si wa 
Mungu.” 

48 Kisha Wayahudi wakajibu 
wakamwambia, “Je, sisi hatusemi 
vema ya kwamba wewe ni Msamaria, 
nawe una pepo?” 

49 Yesu akajibu, “Mimi sina pepo, 
lakini namheshimu Baba Yangu, 
na ninyi mnanivunjia heshima 
yangu. 

50 Wala Mimi siutafuti utukufu 
wangu; yuko mwenye kutafuta na 
kuhukumu. 

51 Hakika hakika, ninawaambia, 
Mtu ye yote akilishika neno langu, 
hataona mauti milele.” 

52 Basi Wayahudi wakamwambia, 
“Sasa tumejua kwamba una pepo. 
Ibrahimu alikufa, na manabii pia, 
na wewe unasema, mtu ye yote 
akilishika neno langu, hataonja 
mauti milele. 

53 Je, wewe ni mkuu kuliko baba 
yetu Ibrahimu, ambaye alikufa? Nao 
manabii walikufa; wewe unajifanya 
u nani?” 

54 Yesu akajibu, “Mimi nikijitukuza 
mwenyewe, utukufu wangu si kitu; 
anayenitukuza ni Baba yangu, 
ambaye ninyi mwasema kuwa ni 
Mungu wenu, 

55 wala ninyi hamkumjua, lakini 
Mimi namjua, na nikisema ya 
kwamba simjui, nitakuwa mwongo 
kama ninyi; lakini namjua, na neno 
lake nalishika. 

56 Ibrahimu, baba yenu alishangilia 
aione siku yangu, naye aliiona, 
akafurahi.” 

57 Basi Wayahudi wakamwambia, 
“Wewe hujapata bado miaka hamsini, 
nawe umemwona Ibrahimu?” 

58 Yesu akawaambia, “Hakika 
hakika, ninawaambia, Ibrahimu 
asijakuwako, MIMI NIKO.” 

59 Basi wakaokota mawe ili 
wamtupie; lakini Yesu akajificha, 
akatoka hekaluni, akaenda katikati 
yao; na vivyo hivyo akapita. 


NA Yesu alipokuwa akipita 
alimwona mtu, kipofu tangu 
kuzaliwa. 

2. Wanafunzi wake wakamwuliza 
wakisema, “Rabi, ni nani aliyetenda 
dhambi, mtu huyu au wazazi wake, 
hata azaliwe kipofu?” 

3 Yesu akajibu, “Huyu hakutenda 
dhambi, wala wazazi wake. Bali ili 
kazi za Mungu zidhihirishwe ndani 
yake. 

4 Inanipasa kuzifanya kazi zake 
yeye aliyenipeleka bado kukiwa 
mchana. Usiku unakuja, ambapo 
hakuna mtu awezaye kufanya kazi. 

5 Muda nipo ulimwenguni, Mimi 
ni nuru ya ulimwengu.” 

6 Alipokwisha kusema hayo, 
alitema mate kwenye udongo, 
akafanya tope kwa yale mate, 
akampaka kipofu tope machoni, 

7 akamwambia, “Nenda kanawe 
katika birika ya Siloamu,” (maana 
yake ni Aliyetumwa). Basi akaenda 
na kunawa, akarudi akiwa anaona. 

8 Kwa hiyo jirani zake, na wale 
waliomwona zamani kwamba 
alikuwa kipofu, wakasema, “Je, 
Huyu siye yule aliyekuwa akiketi 
na kuomba?” 

9 Wengine wakasema, “Ndiye;” 
Na wengine wakasema, “Anafanana 
naye.” Yeye mwenyewe alisema, 
“Mimi ndiye.” 

10 Basi wakamwambia, “Macho 
yako yalifumbuliwaje?” 

11 Yeye akajibu, akasema, 
“Mtu aitwaye Yesu alifanya tope, 
akanipaka machoni, akaniambia, 
“Nenda kwenye birika ya Siloamu, 
ukanawe,' Basi nikaenda na kunawa, 
nikapata kuona.” 

12 Kwa hiyo walimwambia, “Yuko 
wapi huyo?” Akasema, “Sijui.” 

13 Wakampeleka kwa Mafarisayo, 
yule aliyekuwa kipofu zamani. 

14 Nayo ilikuwa Sabato, Yesu 
alipofanya zile tope, na kumfumbua 
macho. 

15 Basi Mafarisayo nao 
wakamwuliza tena, Jinsi gani 
alivyopata kuona. Akawaambia, 
“Alitia tope juu ya macho yangu, 
nami nikanawa, na sasa naona.” 

16 Kwa hiyo baadhi ya Mafarisayo 
wakasema, “Mtu huyo hatoki kwa 
Mungu, kwa sababu haishiki Sabato.” 
Wengine wakasema, “Awezaye mtu 
mwenye dhambi kufanya ishara 
kama hizo?” Kukawa matengano 
kati yao. 

17 Wakamwambia tena yule 
kipofu, “Wewe wasemaje kuhusu 
yeye, kwa sababu alifumbua macho 
yako?” Akasema, “Yeye ni nabii.” 

18 Basi Wayahudi hawakusadiki 
habari zake, kwamba alikuwa 
kipofu, kisha akapata kuona, mpaka 
walipowaita wazazi wake yule 
aliyepata kuona, 

19 Wakawauliza, wakisema, “Je, 
huyu ni mwana wenu, ambaye ninyi 
mnasema kwamba alizaliwa kipofu? 
Amepataje, basi, kuona sasa?” 

20 Wazazi wake wakawajibu, 
wakasema, “Tunajua kwamba 
huyu ni mwana wetu, na kwamba 
alizaliwa kipofu; 

21 lakini jinsi anavyoona sasa, 
hatujui; wala sisi hatujui ni nani 
aliyemfumbua macho, yeye ni mtu 
mzima; mwulizeni, yeye atajisemea 
mwenweye.” 

22 Wazazi wake waliyasema 
hayo, kwa sababu waliwaogopa 
Wayahudi; kwa maana Wayahudi 
walikuwa tayari wamekubaliana 
kwamba mtu ye yote akimkiri kuwa 
ni Kristo, atatengwa na sinagogi. 

23 Kwa sababu hiyo wazazi 
wake walisema, “Ni mtu mzima, 
mwulizeni.” 

24 Basi, mara ya pili wakamwita 
yule mtu aliyekuwa kipofu, 
wakamwambia, “Mpe Mungu 
utukufu; sisi tunajua ya kuwa mtu 
huyo ni mwenye dhambi.” 

25 Basi yeye alijibu, akasema, 
“Sijui kama yeye ni mwenye 
dhambi; najua jambo moja, kwamba 
nilikuwa kipofu, na sasa naona.” 

26 Wakamwambia tena, 
“Alikufanyia nini? Alikufumbua 
macho namna gani?” 

27 Akawajibu, “Nimekwisha 
kuwaambia, wala hamkusikia. Mbona 
mnataka kusikia tena? Je, ninyi pia 
mnataka kuwa wanafunzi wake?” 

28 Basi, wakamtukana, wakasema, 
“Wewe ni mwanafunzi wake huyu; 
lakini sisi ni wanafunzi wa Musa. 

29 Sisi tunajua ya kuwa Mungu 
amesema na Musa; bali mtu huyu, 
hatujui atokako. 

30 Yule mtu akajibu, akawaambia, 
“Jambo hili ni ajabu, kwamba ninyi 
hamjui atokako, naye alinifumbua 
macho. 

31 Na twajua ya kuwa Mungu 
hawasikii wenye dhambi; bali mtu 
akiwa ni mcha Mungu, na kufanya 
mapenzi yake, humsikia huyo. 

32 Tangu mwanzo wa ulimwengu 
haijasikiwa ya kuwa mtu aliyafumbua 
macho ya mtu aliyezaliwa kipofu. 

33 Kama mtu huyu hakutoka 
kwa Mungu, hangeweza kufanya 
lo lote.” 

34 Wakajibu, wakamwambia, 
“Wewe ulizaliwa katika dhambi 
tupu, nawe unatufundisha sisi?” 
Wakamtoa nje. 

35 Yesu alisikia kwamba walimtoa 
nje; naye alipomwona, alimwambia, 
“Je, wewe unamwamini Mwana wa 
Mungu?” 


36 Naye akajibu, akasema, “Ni nani 
Bwana, ili nipate kumwamini?” 

37 Yesu akamwambia, 
“Umemwona, naye anayesema 
nawe ndiye.” 

38 Akasema, “Naamini Bwana!” 
Akamwabudu. 

39 Yesu akasema, “Mimi nilikuja 
ulimwenguni humu kwa hukumu, ili 
wao wasioona waone, nao wanaoona 
wawe vipofu.” 

40 Na baadhi ya Mafarisayo 
waliokuwa pamoja naye wakasikia 
hayo, wakamwambia, “Je, sisi pia 
ni vipofu?” 

41 Yesu akawaambia, “Kama 
mngekuwa vipofu, hamngekuwa 
na dhambi; lakini sasa mwasema, 
“Tunaona;' kwa hiyo dhambi yenu 
inakaa.” 


1 “HAKIKA hakika, 

ninawaambieni, “Yeye 
asiyeingia mlangoni katika zizi 
la kondoo, bali akwea kwa njia 
nyingine, huyo ni mwizi na 
mnyang'anyi. 

2 Lakini aingiaye mlangoni ni 
mchungaji wa kondoo. 

3 Bawabu humfungulia huyo na 
kondoo humsikia sauti yake, naye 
huwaita kondoo wake kwa majina 
yao na kuwapeleka nje. 

4 Naye awatoapo nje kondoo 
wake, huwatangulia mbele; na 
wale kondoo humfuata, kwa maana 
waijua sauti yake. 

5 Lakini mgeni hawatamfuata 
kabisa, bali watamkimbia; 
kwa sababu hawazijui sauti za 
wageni.” 

6 Mithali hiyo Yesu aliwaambia; 
lakini wao hawakuelewa na mambo 
hayo aliyowaambia. 

7 Basi Yesu aliwaambia tena, 
“Hakika hakika, ninawaambia, Mimi 
ndimi mlango wa kondoo. 

8 Wote walionitangulia ni wezi 
na wanyang'anyi; lakini kondoo 
hawakuwasikia. 

9 Mimi ndimi mlango; mtu ye yote 
akiingia kwa mimi, ataokoka, naye 
ataingia na kutoka, naye atapata 
malisho. 

10 Mwizi haji ila aibe na kuchinja 
na kuharibu; mimi nilikuja ili wawe 
na uzima, na wawe nao tele. 

11 Mimi ndimi mchungaji 
mwema, mchungaji mwema hutoa 
uhai wake kwa ajili ya kondoo. 

12 Lakini mtu wa mshahara, wala 
si mchungaji, ambaye kondoo si 
mali yake, huona mbwa mwitu 
anakuja, huwaacha kondoo, 
na kukimbia; na mbwa mwitu 
huwakamata, na kuwatawanya 
kondoo. 

13 Lakini mtu wa mshahara 
hukimbia, kwa kuwa yeye ni mtu 
wa mshahara, wala hajali mambo 
ya kondoo. 

14 Mimi ndimi mchungaji mwema, 
nao walio wangu nawajua, nami 
ninajulikana kwa walio wangu. 

15 Kama vile Baba anijuavyo, 
ndivyo nami nimjuavyo Baba; nami 
nautoa uhai wangu kwa ajili ya 
kondoo. 

16 Na kondoo wengine ninao, 
ambao si wa zizi hili, hao pia 
inanipasa kuwaleta, na sauti yangu 
wataisikia; na kutakuwako kundi 
moja, na mchungaji mmoja. 

17 Kwa hiyo Baba anipenda, 
kwa sababu natoa uhai wangu, ili 
niutwae tena. 

18 Hakuna mtu aniondoleaye, 
bali mimi nautoa mwenyewe. Nina 
uwezo wa kuutoa, pia nina uwezo 
wa kuutwaa tena; amri hii niliipokea 
toka kwa Baba yangu. 

19 Kwa hiyo kukawa tena 
matengano kati ya Wayahudi kwa 
sababu ya maneno hayo. 

20 Wengi wao wakasema, “Ana 
pepo huyu, tena ana wazimu; kwa 
nini mnamsikiliza?” 

21 Wengine wakasema, “Maneno 
hayo siyo ya mtu mwenye pepo; je, 
pepo anaweza kufumbua macho ya 
vipofu?” 

22 Basi huko Yerusalemu ilikuwa 
sikukuu ya kutabaruku, pia ni 
wakati wa baridi; 

23 naye Yesu alikuwa akitembea 
hekaluni katika ukumbi wa 
Sulemani. 

24 Basi Wayahudi walimzunguka, 
wakamwambia, “Unahangaisha 
nafsi zetu mpaka lini? Kama 
wewe ndiwe Kristo, tuambie 
waziwazi.” 

25 Yesu akawajibu, “Niliwaambia, 
lakini hamsadiki; kazi ninazozifanya 
mimi kwajina la Baba yangu, ndizo 
zinanishuhudia; 

26 lakini ninyi hamsadiki; kwa 
sababu ninyi si wa kondoo wangu, 
kama nilivyowaambia. 

27 Kondoo wangu waisikia 
sauti yangu, nami nawajua, nao 
wanifuata. 

28 Nami nawapa uzima wa milele; 
wala hawataangamia kamwe, wala 
hakuna mtu atakayewapokonya 
katika mkono wangu. 

29 Baba yangu ambaye amenipa 
hao, ni mkuu kuliko wote; wala 
hakuna mtu awezaye kuwapokonya 
katika mkono wa Baba yangu. 

30 Mimi na Baba tu Umoja.” 

31 Kwa hiyo Wayahudi wakaokota 
mawe tena ili wampige. 

32 Yesu akawajibu, “Kazi njema 
nyingi niliwaonyesha zitokazo 
kwa Baba yangu; kwa ajili ya kazi 
ipi katika hizo mnanipiga kwa 
mawe?” 

33 Wayahudi wakamjibu, 
wakisema, “Kwa ajili ya kazi njema 
hatukupigi kwa mawe, bali kwa 

kukufuru, na kwa sababu wewe uliye 
mtu, unajifanya kuwa Mungu.” 

34 Yesu akawajibu, “Je 
haikuandikwa katika torati yenu, 
“Mimi nilisema, ninyi ni miungu? 

35 Ikiwa aliwaita miungu, wale 
waliojiliwa na neno la Mungu (na 
maandiko hayawezi kutanguka); 

36 Je, yeye ambaye Baba 
alimtakasa, akamtuma ulimwenguni, 
ninyi mnamwambia, “Unakufuru, 
kwa sababu nilisema, “Mimi ni 
Mwana wa Mungu?” 

37 Kama sifanyi kazi za Baba 
yangu, msiniamini; 

38 lakini kama nazifanya, hata 
kama hamniamini mimi, ziamini 
zile kazi, mpate kujua na kuamini 
ya kuwa Baba ni ndani yangu, nami 
ni ndani yake.” 

39 Kwa hiyo wakatafuta tena 
kumkamata; akatoka mikononi 
mwao. 

40 Akaenda zake tena ng'ambo 
ya Yordani mpaka mahali pale 
alipokuwapo Yohana akibatiza pale 
kwanza; akakaa huko. 

41 Watu wengi wakamwendea, 
wakasema, “Yohana kweli 
hakufanya ishara yo yote; lakini 
yote aliyoyasema Yohana kuhusu 
mtu huyu yalikuwa kweli. 

42 Nao wengi wakamwamini 
huko. 


1 BASI mtu mmoja alikuwa 
mgonjwa, Lazaro wa 
Mariamu na Martha, dada yake. 

2 Ndiye Mariamu yule aliyempaka 
Bwana marhamu, akamfuta miguu 
kwa nywele zake, ambaye Lazaro 
ndugu yake alikuwa mgonjwa. 

3 Kwa hiyo hao dada zake 
wakatuma ujumbe kwake wakisema, 
“Bwana tazama, yeye umpendaye ni 
mgonjwa.” 


4 Naye Yesu aliposikia, alisema, 
“Ugonjwa huu si wa mauti, bali ni 
kwa ajili ya utukufu wa Mungu, ili 
Mwana wa Mungu atukuzwe kwa 
huo.” 

5 Naye Yesu alimpenda Martha na 
dada yake na Lazaro. 

6 Basi aliposikia ya kwamba Lazaro 
ni mgonjwa, ndipo alikaa bado siku 
mbili mahali hapo alipokuwa. 

7 Kisha bado ya hayo akawaambia 
wanafunzi, “Twendeni tena 
Uyahudi.” 

8 Wanafunzi wakamwambia, 
“Rabi, muda mfupi tu umepita 
tangu Wayahudi walikuwa 
wakitafuta kukupiga kwa mawe, 
nawe unakwenda huko tena?” 

9 Yesu akajibu, “Je, saa za 
mchana si kumi na mbili? Mtu 
akitembea mchana hajikwai, kwa 
sababu anaona nuru ya ulimwengu 
huu. 

10 Lakini mtu akitembea usiku, 
hujikwaa, Kwa sababu nuru haimo 
ndani yake.” 

11 Aliyasema hayo, basi kisha, 
baada ya hayo, akawaambia, 
“Rafiki yetu Lazaro amelala; lakini 
ninakwenda nipate kumwamusha.” 

12 Basi, wanafunzi wake 
wakasema, “Bwana, ikiwa amelala, 
atapona.” 

13 Lakini Yesu alikuwa amesema 
kuhusu mauti yake; lakini wao 
walidhania ya kuwa anasema 
kuhusu kulala usingizi. 

14 Kisha, Yesu akawaambia 
waziwazi, “Lazaro alikufa. 

15 Nami ninafurahi kwa ajili 
yenu, kwamba sikuwako huko, 
ili mpate kuamini, lakini twende 
kwake.” 

16 Basi, Tomaso, aitwaye “Pacha,” 
akawaambia wanafunzi wenzake, 
“Sisi pia twende, ili tufe pamoja 
naye.” 

17 Basi, Yesu alipofika, alimkuta 
amekwisha kuwa kaburini kwa 
siku nne. 

18 Na Bethania ilikuwa karibu 
na Yerusalemu, umbali upatao 
kilometa tatu; 

19 na watu wengi katika Wayahudi 
walikuwa wamekuja kwa Martha na 
Mariamu, ili kuwafariji kwa habari 
ya ndugu yao. 

20 Basi, Martha aliposikia kwamba 
Yesu anakuja, alikwenda kumlaki; 
lakini Mariamu alikuwa akikaa 
nyumbani. 

21 Basi, Martha akamwambia 
Yesu, “Bwana kama ungalikuwapo 
hapa, ndugu yangu hangalikufa. 

22 lakini hata sasa najua ya kuwa 
yo yote utakayomwomba Mungu, 
Mungu atakupa.” 

23 Yesu akamwambia, “Ndugu 
yako atafufuka.” 

24 Martha akamwambia, “Najua 
ya kuwa atafufuka katika ufufuo, 
siku ya mwisho.” 

25 Yesu akamwambia, “Mimi 
ndimi huo ufufuo na uzima; yeye 
anayeniamini mimi, hata kama 
akifa, ataishi; 

26 naye kila anayeishi na 
kuniamini, hatakufa kamwe hata 
milele. Je, unayasadiki hayo?” 

27 Akamwambia, “Naam Bwana; 
Mimi nimesadiki ya kwamba, wewe 
ndiwe Kristo, Mwana wa Mungu, 
yule ajaye ulimwenguni.” 

28 Naye alipokwisha kusema hayo 
alikwenda zake, Akamwita dada 
yake Mariamu faraghani, akisema, 
“Mwalimu yupo, na anakuita.” 

29 Yeye aliposikia, aliinuka upesi 
akamwendea. 

30 Na Yesu alikuwa hajafika ndani 
alipomlaki Martha.) 

31 Basi, wale Wayahudi waliokuwa 
na Mariamu nyumbani, wakimfariji, 

walipomwona jinsi alivyoinuka 
upesi na kutoka nje, walimfuata 
wakisema ya kuwa anakwenda 
kaburini, ili alie huko. 

32 Basi, Mariamu alipofika pale 
alipokuwa Yesu, na kumwona, 
alianguka miguuni pake, 
akamwambia, “Bwana kama 
ungalikuwa hapa, ndugu yangu 
hangalikufa.” 

33 Basi, Yesu alipomwona analia, 
na wale Wayahudi waliokuja pamoja 
naye, wanalia, aliugua rohoni, 
akafadhaika moyoni. 

34 Akasema, “Mmemweka wapi?” 
Wakamwambia, “Bwana, njoo 
utazame.” 

35 Yesu akalia machozi. 

36 Basi, Wayahudi wakasema, 
“Tazama jinsi alivyompenda.” 

37 Lakini baadhi yao wakasema, 
“Je, huyu aliyemfumbua macho yule 
kipofu, hakuweza pia kumfanya 
huyu asife?” 

38 Basi Yesu hali akiugua tena 
nafsini mwake, akafika kwenye 
kaburi. Nalo lilikuwa pango, na jiwe 
limewekwa juu yake. 

39 Yesu akasema, “Ondoeni hilo 
jiwe.” Martha, dada yake yule 
aliyefariki, akamwambia, “Bwana, 
tayari ananuka, kwa maana 
amekuwa maiti siku nne.” 

40 Yesu akamwambia, “Je, 
sikukuambia ya kwamba ukiamini, 
utauona utukufu wa Mungu?” 

41 Basi, wakaliondoa lile jiwe, 
lililokuwako mahali alipolala 
maiti. Yesu akainua macho yake 
juu, akasema, “Baba, nakushukuru 
kwa kuwa ulinisikia. 

42 Nami nilijua ya kuwa wewe 
wanisikia siku zote, lakini kwa ajili 
ya mkutano huu wanaohudhuria, 
nilisema haya, ili wapate 
kusadiki kwamba Wewe ndiwe 
ulinituma.” 

43 Naye alipokwisha kusema 
hayo, akaita kwa sauti kubwa, 
“Lazaro, njoo nje.” 

44 Akatoka nje yule aliyekufa, 
amefungwa sanda miguuni na 
mikononi, na uso wake amefungwa 
leso. Yesu akawaambia, “Mfungueni, 
mkamwache aende zake.” 

45 Basi, wengi katika Wayahudi, 
waliokuja kwa Mariamu, na 
kuyaona yale aliyoyafanya Yesu, 
wakamwamini. 

46 Lakini baadhi yao walikwenda 
kwa Mafarisayo, wakawaambia yale 
aliyoyafanya Yesu. 

47 Kwa hiyo wakuu wa makuhani 
na Mafarisayo wakakusanya 
baraza, 

wakasema, “Tunafanya nini? 
Maana Mtu huyu anafanya ishara 
nyingi. 

48 Tukimwacha hivi, watu wote 
watamwamini; na Warumi watakuja 
na wataondoa mahali petu na taifa 
letu.” 

49 Mtu mmoja miongoni mwao, 
Kayafa, aliyekuwa kuhani mkuu 
mwaka ule, akawaambia, “Ninyi 
hamjui neno lo lote, 

50 wala hamfikiri ya kwamba 
yafaa kwetu mtu mmoja afe kwa ajili 
ya watu, ili taifa zima lisiangamie.” 

51 Lakini neno hilo yeye 
hakulisema kwa nafsi yake, bali kwa 
kuwa alikuwa kuhani mkuu mwaka 
ule, alitabiri ya kwamba Yesu 
atakufa kwa ajili ya taifa hilo. 

52 Wala si kwa ajili ya taifa hilo 
tu, bali pia awakusanye watoto wa 
Mungu waliotawanyika, ili wawe 
wamoja. 

53 Basi, tangu siku ile walifanya 
shauri pamoja ili wamwue. 

54 Kwa hiyo Yesu hakutembea 
tena kwa wazi katikati ya Wayahudi, 
bali alitoka huko, akaenda mahali 
karibu na jangwa, mpaka kwenye 


mji uitwao Efraimu, akakaa huko 
pamoja na wanafunzi wake. 

55 Na Pasaka ya Wayahudi ilikuwa 
karibu; na watu wengi wakakwea toka 
mashambani kwenda Yerusalemu 
kabla ya Pasaka, ili wajitakase. 

56 Basi, wakawa wanamtafuta Yesu, 
wakasemezana hali wamesimama 
hekaluni, “Mnaonaje? Kwamba haji 
kabisa kwenye siku kuu.” 

57 Na wakuu wa makuhani 
pamoja na Mafarisayo walikuwa 
wametoa amri ya kwamba mtu 
akijua mahali aliko, alete habari, ili 
wapate kumkamata. 


1 BASI, siku sita kabla ya 

Pasaka, Yesu alifika Bethania, 
alipokuwapo Lazaro aliyekuwa 
amekufa, ambaye Yesu alimfufua 
kutoka wafu. 

2. Basi, wakamwandalia karamu 
huko, naye Martha akawa anatumika; 
na Lazaro alikuwa mmojawapo wa 
wale walioketi chakulani pamoja 
naye. 

3 Basi, Mariamu alichukua ratli 
ya marhamu ya nardo safi yenye 
thamani nyingi, akampaka Yesu 
miguu, akamfuta miguu kwa nywele 
zake; nayo nyumba pia ikajaa 
harufu ya marhamu. 

4 Basi, Yuda Iskariote, mwana wa 
Simoni, mmojawapo wa wanafunzi 
wake, ambaye alikuwa karibu 
kumsaliti, akasema, 

5 “Mbona marhamu hii haikuuzwa 
kwa dinari mia tatu, wakapewa 
maskini?” 

6 Naye aliyasema hayo, si kwa 
sababu aliwahurumia maskini, bali 
kwa sababu alikuwa mwizi, naye 
alishika mfuko, na alivichukua 
vilivyotiwa humo. 

7 Basi, Yesu alisema, “Mwache; 
ameweka kwa siku ya maziko 
yangu. 

8 Kwa maana maskini mnao 
sikuzote pamoja nanyi, lakini Mimi 
hamna sikuzote. 

9 Basi, watu wengi katika 
Wayahudi walipata kujua ya kuwa 
yeye yuko huko; wakaja, si kwa 
ajili yake Yesu tu, ila pia wamwone 
Lazaro, ambaye Yesu alimfufua 
katika wafu. 

10 Lakini wakuu wa makuhani 
wakafanya shauri ili wamwue 
Lazaro pia; 

11 maana kwa ajili yake wengi 
katika Wayahudi walijitenga, 
wakamwamini Yesu. 

12 Kesho yake watu wengi 
waliokuja kwenye siku kuu, 
walisikia ya kwamba Yesu anakuja 
Yerusalemu, 

13 wakachukua matawi ya 
mitende, wakatoka nje kwenda 
kumlaki, wakapaza sauti wakisema, 
“Hosana; amebarikiwa anayekuja 
kwa jina la Bwana, Mfalme wa 
Israeli.” 

14 Naye Yesu alikuwa amepata 
mwana-punda, akaketi juu yake, 
kama vile ambavyo imeandikwa 

15 Usiogope, binti Sayuni; Tazama, 
Mfalme wako anakuja, amepanda 
mwana-punda. 

16 Mambo hayo wanafunzi wake 
hawakufahamu hapo kwanza; 
lakini Yesu alipotukuzwa, ndipo 
walikumbuka ya kwamba yalikuwa 
yameandikwa juu yake, na ya 
kwamba walimtendea hayo. 

17 Basi, wakamshuhudia wale 
mkutano waliokuwapo pamoja naye 
alipomwita Lazaro kutoka kaburini, 
akamfufua kutoka wafu. 

18 Na kwa sababu hiyo mkutano 
walimlaki, kwa kuwa walisikia 
kwamba ameifanya ishara hiyo. 

19 Basi, Mafarisayo wakasemezana 
wao kwa wao, “Mwaona kwamba 
hamfai cho chote; Tazameni 

ulimwengu ulikwenda nyuma 
yake.” 

20 Palikuwa na Wagiriki kadha 
wa kadha miongoni mwa watu 
waliokwea, ili waabudu kwenye 
siku kuu. 

21 Basi, hao walimwendea Filipo, 
mtu wa Bethsaida ya Galilaya, 
wakamwomba, wakisema, “Bwana, 
sisi tunataka kumwona Yesu.” 

22 Filipo akaenda akamwambia 
Andrea; na tena Andrea na Filipo 
wakamwambia Yesu. 

23 Yesu akawajibu akisema, “Saa 
imefika ili atukuzwe Mwana wa 
mtu. 

24 Hakika hakika, ninawaambia, 
Mbegu ya ngano isipoanguka katika 
nchi, ikafa, hukaa hali iyo hiyo 
peke yake; bali ikifa, hutoa mazao 
mengi. 

25 Yeye aipendaye nafsi yake 
ataiangamiza, naye aichukiaye 
nafsi yake katika ulimwengu 
huu ataisalimisha hata uzima wa 
milele. 

26 Mtu akinitumikia, na 
anifuate; nami nilipo, ndipo na 
mtumishi wangu atakapokuwapo; 
tena mtu akinitumikia, Baba 
atamheshimu. 

27 Sasa nafsi yangu imefadhaika; 
nami nisemeje? Baba uniokoe katika 
saa hii. Lakini kwa sababu hiyo 
nilifikia saa hii. 

28 Baba, ulitukuze jina lako.” 
Basi, ikaja sauti kutoka mbinguni, 
“Nililitukuza, nami nitalitukuza 
tena.” 

29 Kwa hiyo mkutano uliosimama 
karibu na kusikia, walisema ya 
kwamba kumekuwa ngurumo; 
wengine walisema, “Malaika 
amesema naye.” 

30 Yesu akajibu, akasema, “Sauti 
hiyo haikuwako kwa ajili yangu, 
bali kwa ajili yenu. 

31 Sasa hukumu ya ulimwengu 
huu ipo; sasa mkuu wa ulimwengu 
huu atatupwa nje. 

32 Nami nikiinuliwa juu ya nchi, 
nitawavuta wote kwangu.” 

33 Akayasema haya akionyesha ni 
mauti gani atakayokufa. 

34 Mkutano wakamjibu, “Sisi 
tulisikia katika torati ya kwamba 
Kristo anadumu hata milele; nawe 
unasemaje ya kwamba inampasa 
Mwana wa mtu kuinuliwa?” Huyo 
Mwana wa mtu ni nani?” 

35 Basi, Yesu akawaambia, “Nuru 
iko pamoja nanyi muda kidogo. 
Tembeeni wakati mnayo nuru 
hiyo, ili giza lisiwapate, maana 
atembeaye gizani, hajui aendako. 

36 Maadamu mnayo nuru, 
iaminini nuru hiyo, ili mpate 
kuwa wana wa nuru.” Yesu alisema 
hayo, akaenda zake, akajificha 
wasimwone. 

37 Lakini ingawa yeye alikuwa 
amefanya ishara nyingi mbele yao, 
hawakumwamini; 

38 ili litimie neno la nabii 
Isaya alilolisema, “Bwana, ni 
nani aliyesadiki habari yetu? Na 
mkono wa Bwana ulifunuliwa kwa 
nani?” 

39 Ndiyo sababu hawakuweza 
kusadiki, kwa maana Isaya alisema 
tena, 

40 “Ameyapofusha macho yao, 
na ameifanya migumu mioyo 
yao; ili wasije wakaona kwa 
macho, wakafahamu kwa moyo, 
wakaongoka, nikawaponya.” 

41 Isaya alisema maneno haya, 
alipouona utukufu wake, akataja 
habari zake. 

42 Walakini hata hivyo katika 
wakuu walikuwamo wengi 
waliomwamini; lakini kwa sababu 
ya Mafarisayo hawakumkiri, wasije 
wakatengwa na sinagogi. 


43 kwa maana walipenda utukufu 
wa wanadamu kuliko utukufu wa 
Mungu. 

44 Naye Yesu akapaza sauti 
akasema, “Yeye anayeniamini 
Mimi, haniamini Mimi, bali Yeye 
aliyenipeleka; 

45 naye anayenitazama Mimi, 
amtazama yeye aliyenipeleka. 

46 Mimi nimekuja ili niwe nuru ya 
ulimwengu, ili kila mtu aniaminiye 
Mimi, asikae gizani. 

47 Na mtu akiyasikia maneno 
yangu, asiyaamini, Mini 
simhukumu; maana sikuja ili 
niuhukumu ulimwengu, ila niuokoe 
ulimwengu. 

48 Yeye anikataaye Mimi, 
asiyeyapokea maneno yangu, 
anaye amhukumuye, neno lile 
nililolinena, lile litamhukumu siku 
ya mwisho. 

49 Kwa sababu sikunena kwa nafsi 
yangu; bali Baba aliyenipeleka, Yeye 
ndiye alinipa amri, ninene nini na 
niseme nini. 

50 Nami najua ya kuwa amri 
yake ni uzima wa milele; kwa hiyo 
ninayonena Mimi, kama ambavyo 
Baba ameniambia Mimi, ndivyo 
ninavyonena.” 


1 BASI, kabla ya sikukuu ya 

Pasaka, Yesu hali akijua ya 
kuwa saa yake imefika atakayotoka 
katika ulimwengu kwenda kwa 
Baba, alikuwa aliwapenda watu 
wake katika ulimwengu, aliwapenda 
mpaka mwisho. 

2 Na baada ya chakula cha jioni, 
naye Ibilisi amekwisha kumtia 
Yuda. Mwana wa Simoni Iskariote, 
moyo wa kumsaliti, 

3 Yesu hali akijua ya kuwa Baba 
amempa vitu vyote mikononi mwake, 
na ya kawa alitoka kwa Mungu na 
anakwenda kwa Mungu, 

4 Aliondoka chakulani, akaweka 
kando mavazi yake, akatwaa 
kitambaa akajifunga kiunoni. 

5 Kisha akatia maji katika bakuli, 
akaanza kuwaosha wanafunzi 
miguu, na kuifuta kwa kile kitambaa 
alichojifunga. 

6 Basi, yuaja kwa Simoni Petro; 
huyo akamwambia, “Bwana, wewe 
unaniosha miguu mimi?” 

7 Yesu akajibu, akamwambia, 
“Ninalofanya Mimi, wewe 
hulijui sasa, lakini utalifahamu 
baadaye.” 

8 Petro akamwambia, “Hutaosha 
miguu yangu kamwe.” Yesu 
akamwambia, “Nisipokuosha, huna 
shirika nami.” 

9 Simoni Petro akamwambia, 
“Bwana, si miguu yangu tu, hata na 
mikono yangu na kichwa changu 
pia.” 

10 Yesu akamwambia, “Yeye 
aliyekwisha kuoga hana haja ila 
ya kuoga miguu, bali yu safi mwili 
wote; na ninyi ni safi, lakini si 
nyote.” 

11 Kwa maana alimjua yeye 
ambaye atamsaliti; ndiyo maana 
hiyo alisema, “Si nyote mlio safi.” 

12 Basi alipokwisha kuosha 
miguu yao, na kuyatwaa mavazi 
yake, na kuketi tena, akawaambia, 
“Je, mmeelewa hayo ambayo 
nimewatendea? 

13 Ninyi mnaniita, Mwalimu, na 
Bwana; nanyi mnasema vyema, kwa 
kuwa ndivyo nilivyo. 

14 Basi ikiwa Mimi, niliye Bwana 
na Mwalimu, niliwaosha miguu, 
inawapasa vivyo kuoshana miguu 
ninyi kwa ninyi. 

15 Kwa kuwa niliwapa kielelezo, 
ili kama mimi nilivyowatendea, 
nanyi mtende vivyo hivyo. 

16 Hakika, hakika, ninawaambia 
ninyi, mtumishi si mkuu kuliko 

bwana wake, wala mtume si mkuu 
kuliko yeye aliyempeleka. 

17 Mkiyajua hayo, mnakuwa heri 
mkiyatenda. 

18 Sisemi habari kuhusu ninyi nyote; 
mimi nawajua wale niliowachagua, 
lakini ili andiko lipate kutimizwa, 
“Yeye aliyekula mkate pamoja nami, 
aliniinulia kisigino chake.” 

19 Tangu sasa ninawaambia kabla 
hayajatukia, ili yatakapotukia, 
mpate kuamini ya kuwa MIMI 
NDIYE. 

20 Hakika, hakika, ninawaambieni, 
Yeye ampokeaye mtu ye yote 
nimpelekaye, anipokea mimi; naye 
anipokeaye mimi, ampokea yeye 
aliyenipeleka.” 

21 Alipokwisha kusema 
hayo, Yesu alifadhaika rohoni, 
akashuhudia akisema, Hakika, 
hakika, ninawaambieni, mmoja 
wenu atanisaliti.” 

22 Kisha wanafunzi wakatazamana, 
huku wakiona shaka ni nani 
amtajaye. 

23 na palikuwapo mmoja wa 
wanafunzi wake, ameegama kifuani 
pa Yesu, ambaye Yesu alikuwa 
anampenda; 

24 kwa hiyo Simoni Petro 
akamwashiria kumwuliza ni nani 
amtajaye. 

25 Basi, yeye hali akiegemea kifua 
cha Yesu, akamwambia, “Bwana, 
ni nani?” 

26 Yesu akajibu, “Ndiye mtu 
yule nitakayempa tonge baada ya 
kulichovya.” Na alipochovya tonge, 
akampa Yuda Iskariote mwana wa 
Simoni. 

27 Na baada ya hilo tonge, Shetani 
alimwingia. Basi Yesu akamwambia, 
“Uyafanyayo, yafanye upesi.” 

28 Lakini hakuna mtu katika wale 
walioketi chakulani aliyejua sababu 
ya kumwambia hivyo. 

29 Kwa maana wengine walidhani 
kwa kuwa Juda alikuwa na mfuko, ya 
kwamba Yesu alikuwa anamwambia, 
“Nunua vitu tunavyovihitaji kwa 
sikukuu,” au kwamba awape maskini 
kitu. 

30 Basi, huyo alipokwisha 
kulipokea lile tonge, akatoka mara 
hiyo; na ilikuwa usiku. 

31 Basi, huyo alipokwisha kutoka, 
Yesu akasema, “Sasa Mwana wa 
mtu ametukuzwa, naye Mungu 
ametukuzwa ndani yake. 

32 Kama Mungu ametukuzwa 
ndani yake, Mungu pia atamtukuza 
ndani ya nafsi yake, naye atamtukuza 
mara. 

33 Enyi watoto wadogo, bado 
kitambo kidogo nipo pamoja 
nanyi, Mtanitafuta, na kama vile 
nilivyowaambia Wayahudi kwamba, 
Mimi niendako, ninyi hamwezi kuja, 
na sasa ninawaambia ninyi. 

34 Ninawapaamri mpya, Mpendane; 
kama vile nilivyowapenda ninyi, 
nanyi mpendane vivyo hivyo. 

35 Hivyo watu wote watatambua 
ya kuwa ninyi ni wanafunzi wangu, 
mkiwa na upendo ninyi kwa ninyi.” 

36 Simoni Petro akamwambia, 
“Bwana, unakwenda wapi?” Yesu 
akamjibu, “Niendako, huwezi 
kunifuata sasa, lakini utanifuata 
baadaye.” 

37 Petro akamwambia, “Bwana, 
kwa nini siwezi kukufuata sasa? 
Nitautoa uhai wangu kwa ajili 
yako.” 

38 Yesu akamjibu, “Je, utatoa 
uhai wako kwa ajili yangu? Hakika 
hakika, ninakuambia, jogoo 
hatawika hata wewe utakapokuwa 
umenikana mara tatu. 


1 MSIFADHAIKE mioyoni 
mwenu; mnamwamini 
Mungu, niaminini na Mimi pia. 


2. Nyumbani mwa Baba yangu 
mna makao mengi; kama sivyo, 
ningaliwaambia. Ninakwenda 
kuwaandalia mahali. 

3 Na nikienda na kuwaandalia 
mahali, nitakuja tena, na 
nitawakaribisha kwangu; ili nilipo 
Mimi, nanyi mwepo. 

4 Na mnajua ninakokwenda Mimi, 
nanyi mnaijua njia.” 

5 Tomaso akamwambia, “Bwana, 
hatujui unakokwenda; nasi 
tunawezaje kujua njia?” 

6 Yesu akamwambia, “Mimi ndimi 
njia, na kweli, na uzima: mtu haji 
kwa Baba, ila kwa njia ya Mimi. 

7 Kama mngalinijua Mimi, 
mngalimjua Baba yangu pia; na tangu 
sasa mnamjua, tena mmemwona. 

8 Filipo akamwambia, “Bwana, 
tuonyeshe Baba, nasi tutatosheka.” 

9 Yesu akamwambia, “Nimekuwa 
pamoja nanyi, kwa muda mrefu, 
nawe hujanijua, Filipo? Yeye ambaye 
ameniona Mimi, amemwona Baba; 
basi wewe unasemaje, “Tuonyeshe 
Baba”? 

10 Je, husadiki ya kwamba 
Mimi ni ndani ya Baba, na Baba 
yu ndani yangu? Hayo maneno 
ninayowaambieni ninyi, siyasemi 
kutoka kwangu; lakini Baba anayekaa 
ndani yangu, Yeye anafanya zile 
kazi. 

11 Mnisadiki ya kwamba Mimi ni 
ndani ya Baba, na Baba yu ndani 
yangu; ama sivyo, mnisadiki kwa 
sababu ya kazi zenyewe. 

12 Hakika, hakika, ninawaambieni, 
yeye anayeniamini mimi,kazi 
nizifanyazo mimi, yeye naye 
atazifanya, naam. Na kubwa kuliko 
hizo atazifanya;kwa kuwa mimi 
ninakwenda kwa Baba yangu. 

13 Nanyi, mkiomba lo lote kwa 
jina langu, hilo nitalifanya, ili Baba 
atukuzwe ndani ya Mwana. 

14 Mkiomba neno lo lote kwajina 
langu, nitalifanya. 

15 Mkinipenda, shikeni amri 
zangu. 

16 Nami nitamwomba Baba, naye 
atawapa msaidizi mwingine, ili akae 
nanyi hata milele, 

17 Ndiye Roho wa kweli, ambaye 
ulimwengu hauwezi kumpokea, kwa 
kuwa haumwoni, wala haumjui, bali 
ninyi mnamjua,kwa maana anakaa 
kwenu pamoja nanyi, naye atakuwa 
ndani yenu. 

18 Sitawaacha ninyi yatima; 
ninakuja kwenu. 

19 Bado kitambo kidogo na 
ulimwengu haunioni tena, bali ninyi 
mnaniona. Kwa sababu mimi ni hai, 
nanyi pia mtakuwa hai. 

20 Siku ile mtatambua ya kuwa 
Mimi ni ndani ya Baba yangu, nanyi 
ni ndani yangu, nami ndani yenu. 

21 Yeye aliye na amri zangu, na 
kuzishika, yeye ndiye anipendaye; 
naye anipendaye mimi, atapendwa 
na Baba yangu; nami nitampenda, 
na kujidhihirisha kwake.” 

22 Yuda (siye Iskariote), 
akamwambia, “Bwana imekuwaje 
ya kwamba unataka kujidhihirisha 
kwetu, wala si kwa ulimwengu?” 

23 Yesu akajibu, akamwambia, 
“Mtu akinipenda, atalishika neno 
langu, na Baba yangu atampenda, 
nasi tutakuja kwake, na kufanya 
makao kwake. 

24 Mtu asiyenipenda, yeye 
hayashiki maneno yangu; nalo neno 
mnalolisikia silo langu, bali ni lake 
Baba aliyenipeleka. 

25 Nimewaambia mambo haya, 
wakati bado nikikaa kwenu. 

26 Lakini huyu Msaidizi, yaani Roho 
Mtakatifu, ambaye Baba atampeleka 
kwa jina langu, yeye atawafundisha 
ninyi mambo yote, na kuwakumbusha 
yote niliyowaambia. 

27 Amani ninawaachia, amani 
yangu ninawapa; Mimi siwapi 
ninyi kama vile ulimwengu 
unavyowapa. Msifadhaike mioyoni 
mwenu, wala msiogope. 

28 Mlisikia ya kwamba mimi 
niliwaambia, “Ninakwenda 
na ninarudi kwenu.' Kama 
mngalinipenda, mngalifurahi kwa 
sababu nilisema, ninakwenda kwa 
Baba; kwa maana Baba yangu ni 
mkuu kuliko Mimi. 

29 Na sasa nimewaambia kabla 
halijatokea; ili litakapotokea mpate 
kuamini. 

30 Sitasema nanyi maneno 
mengi tena; kwa maana mkuu wa 
ulimwengu huu anakuja, wala hana 
kitu kwangu; 

31 lakini ili ulimwengu ujue ya 
kuwa nampenda Baba, na kama 
vile Baba alivyoniamuru, ndivyo 
ninavyofanya. Simameni, tuondoke 
hapa.” 


1 GITA ndimi mzabibu wa 
kweli, na Baba yangu ndiye 
mkulima. 

2 Kila tawi ndani yangu lisilozaa 
matunda, hulichukua; na kila tawi 
linalozaa matunda, hulisafisha, ili 
lipate kuzaa matunda zaidi. 

3 Ninyi mmekwisha kuwa safi 
kwa sababu ya lile neno ambalo 
nimewaambia. 

4 Kaeni ndani yangu, nami ndani 
yenu. Kama vile tawi lisivyoweza 
kuzaa matunda peke yake, lisipokaa 
ndani ya mzabibu, kadhalika ninyi, 
msipokaa ndani yangu. 

5 Mimi ndimi mzabibu, ninyi ni 
matawi. Akaaye ndani yangu, nami 
ndani yake, huyo huzaa matunda 
mengi; maana pasipo Mimi, hamwezi 
kufanya neno lo lote. 

6 Mtu yeyote asipokaa ndani 
yangu, hutupwa nje kama tawi, na 

kunyauka, nao wayakusanya, na 
kuyatupa motoni, yakateketea. 

7 Mkikaa ndani yangu, na 
maneno yangu yakikaa ndani yenu, 
mtaomba lo lote mtakalo, nanyi 
mtatendewa. 

8 Hivyo hutukuzwa Baba yangu, 
kwa vile mzaavyo matunda mengi, 
nanyi mtakuwa wanafunzi wangu. 

9 Kama vile Baba alivyonipenda 
mimi, nami nilivyowapenda ninyi; 
kaeni katika pendo langu. 

10 Mkizishika amri zangu, mtakaa 
katika pendo langu; kama vile 
ambavyo mimi nimezishika amri 
za Baba yangu, na kukaa katika 
pendo lake. 

11 Nimewaambia mambo hayo, 
ili furaha yangu ikae ndani yenu, 
na furaha yenu itimizwe. 

12 Amri yangu ndiyo hii, 
Mpendane, kama nilivyowapenda 
ninyi. 

13 Hakuna aliye na upendo 
mwingi kuliko huu, wa mtu kuutoa 
uhai wake kwa ajili ya rafiki zake. 

14 Ninyi ni rafiki zangu, mkifanya 
yo yote Mimi ninayowaamuru. 

15 Siwaiti tena watumishi, maana 
mtumishi hajui analofanya bwana 
wake; lakini ninyi nimewaita rafiki, 
kwa sababu yote ambayo nimesikia 
kwa Baba Yangu, niliwajulisha. 

16 Ninyi hamkunichagua mimi, 
bali mimi niliwachagua ninyi, 
na kuwaweka, ili ninyi mwende 
mkazae matunda, na matunda yenu 
yapate kukaa, ili lo lote mwombalo 
Baba kwa jina langu, awapeni. 

17 Mambo hayo nawaamuru 
ninyi, ili mpate kupendana. 

18 Kama ulimwengu ukiwachukia 
ninyi, mnajua ya kuwa umenichukia 
mimi kabla ya kuwachukia ninyi. 

19 Kama mngekuwa waulimwengu, 
ulimwengu ungewapenda walio 
wake, lakini kwa sababu ninyi si wa 


ulimwengu, bali Mimi niliwachagua 
kutoka ulimwenguni, kwa sababu 
hiyo ulimwengu huwachukia. 

20 Likumbukeni lile neno 
nililowaambia, “Mtumishi si mkuu 
kuliko bwana wake. Ikiwa walinitesa 
Mimi, na ninyi pia watawatesa; ikiwa 
walilishika neno langu, watalishika 
na lenu pia. 

21 Lakini haya yote watawatendea 
kwa ajili ya jina langu, kwa kuwa 
hawamjui Yeye aliyenipeleka. 

22 Kama nisingalikuja na kusema 
nao, wasingalikuwa na dhambi; 
lakini sasa hawana udhuru kwa 
dhambi yao. 

23 Yeye anayenichukia, humchukia 
na Baba Yangu. 

24 Kama nisingalifanya kwao 
kazi asizozifanya mtu mwingine, 
wasingalikuwa na dhambi; lakini 
sasa wametuona mimi na Baba 
Yangu, na kutuchukia pia. 

25 Lakini litimie lile neno 
lililoandikwa katika torati yao 
“walinichukia bure.” 

26 Lakini ajapo huyo Msaidizi, 
nitakayewapelekea kutoka kwa 
Baba, huyo Roho wa kweli, atokaye 
kwa Baba, Yeye atanishuhudia 
Mimi; 

27 Nanyi pia mnashuhudia, kwa 
kuwa tangu mwanzo mmekuwapo 
pamoja nami. 


1 MANENO hayonimewaambia, 
ili msikwazwe. 

2. Watawatenga na masinagogi; 
lakini saa inakuja, ambapo kila 
atakayewaua ninyi atadhani 
kwamba anamtumikia Mungu. 

3 Na watawatendea mambo hayo, 
kwa sababu hawakumjua Baba wala 
mimi. 

4Lakini nimewaambia mambohayo, 
ili saa ile itakapokuja, mkumbuke 
kwamba mimi niliwaambia, na 


YOHANA 16 


sikuwaambia mambo hayo tangu 
mwanzo, kwa sababu nilikuwa 
pamoja nanyi. 

5 Lakini sasa ninakwenda 
kwake yeye aliyenipeleka, wala 
hakuna mmoja wenu anayeniuliza, 
“unakwenda wapi?” 

6 Lakini kwa sababu nimewaambia 
mambo hayo, huzuni imejaa mioyoni 
mwenu. 

7 Lakini mimi ninawaambia 
iliyo kweli; yawafaa ninyi Mimi 
niondoke; kwa maana nisipoondoka, 
huyo Msaidizi hatakuja kwenu; 
lakini nikienda zangu, nitampeleka 
kwenu. 

8 Naye akiisha kuja huyo 
atauthibitisha ulimwengu kuhusu 
dhambi, na haki, na hukumu; 

9 kuhusa dhambi, kwa sababu 
hawaniamini Mimi, 

10 na kuhusu haki, kwa sababu 
ninakwenda kwa Baba yangu, wala 
hamnioni tena; 

11 na kuhusu hukumu, kwa 
sababu yule mkuu wa ulimwengu 
huu amekwisha kuhukumiwa. 

12 Ninayo bado mambo mengi 
ya kuwaambia, lakini hamwezi 
kuyastahimili sasa. 

13 lakini yeye atakapokuja, huyo 
Roho wa kweli, atawaongoza awatie 
kwenye kweli yote; kwa maana 
hatasema kutoka kwake mwenyewe, 
bali lo lote analosikia atalisema, na 
atawaambia mambo yatakayokuja, 

14 Yeye atanitukuza Mimi, kwa 
kuwa atapata katika yaliyo yangu, 
na atawaambia. 

15 Yote aliyo nayo Baba ni yangu; 
kwa hiyo nilisema ya kwamba, 
atapata katika yaliyo yangu, na 
atawaambia. 

16 Bado kitambo kidogo nanyi 
hamnioni, na tena bado kitambo 
kidigo nanyi mtaniona, kwa sababu 
Mimi ninakwenda kwa Baba. 

17 Basi, baadhi ya wanafunzi 
wake wakasemezana, “Ni neno 
gani hilo analotuambia, “Bado 
kitambo kidogo nanyi hamnioni, 
na tena bado kitambo kidogo nanyi 
mtaniona; na “kwa sababu Mimi 
ninakwenda kwa Baba?” 

18 Basi walisema, “neno gani hilo 
analosema, “bado kitambo kidogo?” 
Hatujui analosema.” 

19 Kisha, Yesu alijua ya kwamba 
walikuwa wanataka kumwuliza, 
akawaambia,” Je, mnaulizana ninyi 
kwa ninyi kuhusu hilo, kwa sababu 
nilisema, “Bado kitambo kidogo 
nanyi hamnioni, na tena bado 
kitambo kidogo nanyi mtaniona”? 

20 Hakika hakika ninawaambia 
kwamba ninyi mtalia na kuomboleza, 
lakini ulimwengu utafurahi, nanyi 
mtahuzunishwa, lakini huzuni yenu 
itageuka kuwa furaha. 

21 Mwanamke anapojifungua 
ana huzuni, kwa sababu saa yake 
imefika; lakini akiisha kuzaa mtoto, 
haikumbuki tena ile dhiki, kwa 
sababu ya furaha kwamba mtu 
alizaliwa ulimwenguni. 

22 Basi ninyi pia kweli mna huzuni 
sasa; lakini nitawaona ninyi tena, na 
mioyo yenu itafurahi, na furaha 
yenu hakuna mtu awaondoleaye. 

23 Tena siku ile hamtaniuliza neno 
lo lote. Hakika, hakika, ninawaambia 
kwamba, mkimwomba Baba neno lo 
lote kwa jina langu, atawapeni. 

24 Mpaka sasa hamkuomba 
lo lote kwa jina langu; ombeni 
nanyi mtapata, ili furaha yenu iwe 
timilifu. 

25 Nimewaambia mambo hayo kwa 
mithali; saa inakuja ambapo sitasema 
nanyi kwa mithali. bali nitawaambia 
waziwazi kuhusu Baba. 

26 Siku ile mtaomba kwa jina 
langu; wala siwaambii ya kwamba 
mimi nitawaombea kwa Baba. 

27 Kwa maana Baba mwenyewe 
anawapenda ninyi, kwa sababu ninyi 
mmenipenda Mimi, na mmesadiki 
ya kwamba Mimi nilitoka kwa 
Mungu. 

28 Nilitoka kwa Baba, na nimekuja 
ulimwenguni, tena ninauacha 
ulimwengu, na ninakwenda kwa 
Baba.” 

29 Wanafunzi wake wakamwambia, 
“Tazama, sasa unasema waziwazi, 
wala huneni mithali. 

30 Sasa tunajua kwamba unajua 
mambo yote, wala huna haja ya mtu 
ye yote akuulize, kwa hiyo twasadiki 
ya kwamba ulitoka kwa Mungu.” 

31 Yesu akawajibu, “Je, mnasadiki 
sasa? 

32 Tazama, saa inakuja na 
sasa imekwisha kuja, ambapo 
mtatawanyika kila mtu kwake, na 
mtaniacha peke yangu; wala Mimi si 
peke yangu kwa sababu Baba yupo 
pamoja nami. 

33 Nimewaambia mambo haya, ili 
mpate kuwa na amani ndani yangu. 
Ulimwenguni mtapata dhiki; lakini 
jipeni moyo, Mimi nimeushinda 
ulimwengu.” 


1 YESU alisema mambo hayo, 

akainua macho yake kuelekea 
mbinguni, akasema, “Baba, saa 
imefika, Mtukuze Mwana wako, 
ili Mwana wako naye akutukuze 
wewe; 

2 Kama vile ulivyompa mamlaka 
juu ya nyama yote, ili wote ambao 
umempa, awape uzima wa milele. 

3 Na uzima wa milele ndio huu, ili 
wakujue wewe Mungu wa pekee wa 
kweli, na Yesu Kristo uliyemtuma. 

4 Mimi nilikutukuza hapa duniani; 
niliimaliza ile kazi ambayo umenipa 
ili niifanye. 

5 Na sasa, Baba, Wewe unitukuze 
Mimi pamoja nawe kwa utukufu ule 


ambao mimekuwa nao pamoja nawe 
kabla ya ulimwengu kuweko. 

6 Jina lako nimewadhihirishia 
watu wale ambao umenipa kutoka 
ulimwenguni; walikuwa wako, 
nawe umewanipa Mimi; na neno 
lako wamelishika. 

7 Sasa wamejua ya kuwa yote 
uliyonipa, yatoka kwako. 

8 Kwa kuwa maneno ambayo 
umenipa, nimewapa wao; nao 
wakayapokea, wakajua kwa kweli 
ya kuwa nilitoka kwako, wakasadiki 
ya kwamba Wewe ulinituma. 

9 Mimi nawaombea hao; siuombei 
ulimwengu, bali hao ambao 
umenipa, kwa kuwa hao ni wako; 

10 Na yote niliyo nayo ni yako, na 
yako ni yangu; nami nimetukuzwa 
ndani yao. 

11 Wala mimi simo tena 
ulimwenguni lakini hawa wamo 
ulimwenguni, nami naja kwako. 
Baba mtakatifu, kwa jina lako 
uwalinde hawa ulionipa, ili wawe 
na umoja, kama Sisi tulivyo. 

12 Nilipokuwa pamoja nao 
ulimwenguni, Mimi niliwalinda kwa 
jina lako; niliwatunza wale ambao 
umenipa, wala hakuna mmoja wao 
aliyepotea, ila yule mwana wa 
upotevu, ili andiko litimie. 

13 Na sasa ninakuja kwako, 
na ninasema mambo haya 
ulimwenguni, ili wawe na furaha 
yangu imetimizika ndani yao. 

14 Mimi nimewapa neno lako, na 
ulimwengu uliwachukia, kwa kuwa 
wao si wa ulimwengu, kama mimi 
nisivyo wa ulimwengu. 

15 Siombi kwamba uwatoe katika 
ulimwengu, bali uwalinde na yule 
mwovu. 

16 Wao si wa ulimwengu, kama 
Mimi nisivyo wa ulimwengu. 

17 Uwatakase kwa kweli yako; 
neno lako ni kweli. 

18 Kama vile ulivyonituma 
Mimi ulimwenguni, na Mimi pia 
niliwatuma wao ulimwenguni. 

19 Na kwa ajili yao Mimi najiweka 
wakfu mwenyewe, ili wao pia 
watakaswe katika kweli. 

20 Wala si hao tu, ninawaombea 
bali na wale watakaoniamini kwa 
sababu ya neno lao; 

21 ili wote wawe kitu kimoja; 
kama vile Baba Wewe ulivyo ndani 
yangu, nami ndani yako, ili wao 
pia wawe kitu kimoja ndani Yetu, 
ili ulimwengu upate kusadiki ya 
kwamba wewe ulinituma. 

22 Nami utukufu ule ambao 
umenipa Mimi, nimewapa wao ili 
wawe kitu kimoja, Kama Sisi tulivyo 
kitu kimoja. 

23 Mimi ndani yao, nawe ndani 
Yangu, ili wawe wamekamilika 
katika kitu kimoja, na ili 
ulimwengu ujue ya kuwa Wewe 
ulinituma, ukawapenda wao, kama 
ulivyonipenda Mimi. 

24 Baba, nataka hao ambao 
umenipa wawe pamoja nami mahali 
nilipo, ili wauone utukufu wangu 
ulionipa, kwa kuwa ulinipenda kabla 
ya kuwekwa msingi wa ulimwengu. 

25 Baba mwenye haki, pia 
ulimwengu haukukujua, lakini Mimi 
nilikujua, na hao walijua ya kuwa 
wewe ulinituma; 

26 Nami niliwajulisha jina lako, 
tena nitawajulisha hilo; ili pendo 
lile ulilonipenda Mimi liwe ndani 
yao, nami niwe ndani yao. 


1 KA alipokwisha kusema 

hayo, alitoka pamoja na 
wanafunzi wake, kwenda ng'ambo 
ya kijito Kedroni, palipokuwa 
bustani, akaingia Yeye na wanafunzi 
wake. 

2 Naye Yuda, aliyemsaliti, alipajua 
pia mahali pale; kwa sababu mara 

nyingi Yesu alikutana huko pamoja 
na wanafunzi wake. 

3 Basi Yuda, akiisha kupokea kikosi 
cha askari, na walinzi kutoka kwa 
wakuu wa Makuhani na Mafarisayo, 
akaenda huko na taa na mienge na 
silaha. 

4 Basi Yesu, hali akijua yote 
yanayompata, akatoka, akawaambia, 
“Mnamtafuta nani?” 

5 Wao wakamjibu, “Yesu 
Mnazareti.” Yesu akawaambia, 
“MIMI NDIMI.” Naye Yuda 
aliyemsaliti, alikuwa amesimama 


pamoja nao. 
6 Basi alipowaambia, “MIMI 
NDIMI,” walirudi nyuma, 


wakaanguka chini. 

7 Basi akawauliza tena, “Mnatafuta 
nani?” nao wakasema, “Yesu 
Mnazareti.” 

8 Yesu akajibu, “Niliwaambia 
kwamba MIMI NDIMI; Basi, ikiwa 
mnanitafuta Mimi, waacheni hawa 
waende zao; 

9 ili litimizwe lile neno alilolisema, 
“Wale ulionipa sikumpoteza hata 
mmoja wao.” 

10 Basi Simoni Petro akiwa na 
upanga aliufuta, akampiga mtumishi 
wa kuhani mkuu, akamkata sikio la 
kulia. Na jina la yule mtumishi 
lilikuwa Malko. 

11 Basi Yesu akamwambia Petro, 
“Weka upanga wako alani; je, 
kikombe alichonipa Baba, Mimi 
nisikinywee?” 

12 Kisha kile kikosi cha askari 
na yule jemadari, na walinzi wa 
Wayahudi walimkamata Yesu, 
wakamfunga, 

13 Wakampeleka kwa Anasi 
kwanza; maana alikuwa mkwewe 
Kayafa, ambaye alikuwa kuhani 
mkuu mwaka ule. 

14 Naye Kayafa ndiye yule 
aliyewapa Wayahudi lile shauri, 

ya kwamba yafaa mtu mmoja 
aangamie kwa ajili ya watu. 

15 Simoni Petro pamoja na 
mwanafunzi mwingine wakamfuata 
Yesu. Na mwanafunzi huyo alikuwa 
anajulikana na kuhani mkuu, 
akaingia pamoja na Yesu katika 
behewa la kuhani mkuu. 

16 Lakini Petro alikuwa 
amesimama nje mlangoni. Basi yule 
mwanafunzi mwingine, aliyejulikana 
na kuhani mkuu akatoka, akasema 
na mwanamke aliyelinda mlango, 
akamleta Petro ndani. 

17 Kisha yule kijakazi aliyekuwa 
mlinda mlango akamwambia 
Petro, “Je, wewe pia si mmoja wa 
wanafunzi wa mtu huyu?” Yeye 
akasema, “Si mimi.” 

18 Na wale watumishi na walinzi 
walikuwa wakisimama wamefanya 
moto wa makaa, wakawa wakikota 
moto kwa sababu kulikuwa baridi; 
naye Petro alikuwa amesimama 
pamoja nao, akiota moto. 

19 Basi kuhani mkuu akamwuliza 
Yesu habari za wanafunzi wake na 
habari za mafundisho yake. 

20 Yesu akamjibu, “Mimi 
nilisema na ulimwengu waziwazi, 
sikuzote Mimi nilifundisha katika 
sinagogi na katika hekalu, mahali 
wanapokusanyika Wayahudi 
sikuzote, wala kwa siri sikusema 
neno lolote. 

21 Kwa nini unaniuliza Mimi? 
Waulize wale ambao wamenisikia 
Mimi, niliyowaambia, tazama, wao 
wanajua niliyoyanena Mimi.” 

22 Basi, yeye aliposema hayo, 
mlinzi mmoja aliyesimama karibu 
alimpiga Yesu kofi, akisema, “Je, 
unamjibu hivi kuhani mkuu?” 

23 Yesu akamjibu, “Kama nilisema 
vibaya, ushuhudie ule ubaya; 
bali kama nilisema vema, mbona 
wanipiga?” 


24 Kwa hiyo Anasi akampeleka 
hali amefungwa kwa Kayafa kuhani 
mkuu. 

25 Na Simoni Petro alikuwa 
akisimama anaota moto; basi 
wakamwambia, “Je, wewe pia si 
mmoja wa wanafunzi wake?” Yeye 
akakana, na kusema, “Si mimi.” 

26 Mmoja wa watumishi wa 
kuhani mkuu, naye ni jamaa yake 
yule aliyekatwa sikio na Petro, 
akasema, “Je, mimi sikukuona 
wewe bustanini pamoja naye?” 

27 Basi Petro akakana tena, na 
mara jogoo akawika. 

28 Kisha wakamchukua Yesu 
kutoka kwa Kayafa mpaka chumba 
cha hukumu, nayo ikawa alfajiri na 
wao wenyewe hawakuingia ndani 
ya ile chumba cha hukumu, ili 
wasije wakanajisika, bali wapate 
kuila Pasaka. 

29 Ndipo Pilato akawatokea 
nje, akasema, “Ni mashitaka gani 
mnayoleta juu ya mtu huyu?” 

30 Wakajibu, wakamwambia, 
“Kama huyu asingekuwa mtenda 
mabaya, tusingemleta kwako.” 

31 Ndipo Pilato akawaambia, 
“Mchukueni ninyi, mkamhukumu kwa 
ile torati yenu.” Kwa hiyo Wayahudi 
wakamwambia, “Sisi hatuna ruhusa 
ya kumwua mtu ye yote 

32 ili litimie lile neno lake Yesu, 
alilolisema, akionyesha ni mauti 
gani atakayokufa. 

33 Ndipo Pilato akaingia tena 
ndani ya chumba cha hukumu, 
akamwita Yesu, akamwambia, “Je, 
Wewe ni Mfalme wa Wayahudi?” 

34 Yesu akamjibu, “Je unasema 
hivi kwa nafsi yako, au watu wngine 
walikuambia habari zangu?” 

35 Pilato akajibu, “je, mimi ni 
Myahudi? Taifa lako na wakuu 
wa makuhani walikuleta kwangu; 
Ulifanya nini?” 

36 Yesu akajibu, “Ufalme 
wangu sio wa ulimwengu huu; 
kama ufalme wangu ungekuwa 
wa ulimwengu huu, watumishi 
wangu wangenipigania, ili nisitiwe 
mikononi mwa Wayahudi, lakini 
sasa ufalme wangu sio wa hapa.” 

37 Kwa hiyo Pilato akamwambia, 
“Je, wewe ni mfalme basi ?” Yesu 
akajibu, “Wewe unasema kwamba 
mimi ni mfalme. Mimi nimezaliwa 
kwa ajili ya haya, na nimekuja 
ulimwenguni kwa ajili ya haya, 
ili niishuhudie kweli. Kila mtu 
aliye wa hiyo kweli husikia sauti 
yangu.” 

38 Pilato akamwambia, “Kweli ni 
nini?” Naye akiisha kusema neno 
hilo, aliwatokea Wayakudi tena, 
akawambia, “Mimi sioni hatia yo 
yote kwake. 

39 Lakini kwenu kuna desturi, 
Kwamba niwafungulie mtu mmoja 
wakati wa Pasaka; kwa hiyo 
mwataka niwafungulie Mfalme wa 
Wayahudi?” 

40 Ndipo wote wakapiga kelele 
tena, wakisema, “Si huyu, bali 
Baraba;” naye yule Baraba alikuwa 
mnyang'anyi. 


1 JI ndipo Pilato alimtoa 
Yesu, akampiga viboko. 

2 Nao askari wakasokota taji 
ya miiba, wakamtia kichwani, 
wakamvika vazi la zambarau. 

3 Wakawa wakisema, “Salamu, 
Mfalme wa Wayahudi!” wakampiga 
makofi. 

4 Kisha Pilato akatoka tena nje, 
akawaambia, “Tazameni, namleta 
nje kwenu, ili mjue ya kuwa mimi 
sioni hatia yo yote kwake.” 

5 Kisha Yesu alitoka nje, akiwa 
amevaa ile taji ya miiba na lile vazi 
la zambarau. Pilato akawaumbia, 
“Tazameni mtu huyu!” 

6 Kisha wakuu wa makuhani na 
walinzi walipomwona, walipiga 
kelele wakisema, “Msulubishe, 
msulubishe.” Pilato akawaambia, 
“Mchukueni ninyi wenyewe 
mkamsulubishe; kwa maana mimi 
sioni hatia kwake.” 

7 Wayahudi wakamjibu, “Sisi 
tunayo sheria, na kwa sheria 
yetu anastahili kufa, kwa sababu 
alijifanya Mwana wa Mungu.” 

8 Basi Pilato aliposikia neno hilo, 
akazidi kuogopa, 

9 akaingia tena ndani ya chumba 
cha hukuma, akamwambia Yesu, 
“Wewe umetoka wapi?” Lakini Yesu 
hakumpa jibu. 

10 Basi Pilato akamwambia, 
“Husemi nami? Je, hujui kwamba 
ninayo mamlaka ya kukusulubisha, 
nami nina mamlaka ya 
kukufungua?” 

11 Yesu akajibu, “Hungekuwa 
na mamlaka yo yote juu yangu, 
kama usingepewa kutoka juu; 
kwa sababu hiyo,yeye aliyenitia 
mikononi mwako ana dhambi 
kubwa zaidi.” 

12 Tangu hapo Pilato akawa 
anatafuta kumfungua. Lakini 
Wayahudi wakapiga kelele, 
wakisema, “Ukimfungua huyu, 
wewe si rafiki yake Kaisari; kila 
mtu anayejifanya kuwa mfalme, 
humfitini Kaisari.” 

13 Basi Pilato aliposikia neno hilo 
alimleta Yesu nje, akaketi juu ya 
kiti cha hukumu, mahali paitwapo 
Sakafu ya Mawe, kwa Kiebrania 
Gabatha. 

14 Nayo ilikuwa maandalio 
ya Pasaka, na yapata saa sita; 
akawaambia Wayahudi, “Tazameni 
Mfalme wenu.” 

15 Lakini wao wakapiga 
kelele, “Mwondoe, mwondoe, 
msulubishe.” Pilato akawaambia, 

“Je, nimsulubishe Mfalme wenu?” 
Wakuu wa makuhani wakajibu, “Sisi 
hatuna mfalme ila Kaisari.” 

16 Basi ndipo alimtia mikononi 
mwao, ili asulubiwe. Nao 
wakampokea Yesu, wakampeleka. 

17 Naye akatoka akiwa anabeba 
msalaba wake mpaka mahali 
paitwapo Fuvula Kichwa, panapoitwa 
kwa Kiebrania, Golgotha; 

18 hapo walipomsulubisha, na 
wengine wawili pamoja naye, 
mmoja huku na mmoja huku, na 
Yesu katikati. 

19 Naye Pilato akaandika 
ilani, akaiweka juu ya msalaba, 
nayo ilikuwa imeandikwa, YESU 
MNAZARETI, MFALME WA 
WAYAHUDI. 

20 Kwa hiyo Wayahudi wengi 
waliisoma ilani hiyo, kwa maana 
mahali pale aliposulubiwa Yesu 
palikuwa karibu na mji; nayo 
iliandikwa kwa Kiebrania, Kigiriki, 
na Kirumi. 

21 Basi wakuu wa makuhani wa 
Wayahudi waliamwambia Pilato, 
“Usiandike, “Mfalme wa Wayahudi; 
bali yeye alisema, “Mimi ni Mfalme 
wa Wayahudi.” 

22 Pilato akajibu, “Niliyoandika, 
nimeandika.” 

23 Kisha askari, walipomsulubisha 
Yesu, walizichukua nguo zake, 
wakafanya mafungu manne, fungu 
moja kwa kila askari, na kanzu 
nayo. Basi ile kanzu ilikuwa bila 
mshono, ilikuwa imefumwa yote 
tangu juu. 

24 Basi wakaambiana, “Tusiipasue, 
lakini tuipigie kura, itakuwa ya 
nani;” ili litimie andiko lile linenalo, 
“Waligawana nguo zangu na vazi 
langu walipigia Kura.” Basi ndivyo 
walivyofanya wale askari. 

25 Na penye msalaba wake Yesu 
walikuwa wamesimama, mama 


yake, na dada ya mama yake, 
Mariamu wa Kleopa, na Mariamu 
Magdalene. 

26 Basi Yesu alipomwona 
mama yake, na yule mwanafunzi 
aliyempenda amesimama Karibu, 
alimwambia mama yake, “Mama, 
tazama mwana wako.” 

27 Kisha akamwambia yule 
mwanafunzi, “Tazama mama yako.” 
Na tangu saa ile yule mwanafunzi 
alimchukua kwake. 

28 Baada ya hayo Yesu, hali 
akijua ya kuwa yote yamekwisha 
kumalizika, ili andiko litimizwe, 
akasema, “Naona kiu.” 

29 Basi kulikuwako chombo 
huko kimejaa siki; basi wakajaza 
sifongo kwa siki, wakaitia juu ya 
ufito wa hisopo, wakamwekea 
kinywani. 

30 Basi Yesu alipokwisha kuipokea 
ile siki, alisema, “Imekwisha;” 
Akainama kichwa, akatoa Roho. 

31 Kwa hiyo, kwa sababu ilikuwa 
Maandalio, miili isibaki msalabani 
siku ya sabato, (maana sabato ile 
ilikuwa siku kubwa), Wayahudi 
waliomba Pilato miguu yao ivunjwe, 
na miili yao iondolewe. 

32 Ndipo askari walikwenda, 
wakaivunja miguu ya yule wa 
kwanza na ya mtu mwingine 
aliyesulubiwa pamoja naye; 

33 lakini walipomjia Yesu, na 
walipoona kwamba amekwisha 
kufa, hawakumvunja miguu; 

34 Lakini askari mmojawapo 
alimchoma ubavu kwa mkuki, na 
mara ikatoka damu na maji. 

35 Naye aliyeona ameshuhudia, 
na ushuhuda wake ni kweli, na yeye 
anajua ya kuwa anasema kweli, ili 
ninyi mpate kusadiki, 

36 Kwa maana mambo hayo 
yalitukia ili andiko litimie, “Hapana 
mfupa wake utakaovunjwa,” 

37 na tena andiko lingine 
lanena, “Watamtazama yeye 
waliyemchoma.” 

38 Na baada ya hayo Yusufu wa 
Arimathaya, naye ni mwanafunzi 
wa Yesu, lakini kwa siri, kwa hofu 
ya Wayahudi, aliomba Pilato ruhusa 
ili auondoe mwili wake Yesu; na 
Pilato akampa ruhusa. Kwa hiyo 
alikwenda, akauondoa mwili wake 
Yesu. 

39 Nikodemo akaenda pia, yule 
aliyemwendea Yesu usiku hapo 
kwanza, akaleta mchanganyiko 
wa manemane na udi, yapata ratili 
mia. 

40 Ndipo wakauchukua mwili wa 
Yesu, wakaufunga sanda ya kitani 
pamoja na yale manukato, kama 
ilivyo desturi ya Wayahudi katika 
kuzika. 

41 Na mahali aliposulubiwa 
palikuwa na bustani, na ndani ya 
bustani mna kaburi jipya, ambalo 
hajatiwa bado mtu ye yote ndani 
yake. 

42. Kwa hiyo, kwa sababu 
ya Maandalio ya Wayahudi, 
wakamweka Yesu humo, kwa maana 
lile kaburi lilikuwa karibu. 


2 LAKINI siku ya kwanza ya 
juma, Mariamu Magdalene 
alikwenda kaburini alfajiri, kungali 
giza bado, akaliona lile jiwe 
limeondolewa kaburini. 

2 Ndipo akaenda mbio hadi 
kwa Simoni Petro na kwa yule 
mwanafunzi mwingine ambaye 
Yesu alimpenda, akawaambia, 
“Walimwondoa Bwana kaburini, 
wala hatujui walikomweka.” 

3 Kwa hiyo Petro akatoka, na 
yule mwanafunzi mwingine, nao 
wakaenda kaburini. 

4 Wote wawili wakakimbia, 
na yule mwanafunzi mwingine 

alikimbia mbio kuliko Petro, akawa 
wa kwanza kufika kaburini, 

5 akainama, akaona vitambaa vya 
sanda vimelala, lakini hakuingia. 

6 Ndipo Simoni Petro akaja 
akimfuata, akaingia ndani ya kaburi, 
akaviona vile vitambaa vilivyolala, 

7 na ile leso iliyokuwa kichwani 
pake, haikulala pamoja na vitambaa 
vya sanda, bali imekuwa inakunjwa 
mbali mahali pa peke yake. 

8 Basi ndipo yule mwanafunzi 
mwingine, aliyekuwa wa kwanza 
kufika kaburini akaingia pia ndani, 
akaona, na kuamini; 

9 kwa maana, walikuwa 
hawajafahamu bado lile andiko, 
ya kwamba ilikuwa lazima afufuke 
kutoka kwa wafu. 

10 Ndipo wanafunzi wakaondoka 
kwenda tena kwao. 

11 Lakini Mariamu alikuwa 
akisimama karibu na kaburi, nje 
yake, analia. Basi alipokuwa analia, 
aliinama ndani ya kaburi, 

12 akaona malaika wawili wenye 
mavazi meupe wameketi, mmoja 
kichwani, na mmoja miguuni, hapo 
ulipokuwa umelazwa mwili wake 
Yesu. 

13 Nao wakamwambia, “Mama, 
kwa nini unalia?” Akawaambia, 
“Kwa sababu wamemwondoa Bwana 
wangu, wala sijui walikomweka.” 

14 Naye baada ya kusema hayo, 
akageuka nyuma, akamwona Yesu 
amesimama, na hakujua ya kuwa 
ni Yesu. 

15 Yesu akamwambia, “Mama, 
kwa nini unalia? Unamtafuta nani?” 
Yeye, akidhani kwamba ni mtunza 
bustani, akamwambia, “ Bwana, 
ikiwa ulimchuka wewe, uniambie 
ulipomweka, nami nitamwondoa.” 

16 Yesu akamwambia, “Mariamu.” 
Yeye aligeuka, akamwambia, 
“Raboni;” yaani, Mwalimu. 


38 


17 Yesu akamwambia, “Usinishike, 
kwa maana sijapaa kwenda kwa 
Baba yangu; lakini nenda kwa 
ndugu zangu, uwaambie, ninapaa 
kwenda kwa Baba yangu na Baba 
yenu, kwa Mungu wangu na Mungu 
wenu.” 

18 Mariamu Magdalene akaenda, 
akawapasha wanafunzi habari ya 
kwamba amemwona Bwana, na ya 
kwamba alimwambia hayo. 

19 Ndipo ikawa jioni, siku 
ile ya kwanza ya juma, pale 
walipokusanyika wanafunzi, na 
milango imefungwa, kwa hofu ya 
Wayahudi, Yesu alikuja, akasimama 
katikati, akawaambia, “Amani iwe 
kwenu.” 

20 Naye alipokwisha kusema 
hayo, akawaonyesha mikono yake 
na ubavu wake. Kwa hiyo wale 
wanafunzi wakafurahi walipomwona 
Bwana. 

21 Ndipo Yesu akawaambia tena, 
“Amani iwe kwenu; kama Baba 
alivyonituma mimi, Mimi nami 
ninawapeleka ninyi.” 

22 Naye alipokwisha kusema 
hayo, akawavuvia, akawaambia, 
“Pokeeni Roho Mtakatifu. 

23 Mkisamehe zile dhambi za 
watu wo wote, wanasamehewa; 
mkiwafungia dhambi watu wo wote, 
wamefungiwa.” 

24 Lakini Tomaso, mmoja wa wale 
kumi na wawili (aitwaye Pacha), 
hakuwa pamoja nao alipokuja 
Yesu. 

25 Kwa hiyo wale wanafunzi 
wengine wakamwambia, 
“Tumemwona Bwana.” Lakini 
akawaambia, “Nisipoziona mikononi 
mwake alama za misumari, na kutia 
kidole changu katika ile alama za 
misumari, na kutia mkono wangu 
katika ubavu wake, sitasadiki 
kamwe.” 


26 Na baada ya siku nane 
wanafunzi wake walikuwamo ndani 
tena, na Tomaso pamoja nao. 
Akaja Yesu, na milango ilikuwa 
imefungwa, akasimama katikati, 
akasema, “Amani iwe kwenu.” 

27 Kisha akamwambia Tomaso, 
“Lete hapa kidole chako, uitazame 
mikono yangu; na lete mkono wako, 
na uutie ubavuni mwangu; wala 
usiwe asiyeamini, bali aaminiye.” 

28 Tomaso akajibu, akamwambia, 
“Bwana wangu na Mungu 
wangu.” 

29 Yesu akamwambia, “Tomaso, 
kwa kuwa umeniona, umeamini; 
heri wale wasioona, wakasadiki.” 

30 Kwa hiyo hakika kuna ishara 
nyingine nyingi pia alizozifanya 
Yesu mbele ya wanafunzi wake, 
ambazo hazikuandikwa katika 
kitabu hiki; 

31 lakini hizi zimeandikwa, ili 
mpate kuamini ya kwamba Yesu ni 
Kristo, Mwana wa Mungu, na kwa 
kuamini mpate kuwa na uzima kwa 
jina lake. 


2 BAADA ya hayo, Yesu 

alijidhihirisha tena kwa wale 
wanafunzi penye bahari ya Tiberia; 
naye alijidhihirisha hivi. 

2 Simoni Petro na Tomaso aitwaye 
Pacha, na Nathanaeli wa Kana ya 
Galilaya, na wana wa Zebedayo, na 
wengine wawili wa wanafunzi wake 
walikuwapo pamoja. 

3 Simoni Petro akawaambia, 
“Ninakwenda kuvua samaki.” 
Wakamwambia, Sisi nasi 
tunakwenda nawe.” Waliondoka, 
wakapanda mashuani mara moja, 
na usiku ule hawakupata kitu. 

4 Lakini asubuhi kulipokucha, 
Yesu alisimama ufuoni; walakini 
wanafunzi hawakujua ya kuwa ni 
Yesu. 

5 Basi Yesu akawaambia, “Vijana, 
hamna kitoweo?” Wakamgibu, 
“La.” 

6 Naye akawaambia, “Tupeni wavu 
upunde wa kulia wa mashua, nanyi 
mtapata.” Kwa hiyo wakatupa, wala 
sasa hawakuweza kuuvuta tena kwa 
sababu ya wingi wa samaki. 

7 Kwa hiyo yule mwanafunzi 
ambaye Yesu alimpenda akamwambia 
Petro, “Ni Bwana.” Baada ya Simoni 
Petro kusikia ya kuwa ni Bwana, 
akajifunga vazi lake (maana alikuwa 
uchi), akajitupa baharini. 

8 Na hao wanafunzi wengine 
wakaja katika ile mashua ndogo 
(kwa maana hawakuwa mbali na 
nchi kavu, ila yapata dhiraa mia 
mbili), huku wakiukokota ule wavu 
wenye samaki. 

9 Basi waliposhuka mpaka nchi 
kavu, wakaona hapo moto wa 
makaa, na juu yake pamewekwa 
samaki, na mkate. 

10 Yesu akawaambia, “Leteni hapa 
baadhi ya samaki mliowavua sasa.” 

11 Simoni Petro alipanda, akauvuta 
hadi nchi kavu, ule wavu, uliojaa 
samaki wakubwa, mia hamsini na 
watatu; na ingawa walikuwa wengi 
namna hiyo, wavu haukupasuka. 

12 Yesu akawaambia, “Njoni, 
mle.” Wala hakuna mtu katika wale 
wanafunzi aliyethubutu kumwuliza, 
“Wewe ni nani?” Wakijua ya kuwa 
ni Bwana. 

13 Ndipo Yesu akaja, akautwaa 
mkate, akawapa, na samaki vivyo 
hivyo. 

14 Sasa hiyo ni mara ya tatu ya 
Yesu kudhihirishwa na wanafunzi 
wake baada ya kufufuka kutoka 
wafu. 

15 Basi walipokwisha kula, Yesu 
akamwambia Simoni Petro, “Simoni 
mwana wa Yona, Je, unanipenda 
kuliko hawa?” Akamwambia, “Naam, 

Bwana; wewe wajua kwamba 
nakupenda.” Akamwambia, “Lisha 
wana kondoo Wangu.” 

16 Akamwambia tena mara ya 
pili, “Simoni mwana wa Yona, 
wanipenda?” Akamwambia, “Naam, 
Bwana; Wewe wajua kwamba 
nakupenda.” Akamwambia, “Chunga 
kondoo zangu.” 

17 Akamwambia mara ya 
tatu, “Simoni mwana wa Yona, 
Wanipenda?” Petro alihuzunika 
kwa sababu alimwambia mara ya 
tatu, Wanipenda? Akamwambia, 
“Bwana, wewe wajua yote, Wewe 
unatambua kwamba nakupenda.” 
Yesu akamwambia, “Lisha kondoo 
zangu.” 

18 “Hakika hakika, ninakuambia, 
wakati ulipokuwa kijana, ulikuwa 
ukijifunga mwenyewe na kutembea 
ulikotaka, lakini utakapokuwa 
mzee, utainyosha mikono yako, 
na mtu mwingine atakufunga na 
kukupeleka usikotaka.” 

19 Lakini alisema neno hilo, 
kwa kuonyesha ni kwa mauti gani 
atakayomtukuza Mungu. Naye 
akiisha kusema hayo, akamwambia, 
“Nifuate.” 


20 Petro akageuka, akamwona 
yule mwanafunzi ambaye Yesu 
alimpenda anafuata, ndiye 
yule aliyeegama pia kifuani 
pake wakati wa chakula cha 
jioni akasema, “Bwana, ni nani 
anayekusaliti?” 

21 Petro akimwona huyo, 
akamwambia Yesu, “Bwana, na 
huyu je?” 

22 Yesu akamwambia, “Ikiwa 
nataka huyu akae mpaka 
nitakapokuja, inakuhusu nini? 
Wewe nifuate Mimi.” 

23 Kwa hiyo neno hilo lilienea 
katikati ya ndugu, ya kwamba 
mwanafunzi yule hafi; walakini 
Yesu hakumwambia ya kwamba 
hafi; bali, ikiwa nataka huyu akae 
mpaka nijapo, inakuhusu nini?” 

24 Huyu ndiye yule mwanafunzi 
anayeshuhudia mambo haya na 
aliyeandika haya; nasi twajua ya 
kuwa ushuhuda wake ni kweli. 

25 Na kuna mambo mengine 
mengi aliyoyafanya Yesu, ambayo 
yakiandikwa moja moja, nadhani 
hata ulimwengu wenyewe 
usingetosha kwa vile vitabu 
ambavyo vingeandikwa. Amina. 


WARAKA WA PAULO KWA 


WARUMI 


PAULO, mtumishi wa Yesu 
Kristo, mtume aliyeitwa, na 
kutengwa kwa Injili ya Mungu, 

2 ambayo Mungu aliahidi tangu 
zamani kwa njia ya manabii wake 
katika maandiko matakatifu, 

3 kuhusu Mwana wake, aliyezaliwa 
katika uzao wa Daudi kwa hali ya 
nyama, 

4 na kudhihirishwa kwa uweza 
kuwa Mwana wa Mungu, kwa njia 
ya roho ya utakatifu, kwa ufufuo wa 
wafu, Yesu Kristo Bwana wetu, 

5 ambaye katika yeye tulipokea 
neema na utume kwa utii wa imani 
katika mataifa yote, kwa ajili ya 
jina lake, 

6 ambao katika hao ninyi pia ni 
watu walioitwa na Yesu Kristo; 

7 kwa wote walioko 
Rumi,wapendwao na Mungu, 
walioitwa watakatifu; neema na 
iwe kwenu na amani itokayo kwa 
Mungu Baba yetu na Bwana Yesu 
Kristo. 

8 Kwanza, hakika namshukuru 
Mungu wangu katika Yesu Kristo 
kwa ajili yenu nyote, kwa kuwa 
imani yenu inatangazwa katika 
dunia nzima. 

9 Kwa maana Mungu ni shahidi 
wangu, ambaye ninamtumikia 
kwa roho yangu katika Injili ya 
Mwana wake, jinsi ninavyowataja 
pasipo kukoma siku zote katika 
sala zangu, 

10 nikiomba Mungu ikiwezekana 
nitafanikishwa nafasi ya kuja kwenu 
sasa, katika mapenzi ya Mungu. 

11 Kwa maana ninatamani 
sana kuwaona, nipate kuwagawia 


karama ya kiroho, ili mfanywe 
kuwa imara, 

12 Yaani, kufarijiwa pamoja 
na ninyi, kila mtu kwa imani ya 
mwenzake, yenu na yangu. 

13 Lakini ndugu zangu, sitaki 
msiwe na habari, ya kuwa mara 
nyingi nilikusudia kuja kwenu 
(nikazuiliwa hata sasa), ili nipate 
kuwa na matunda kati yenu pia, 
kama nilivyo nayo katika mataifa 
mengine. 

14 Mimi nina deni kwa Wagiriki 
na wasio Wagiriki, wenye hekima 
na wasio na hekima; 

15 kwa hiyo kwa upande wangu 
ninatamani kuihubiri Injili kwenu 
ninyi mlioko Rumi pia. 

16 Kwa maana siionei haya Injili 
ya Kristo; kwa sababu ni uweza wa 
Mungu uuletao wokovu kwa kila 
aaminiye, kwa Myahudi kwanza na 
kwa Mgiriki pia. 

17 Kwa maana haki ya Mungu 
inadhihirishwa ndani yake toka imani 
hata imani, kama ilivyoandikwa, 
“Lakini mwenye haki ataishi kwa 
imani.” 

18 Kwa maana ghadhabu ya 
Mungu inadhihirishwa kutoka 
mbinguni juu ya uasi wote kwa 
Mungu na udhalimu wa watu 
wapingao kweli kwa udhalimu; 

19 kwa sababu mambo ya Mungu 
yanayojulikana yanakuwa dhahiri 
ndani yao kwa maana Mungu 
aliwadhihirishia. 

20 Kwa maana mambo yake 
yasiyoonekana tangu kuumbwa 
ulimwengu yameonekana wazi 
yakifahamika kwa njia ya vitu 

vilivyofanyika, yaani uwezo wake 
wa milele na uungu wake, kwa hiyo 
watu hawana udhuru; 

21 kwa sababu ingawa walimjua 
Mungu, hawakumtukuza kama ndiye 
Mungu wala hawakumshukuru, bali 
fikara zao zilikuwa batili, na mioyo 
yao bila ufahamu ikatiwa giza. 

22 Wakijidai kuwa wenye hekima, 
walikuwa wajinga, 

23 wakaubadili utukufu wa Mungu 
asiye na uharibifu kwa mfano wa 
sanamu ya mtu aliye na uharibifu, 
na ya ndege na wanyama na viumbe 
vitambaavyo. 

24 Kwa sababu hiyo Mungu 
aliwaacha wafuate uchafu wa 
tamaa mbaya ya mioyo yao hata 
wakavunjiana heshima katika miili 
yao; 

25 kwa maana waliubadili ukweli 
wa Mungu kuwa uongo, wakaabudu 
na kutumikia kiumbe badala ya 
Muumba, anayebarikiwa milele. 
Amina. 

26 Kwa sababu hiyo Mungu 
aliwaacha wafuate tamaa za aibu; 
hata wanawake wao wakabadili 
matumizi ya asili kwa matumizi 
yasiyo ya asili. 

27 Wanaume nao vivyo hivyo 
waliyaacha matumizi ya mke ya 
asili, wakawakiana tamaa wao 
kwa wao, wanaume kwa wanaune 
wakiyatenda mambo ya aibu, nao 
wakajiletea nafsini mwao matokeo 
ya upotevu wao. 

28 Na kama walivyokataa kuwa 
na Mungu katika fahamu zao, 
Mungu aliwaacha wafuate akili 
zao zisizofaa, wafanye mambo 
yasiyokuwa sawa. 

29 Wamejawa na udhalimu wa 
kila aina, uasherati, uovu, tamaa, 
ubaya; wamejawa na husuda, uuaji, 
fitina, hadaa, nia mbaya, wenye 
kusengenya, 

30 wenye kusingizia, wenye 
kumchukia Mungu, wenye kiburi, 
wenye kujisifu, wenye majivuno, 
wenye kutunga mabaya, wasiowatii 
wazazi wao, 

31 wasio na ufahamu, wenye 
kuvunja maagano, wasiopenda 
jamaa zao, wasiosamehe, wasio na 
rehema; 

32 ambao wakijua sana hukumu 
haki ya Mungu, ya kwamba 
wayatendao hayo wanastahili mauti, 
wanafanya hayo, wala si hivyo tu, 
bali wakubaliana nao wayatendao. 


KWA hiyo mtu uwaye yote 

uhukumuye huna udhuru; kwa 
maana katika hayo unayohukumu 
mwingine, unajihukumu mwenyewe 
kuwa na hatia, kwa maana wewe 
uhukumuye unatenda yale yale. 

2. Nasi twajua ya kuwa hukumu 
ya Mungu ni ya kweli juu yao 
watendao hayo. 

3 Je, wewe mtu, uliye mtu 
unayehukumu wale wanatendao 
mambo hayo, nawe wayatenda 
hayo hayo, unafikiri ya kwamba 
wewe utajiepusha na hukumu ya 
Mungu? 

4 Au unadharau wingi wa fadhili 
yake na uvumilivu wake na saburi 
yake, usijue ya kuwa wema wa 
Mungu wakuvuta ili upate kutubu? 

5 Lakini kwa kadiri ya ugumu 
wako na kwa moyo wako usio na 
toba, unajiwekea akiba ya ghadhabu 
kwa siku ya ghadhabu na ufunuo wa 
hukumu ya haki ya Mungu, 

6 atakayemlipa kila mmoja kwa 
kadiri ya matendo yake; 

7 uzima wa milele watapewa hakika 
wale ambao kwa uvumilivu katika 
kutenda mema; wanatafuta utukufu 
na heshima na kutokuharibika; 

8 lakini kwa wale wenye fitina, 
hakika wasiotii kweli, lakini wanatii 


dhuluma, watapata hasira na 
ghadhabu, 

9 dhiki na shida juu ya kila nafsi 
ya mtu atendaye ubaya, Myahudi 
kwanza na Mgiriki pia; 

10 lakini utukufu na heshima na 
amani kwa kila mtu anayetenda 
mema, kwa Myahudi kwanza na 
Mgiriki pia; 

11 kwa maana hakuna upendeleo 
kwa Mungu. 

12 Kwa kuwa wo wote waliofanya 
dhambi pasipo torati, wataangamia 
pia pasipo torati; na wo wote 
waliofanya dhambi, wenye torati, 
watahukumiwa kwa torati; 

13 kwa sababu sio wale wanaosikia 
torati walio wenye haki mbele ya 
Mungu, bali ni wale wayatendao 
mambo ya torati watakaohesabiwa 
haki. 

14 kwa maana watu wa Mataifa 
wasio na torati wafanyapo kwa tabia 
zao yaliyo ndani ya torati, hao wasio 
na torati, wamekuwa sheria kwa 
nafsi zao wenyewe; 

15 hao waionyesha kazi ya torati 
iliyoandikwa mioyoni mwao, 
dhamiri yao ikiwashuhudia hivyo, 
na fikira zao zenyewe kwa zenyewe 
zikiwashitaki au hata kuwatetea, 

16 katika siku ambapo Mungu 
atahukumu siri za watu kwa Yesu 
Kristo, sawasawa na Injili yangu. 

17 Tazama, wewe unaitwa 
Myahudi, na kuitegemea torati, na 
kujisifu katika Mungu, 

18 na kuyajua mapenzi yake, na 
kuyakubali mambo yaliyo bora, 
nawe umeelimishwa katika torati; 

19 na kujua hakika ya kuwa wewe 
ni kiongozi wa vipofu, na mwanga 
kwa wale walio gizani, 

20 mkufunzi wa wajinga, mwalimu 
wa watoto wachanga, mwenye 
namna ya maarifa na ya kweli katika 
torati; 


WARUMI 3 


21 Basi, wewe unayemfundisha 
mwingine, je, hujifundishi 
mwenyewe? Wewe unayehubiri 
kwamba mtu asiibe, je, waiba? 

22 Wewe unayesema kwamba 
mtu asizini, je, wazini? Wewe 
unayechukia sanamu, je, waibie 
mahekalu? 

23 Wewe unayejisifu katika torati, 
je, wamkosea Mungu heshima, kwa 
kuivunja torati? 

24 Kwa maana jina la Mungu 
linatukanwa miongoni mwa mataifa 
kwa ajili yenu, kama ambavyo 
imeandikwa. 

25 Kwa maana kutahiriwa kwafaa 
kama ukiwa mtendaji wa torati; 
lakini ukiwa mvunja wa torati, 
kutahiriwa kwako kumekuwa 
kutokutahiriwa. 

26 Kwa hiyo ikiwa yeye 
asiyetahiriwa hushika desturi ya 
haki ya torati, je, kutokutahiriwa 
kwake hakutahesabiwa kuwa 
kutahiriwa? 

27 Na yeye asiyetahiriwa kwa 
asili, akitii torati, je, hatakuhukumu 
wewe uliye na andiko na kutahiriwa 
lakini ni mwasi wa torati? 

28 Kwa maana yeye si Myahudi 
aliye kwa nje, wala tohara siyo ile 
ya nje tu katika nyama; 

29 Bali yeye ni Myahudi aliye 
Myahudi kwa ndani, na tohara ni ya 
moyo, katika roho, si katika andiko; 
ambaye sifa yake haitoki kwa watu, 
bali kwa Mungu. 


KWA hiyo, myahudi ana nini 
cha ziada, au kutahiriwa kuna 
faida gani? 

2 Kwafaa sana kwakila njia; kwanza 
kwa sababu hakika walikabidhiwa 
mausia ya Mungu. 

3 Ni nini basi, ikiwa baadhi yao 
hawakuamini? Je, kutokuamini kwao 
kutaubatilisha uaminifu wa Mungu? 

4 Hasha! lakini Mungu awe kweli, 
na kila mtu mwongo, kama ambavyo 
imeandikwa, Ili uhesabiwe haki 
katika maneno yako, ukashinde 
uingiapo katika hukumu. 

5 Lakini ikiwa udhalimu wetu 
waithibitisha haki ya Mungu, 
tutasema nini? Je, Mungu ni dhalimu 
aletaye ghadhabu? (Ninasema 
kibinadamu). 

6 Hasha! Ikiwa hivyo, Mungu 
atawezaje kuhukumu ulimwengu? 

7 Kwa maana ikiwa kweli ya 
Mungu ilizidi utukufu wake kwa 
sababu ya uongo wangu, mbona 
mimi ningali pia nahukumiwa kama 
mwenye dhambi? 

8 Hatusemi (kama tunavyosingiziwa 
na kama wengine wanavyosema ya 
kwamba twasema hivyo) “Tufanye 
mabaya ili mema yaje; “Ambao 
kuhukumiwa kwao ni haki. 

9 Ni nini basi? Je, sisi ni bora 
kuliko wengine? La! Hata kidogo; 
kwa maana tulikwisha kuwashitaki 
Wayahudi na Wagiriki pia ya 
kwamba wote wako chini ya 
dhambi, 

10 kama ambavyo imeandikwa, 
“Hakuna mwenye haki, hata 
mmoja, 

11 hakuna mtu afahamuye, hakuna 
mtu anayemtafuata Mungu; 

12 wote walipotoka, walikuwa bure 
wote pia; hakuna mtu anayetenda 
mema, hakuna hata mmoja; 

13 koo lao ni kaburi wazi, kwa 
ndimi zao walitumia hila; sumu ya 
swila ni chini ya midomo yao; 

14 vinywa vyao vimejaa laana na 
uchungu; 

15 miguu yao ina mbio kumwaga 
damu; 

16 uharibifu na unyonge vimo 
njiani mwao, 

17 wala hawakuijua njia ya 
amani; 

18 kumcha Mungu hakupo 
machoni pao.” 

19 Lakini twajua ya kuwa mambo 
yote isemayo torati, inayanena kwa 
hao walio chini ya torati; ili kila 
kinywa kifumbwe, na ulimwengu 
wote uwe chini ya hukumu ya 
Mungu; 

20 kwa sababu kwa matendo 
ya torati hakuna mwenye nyama 
atakayehesabiwa haki mbele yake; 
kwa maana kufahamu dhambi huja 
kwa njia ya torati. 

21 Lakini sasa, haki ya Mungu 
imedhihirika pasipo torati, 
inashuhudiwa na torati na manabii; 

22 ni haki ya Mungu kwa njia ya 
imani ya Yesu Kristo kwa wote na 
juu ya wote waaminio; kwa maana 
hakuna tofauti; 

23 kwa sababu wote walifanya 
dhambi na wanapungukiwa na 
utukufu wa Mungu, 

24 wanahesabiwa haki bure kwa 
neema yake “kwa njia ya ukombozi 
ulio katika Kristo Yesu; 

25 ambaye Mungu alimweka awe 
upatanisho, kwa njia ya imani katika 
damu yake, ili aonyeshe haki yake, 
kwa sababu ya kuziachilia katika 
uvumilivu wa Mungu, dhambi 
zilizotangulia kufanywa; 

26 apate kuonyesha haki yake 
wakati huu, ili awe mwenye haki 
na mwenye kumhesabu haki yeye 
amwaminiye Yesu. 

27 Kwa hiyo, kujisifu ni wapi? 
Kumefungiwa nje. Kwa sheria ya 
namna gani? Ya matendo? La! Bali 
kwa sheria ya imani. 

28 Kwa hiyo tunaona ya kuwa mtu 
anahesabiwa haki kwa imani pasipo 
matendo ya torati. 

29 Au je, Mungu ni Mungu wa 
Wayahudi tu? Si Mungu wa Mataifa 
pia? Naam, ni Mungu wa Mataifa 
pia; 


30 kama kwa kweli Mungu ni 
Mmoja atakayewahesabia haki wale 
waliotahiriwa kwa imani, na wale 
wasiotahiriwa atawahesabia haki 
kwa njia ya ile imani. 

31 Basi je, twaibatilisha torati kwa 
njia ya ile imani? Hasha! Kinyume 
cha hayo twaithibitisha torati. 


BASI, tutasemaje juu ya Ibrahimu 
baba yetu amepata kwa njia ya 
nyama? 

2. Kwa maana ikiwa Ibrahimu 
alihesabiwa haki kwa matendo, 
anacho kitu cha kujisifu, lakini si 
mbele za Mungu. 

3 Kwa maana maandiko yasemaje? 
“Na Ibrahimu alimwamini Mungu, 
ikahesabiwa kwake kuwa haki.” 

4 Lakini kwa mtu afanyaye kazi, 
mshahara wake hauhesabiwi kuwa 
ni neema, bali kuwa ni deni. 

5 Lakini kwa mtu asiyefanya kazi, 
lakini anamwamini yeye ambaye 
amhesabia haki yule mwovu, imani 
yake inahesabiwa kuwa haki. 

6 Kama vile Daudi pia ausemavyo 
uheri wake mtu yule ambaye Mungu 
amhesabia kuwa na haki pasipo 
matendo, 

7 “Heri waliosamehewa uasi 
wa Lovati, na ambao dhambi zao 
zilifunikiwa. 

8 Heri mwanamume ambaye 
Bwana hambhesabii dhambi.” 

9 Basi je, uheri huo ni kwa hao 
waliotahiriwa, au kwa hao pia 
wasiotahiriwa? Kwa kuwa twasema 
ya kwamba, “Imani ya Ibrahimu 
ilihesabiwa kuwa ni haki.” 

10 Alihesabiwaje basi, alipokwisha 
kutahiriwa, au kabla ya kutahiriwa? 
Si baada ya kutahiriwa, bali kabla 
ya kutahiriwa; 

11 naye alipokea alama ya 
kutahiriwa, muhuri ya ile haki ya imani 
aliyokuwa nayo kabla hajatahiriwa; 


WARUMI 4 


apate kuwa baba yao wote waaminio, 
ijapokuwa hawakutahiriwa, ili wao 
pia wahesabiwe haki; 

12 tena awe baba ya kutahiriwa 
kwa wale ambao si waliotahiriwa tu, 
bali pia wanazifuata nyayo za imani 
yake baba yetu Ibrahimu aliyokuwa 
nayo kabla hajatahiriwa. 

13 Kwa maana ile ahadi ya 
kwamba atakuwa mrithi wa 
ulimwengu alipewa Ibrahimu na 
uzao wake, si kwa torati, bali kwa 
haki aliyohesabiwa kwa imani. 

14 Maana ikiwa wale wa torati 
ni warithi, imani imekuwa bure na 
ahadi imebatilika; 

15 kwa sababu torati inatenda sana 
ghadhabu; maana pasipokuwapo 
sheria, hapana uasi. 

16 Kwa hiyo ilitoka katika imani, 
ili iwe kwa njia ya neema, ili 
kwamba ile ahadi iwe imara kwa 
wazao wote, si kwa wale wa torati 
tu, bali pia kwa wale wa imani ya 
Ibrahimu, aliye baba yetu sisi sote. 

17 Kama ambavyo imeandikwa, 
“Nimekuweka kuwa baba wa 
mataifa mengi mbele zake yeye 
aliyemwamini, yaani Mungu 
mwenye kuwahuisha wafu, na 
ayatajaye yale yasiyokuwako kana 
kwamba yamekuwako. 

18 Naye aliamini kwa kutarajia 
yasiyoweza kutarajiwa, ili apate 
kuwa “baba wa Mataifa mengi.” 
Kama ambavyo imenenwa, “Ndivyo 
utakavyokuwa uzao wako.” 

19 Naye hakuwa dhaifu katika 
imani, hakufikiri mwili wake 
uliokuwa umekwisha kufa, (akiwa 
amekwisha kupata umri wa kama 
miaka mia), na hali ya kufa ya 
tumbo la uzazi la Sara; 

20 lakini akiona ahadi ya Mungu 
hakusita kwa kutokuamini, bali 
alitiwa nguvu kwa imani, akimtukuza 
Mungu, 

21 akijua hakika ya kuwa 
Mungu anaweza pia kufanya yale 
aliyoahidi. 

22 Na kwa hiyo ilihesabiwa kwake 
kuwa ni haki. 

23 Walakini haikuandikwa kwa 
ajili yake tu, kwamba ilihesabiwa 
kwake; 

24 bali pia kwa ajili yetu sisi, ambao 
tutahesabiwa, sisi tunaomwamini 
yeye aliyemfufua Yesu Bwana wetu 
kutoka wafu, 

25 ambaye alitolewa kwa ajili 
ya makosa yetu, na kufufuliwa ili 
tuhesabiwe haki. 


BASI, kwa kuwa tumehesabiwa 

haki kwa imani, tunayo amani 
na Mungu kwa njia ya Bwana wetu 
Yesu Kristo, 

2 ambaye kwa yeye pia tumepata 
kwa njia ya imani kuifikia neema 
hii, ambayo tumesimama ndani 
yake, na tunafurahi katika tumaini 
la utukufu wa Mungu. 

3 Wala si hayo tu, bali tunafurahi 
pia katika dhiki, kwa sababu 
tunajua ya kuwa dhiki inatenda 
sana uvumilivu, 

4 na uvumilivu huleta uthabiti na 
uthabiti huleta tumaini; 

5 na tumaini halitahayarishi, 
kwa sababu pendo la Mungu 
limemiminwa katika mioyo yetu 
na Roho Mtakatifu tuliyepewa sisi. 

6 Kwa maana hapo tungali 
tulipokuwa wadhaifu, wakati 
ulipotimia, Kristo alikufa kwa ajili 
ya waovu. 

7 Kwa kuwa ni shida kwa mtu 
kufa kwa ajili ya mtu mwenye 
haki; lakini yawezekana mtu 
kuthubutu kufa kwa ajili ya mtu 
mwema. 

8 Lakini Mungu anathibitisha 
pendo lake yeye mwenyewe kwetu 
sisi, kwa kuwa Kristo alikufa kwa 

ajili yetu, tulipokuwa tungali wenye 
dhambi. 

9 Basi, zaidi sana, sasa tumekwisha 
kuhesabiwa haki kwa damu yake, 
tutaokolewa kutoka katika ghadhabu 
kwa yeye. 

10 Kwa maana ikiwa tulipokuwa 
adui tulipatanishwa na Mungu kwa 
mauti wa Mwana wake, zaidi sana 
baada ya kupatanishwa, tutaokolewa 
kwa uzima wake; 

11 wala si hivyo tu, bali tunafurahi 
pia katika Mungu kwa Bwana wetu 
Yesu Kristo, ambaye kwa yeye sasa 
tumeupokea ule upatanisho. 

12 Kwa hiyo kama kwa mtu mmoja 
dhambi iliingia ulimwenguni, na 
kwa dhambi hiyo mauti; na kwa 
hivyo mauti ikawafikia watu wote, 
kwa sababu watu wote walifanya 
dhambi; 

13 kwa maana kabla ya torati 
dhambi ilikuwamo ulimwenguni; 
lakini dhambi haihesabiwi 
isipokuwepo torati. 

14 Bali mauti ilitawala tangu 
Adamu mpaka Musa, nayo ilitawala 
hata wao wasiofanya dhambi 
ifananayo na uasi wa Adamu, aliye 
mfano wake yeye atakayekuja. 

15 Bali karama ile haikuwa kama 
lile kosa. Kwa maana ikiwa kwa 
kosa la yule mmoja wengi walikufa, 
zaidi sana neema ya Mungu na 
kipawa kwa njia ya neema yake yule 
Mtu mmoja, Yesu Kristo kimezidi 
kwa ajili ya watu wengi. 

16 Wala zawadi si kama matukio 
ya yule mmoja aliyefanya dhambi, 
kwa maana hakika hukumu ilikuja 
kwa njia ya mtu mmoja ikaleta 
adhabu, lakini karama ilikuja kwa 
ajili ya makosa mengi, ikaleta 
kuhesabiwa haki. 

17 Kwa maana ikiwa kwa kosa la 
yule mtu mmoja mauti ilitawala kwa 
sababu ya yule mmoja, zaidi sana 


wao wapokeao wingi wa neema na 
kile kipawa cha haki watatawala 
katika uzima kwa yule mmoja Yesu 
Kristo. 

18 Basi kwa hiyo kama kwa kosa 
moja watu wote walipata adhabu, 
kadhalika kwa tendo moja la haki 
watu wote walihesabiwa haki yenye 
uzima. 

19 Kwa sababu kama kwa uasi 
wa yule mtu mmoja watu wengi 
walifanywa kuwa wenye dhambi, 
kadhalika pia kwa kutii kwake yule 
mmoja watu wengi watafanywa 
kuwa wenye haki. 

20 Lakini torati iliingia ili kosa 
lile liwe kubwa sana; na dhambi 
lilipozidi, neema ilikuwa nyingi; 

21 ili kwamba, kama vile dhambi 
ilivyotawala katika mauti, vivyo 
hivyo pia neema itawale kwa njia 
ya haki hata uzima wa milele, kwa 
Yesu Kristo Bwana wetu. 


TUSEME nini basi? tutadumu 
katika dhambi, ili neema izidi 
kuwa nyingi? 

2. Hasha! Sisi tulioifia dhambi, 
tutaishije tena katika dhambi? 

3 Au je, hamfahamu ya kuwa 
sisi sote tuliobatizwa katika Kristo 
Yesu, tulibatizwa katika mauti 
yake? 

4 Kwa hiyo tulizikwa pamoja naye 
kwa njia ya ubatizo katika ile mauti; 
ili kama vile Kristo alivyofufuliwa 
kutoka wafu kwa njia ya utukufu wa 
Baba, vivyo hivyo na sisi tutembee 
katika upya wa uzima. 

5 Kwa maana ikiwa tumeunganika 
naye katika mfano wa mauti yake, 
kadhalika tutaunganika kwa ufufuo 
wake. 

6 Twajua neno hili, ya kwamba utu 
wetu wa kale ulisulubishwa pamoja 
naye, ili mwili wa dhambi ubatilike, 
tusitumikie dhambi tena; 

7 kwa kuwa yeye aliyekufa 
amehesabiwa haki mbali na 
dhambi. 

8 Lakini tukiwa tulikufa pamoja na 
Kristo, twaamini ya kuwa tutaishi 
pia pamoja naye; 

9 tunajua ya kuwa Kristo alikwisha 
kufufuka kutoka wafu, hafi tena; 
mauti haimtawali tena. 

10 Maana kwa kule kufa kwake, 
aliifia dhambi mara moja tu; lakini 
kwa kule kuishi kwake, amwishia 
Mungu. 

11 Vivyo hivyo ninyi pia jihesabuni 
kuwa wafu kabisa kwa dhambi, 
lakini walio hai kwa Mungu katika 
Kristo Yesu Bwana wetu. 

12 Kwa hiyo dhambi isitawale 
ndani ya miili yenu ambayo hufa, 
hata mkazitii tamaa zake; 

13 wala msitoe viungo vyenu kuwa 
silaha za dhulumu kwa dhambi; bali 
jitoeni wenyewe kwa Mungu kama 
walio hai baada ya kufa, na viungo 
vyenu kwa Mungu kuwa silaha za 
haki. 

14 Kwa maana dhambi 
haitawatawala ninyi; kwa sababu 
hamko chini ya torati, bali chini 
ya neema. 

15 Ni nini basi, tutafanya dhambi 
kwa sababu hatuko chini ya torati, 
bali chini ya neema? Hasha! 

16 Hamjui ya kuwa kwake yeye 
ambaye mnajitoa ninyi wenyewe 
kuwa watumishi katika kumtii, 
mmekuwa watumishi wake yule 
mnayemtii, ama wa dhambi uletao 
mauti, ama wa utii iletayo haki? 

17 Lakini Mungu na ashukuriwe, 
kwa maana mlikuwa watumwa wa 
dhambi, lakini mlitii kwa mioyo 
yenu ile maana ya mafundisho 
ambayo mlikabidhiwa; 

18 na mlipokwisha kuwekwa huru 
mbali na dhambi, mkawa watumishi 
wa haki. 

19 Ninasema kwa hali ya 
kibinadamu kwa sababu ya udhaifu 
wa nyama yenu, kwa kuwa kama 
mlivyovitoa viungo vyenu vitumike 
katika uchafu na uasi mpate uasi, 
vivyo hivyo sasa vitoeni viungo 
vyenu vitumiwe na haki mpate 
kutakaswa. 

20 Kwa maana mlipokuwa 
watumwa wa dhambi, mlikuwa 
huru mbali na haki. 

21 Kwa hiyo, mlipata tunda 
gani wakati ule kwa mambo hayo 
ambayo mnayaona aibu sasa? Kwa 
maana mwisho wa mambo hayo ni 
mauti. 

22 Lakini sasa mkiisha kuwekwa 
huru kutokana na dhambi, na 
kufanywa watumishi wa Mungu, 
mnalo tunda lenu ndilo kutakaswa, 
na mwisho wake ni uzima wa 
milele. 

23 Kwa maana mshahara wa 
dhambi ni mauti; lakini karama ya 
Mungu ni uzima wa milele katika 
Kristo Yesu Bwana wetu. 


HAMJUI, ndugu, (kwa maana 

ninasema na hao waijuao torati) 
ya kuwa torati humtawala mtu 
wakati anapokuwa yu hai? 

2 Kwa maana mwanamke aliye na 
mume amefungwa na sheria kwa ule 
mume wakati anapokuwa hai, lakini 
akifa yule mume, amefunguliwa 
kutoka katika ile sheria ya mume. 

3 Kwa hiyo basi, awapo hai 
mumewe, kama akiwa na mume 
mwingine ataitwa mzinzi; lakini 
mumewe akifa amekuwa huru, 
hafungwi na sheria hiyo, hata 
yeye si mzinzi, akiolewa na mume 
mwingine. 

4 Kadhalika, ndugu zangu, ninyi 
pia mliifia torati kwa njia ya mwili 
wa Kristo, mpate kuwa mali ya 
mwingine, hata yeye aliyefufuka 


48 


kutoka wafu, ili tumzalie Mungu 
matunda. 

5 Kwa maana tulipokuwa katika 
hali ya nyama, tamaa za dhambi 
zilizokuwa kwa sababu ya torati 
zilifanya kazi katika viungo vyetu 
hata kuzaa matunda kwa mauti. 

6 Lakini sasa tumefunguliwa 
kutoka torati, tuliifia kuhusu ile 
iliyotupinga ili sisi tupate kutumika 
katika hali mpya ya roho, si katika 
hali ya zamani ya andiko. 

7 Tusemeje basi? Je, torati ni 
dhambi? Hasha! Bali sikutambua 
dhambi, ila kwa torati; kwa kuwa 
pia sikuwa nimetambua tamaa, ila 
tu torati ilisema, “Usitamani.” 

8 Lakini dhambi ilipata nafasi kwa 
ile amri ikatenda sana ndani yangu 
kila aina ya tamaa, kwa maana 
dhambi bila torati imekufa. 

9 Mimi nilikuwa hai bila torati 
zamani; lakini ile amri ilikuja, 
dhambi ilihuika, nami nikafa; 

10 nikaona ile amri iletayo uzima, 
ya kuwa kwangu mimi ilileta mauti. 

11 Kwa maana dhambi, ilipopata 
nafasi kwa ile amri, ilinidanganya, 
na kwa hiyo ikaniua. 

12 Kwa hiyo hakika torati ni 
takatifu, na ile amri ni takatifu, na 
ya haki, na njema. 

13 Basi, je, ile iliyo njema imekuwa 
mauti kwangu mimi? Hasha. Bali 
dhambi, ili ionekane kuwa ni 
dhambi, inafanya sana mauti ndani 
yangu kwa njia ya ile njema kusudi 
kwa njia ya ile amri, dhambi izidi 
kuwa dhambi mno. 

14 Kwa maana twajua ya kuwa 
torati ni ya kiroho, lakini mimi ni 
mtu wa kinyama, nimeuzwa chini 
ya dhambi. 

15 Kwa maana ninalotenda sana, 
sifahamu; kwa sababu lile ambalo 
nataka; hili silitendi; bali lile 
nilichukialo, hilo ninalolifanya. 


16 Lakini kama nikilifanya lile 
nisilolitaka, nakubali kwamba torati 
ni njema. 

17 Lakini sasa si mimi hasa 
ninayetenda sana hilo; bali ni ile 
dhambi ikaayo ndani yangu. 

18 Kwa maana najua ya kuwa 
ndani yangu, yaani ndani ya nyama 
yangu, halikai neno jema, kwa 
kuwa kutaka kunakaa nami, lakini 
kutenda sana lililo jema, sipati. 

19 Kwa maana lile jema nilitakalo, 
silifanyi; bali lile baya nisilolitaka, 
ndilo nilitendalo. 

20 Basi kama lile ambalo silitaki 
ndilo nifanyalo, si mimi tena 
nilitendaye sana, bali ni dhambi 
ikaayo ndani yangu. 

21 Kwa hiyo ninaona sheria hii, 
ya kuwa kwangu mimi nitakaye 
kufanya lililo jema, lipo kwangu 
lililo baya. 

22 Kwa maana ninaifurahia torati 
ya Mungu kwa utu wa ndani; 

23 lakini katika viungo vyangu 
naona sheria iliyo mbali, inapiga 
vita na ile torati ya akili yangu, 
na kunifanya mateka ya ile sheria 
ya dhambi iliyo katika viungo 
vyangu. 

24 Mtu wa unyonge mimi; ni 
nani atakayeniokoa na mwili huu 
wa mauti? 

25 Ninamshukuru Mungu kwa 
Yesu Kristo Bwana wetu. Kwa hiyo 
basi, mimi mwenyewe kwa akili 
yangu ninaitumikia hakika torati ya 
Mungu, lakini kwa ile nyama, sheria 
ya dhambi. 


KWA hiyo sasa hakuna hukumu 

ya adhabu kwa wale walio katika 

Kristo Yesu, wasiotembea kufuatana 

na mambo ya nyama, bali mambo 
ya roho. 

2 Kwa maana sheria ya Roho wa 

uzima katika Kristo Yesu iliniweka 

huru mbali na sheria ya dhambi na 
ya mauti. 

3 Kwa maana yale yasiyowezekana 
kwa torati, kwa vile ilivyokuwa 
dhaifu kwa sababu ya nyama, 
Mungu kwa kumtuma Mwana wake 
mwenyewe katika mfano wa nyama 
iliyo wa dhambi, na kwa sababu ya 
dhambi, alilaumu dhambi katika 
nyama; 

4 ili matakwa ya haki ya 
torati yatimizwe ndani yetu sisi, 
tusiotembea kwa kufuata mambo ya 
nyama, bali mambo ya roho. 

5 Kwa maana wale wanaoishi 
kufuatana na nyama, huyafikiri 
mambo ya nyama; lakini wale 
wanaoishi kufuatana na roho, 
huyafikiri mambo ya roho. 

6 Kwa kuwa nia ya nyama ni 
mauti; lakini nia ya roho ni uzima 
na amani; 

7 kwa sababu ile nia ya nyama ni 
uadui juu ya Mungu, kwa maana 
haitii torati ya Mungu, wala haiwezi 
kuitii; 

8 nao wale waifuatayo nyama 
hawawezi kumpendeza Mungu. 

9 Lakini ninyi hamfuati nyama, 
bali mwafuata Roho, ikiwa kweli 
Roho wa Mungu anakaa ndani yenu. 
Lakini ikiwa mtu ye yote hana Roho 
wa Kristo, huyo si wake. 

10 Na Kristo akiwa ndani yenu, 
mwili umekufa hakika kwa sababu 
ya dhambi, lakini roho ni hai kwa 
sababu ya haki. 

11 Lakini ikiwa Roho wake yeye 
aliyemfufua Yesu kutoka kwa wafu 
anakaa ndani yenu, yeye aliyemfufua 
Kristo kutoka kwa wafu ataihuisha 
pia miili yenu yenye hali ya kufa, 
kwa njia ya Roho wake anayekaa 
ndani yenu. 

12 Kwa hiyo basi, ndugu, tu wadeni, 
si ya nyama, tuishi kwa kufuata 
mambo ya nyama; 

13 kwa maana kama mkiishi kwa 
kufuata mambo ya nyama, mwataka 
kufa; lakini kama mkiyafisha matendo 
ya mwili, kwa Roho, mtaishi. 

14 Kwa kuwa wo wote 
wanaoongozwa na Roho wa Mungu, 
hao ndio wana wa Mungu. 

15 Kwa kuwa hamkupokea tena 
roho ya utumwa iletayo hofu, bali 
mlipokea roho ya kufanywa wana, 
ambayo kwa hiyo twalia kwa sauti, 
“Aba,” (yaani) “Baba.” 

16 Roho mwenyewe hushuhudia 
pamoja na roho zetu, ya kuwa sisi 
tu watoto wa Mungu; 

17 na kama tu watoto, tu warithi 
pia; hakika warithi wa Mungu, 
warithi pamoja na Kristo; ikiwa 
kweli tukiteswa pamoja, ili tupate 
kutukuzwa pamoja pia. 

18 Kwa maana nayahesabu mateso 
ya wakati huu wa sasa kuwa si kitu 
yakilinganishwa na ule utukufu 
utakaofunuliwa kwetu. 

19 Kwa maana viumbe vyote 
vinatazamia kwa shauku nyingi 
kufunuliwa kwa wana wa Mungu. 

20 Kwa maana viumbe vilitiishwa 
chini ya ubatili, si kwa hiari yao, ila 
kwa sababu yake yeye aliyevitiisha 
katika tumaini; 

21 kwa kuwa pia viumbe vyenyewe 
vitawekwa huru kutoka katika 
utumwa wa uharibifu, hata viingie 
katika uhuru wa utukufu wa watoto 
wa Mungu. 

22 Kwa maana twajua ya kuwa 
viumbe vyote vinaugua pamoja pia 
vina utungu pamoja hata sasa. 

23 Wala si hivyo tu; ila na sisi 
wenyewe pia tulio na malimbuko ya 
Roho, hata sisi wenyewe tunaugua 
katika nafsi zetu, tukitazamia kwa 
shauku nyingi kufanywa wana, 
yaani ukombozi wa mwili wetu. 

24 Kwa maana tuliokolewa katika 
tumaini; lakini kinachotumainiwa 

kikionekana hakiwi tumaini; kwa 
maana mtu ye yote akikiona kitu, 
kwa nini akitumaini? 

25 Lakini kama tukikitumaini kitu 
ambacho hatukioni, twakitazamia 
kwa shauku nyingi kwa uvumilivu. 

26 Kadhalika Roho naye hutusaidia 
katika madhaifu yetu; kwa maana 
hatujui kuomba jinsi itupasavyo, 
bali Roho mwenyewe hutuombea 
sisi kwa kuugua kusikoweza 
kutamkwa. 

27 Na yeye aichunguzaye mioyo 
aijua nia ya Roho ilivyo, kwa 
maana huwaombea watakatifu 
kama apendavyo Mungu. 

28 Nasi twajua ya kuwa mambo 
yote yanafanya kazi pamoja 
kuwapatia mema wote wapendao 
Mungu, yaani wale walioitwa kwa 
kusudi lake, 

29 maana wale aliowajua tangu 
mwanzo, aliwachagua tangu 
mwanzo wafananishwe na mfano 
wa Mwana wake, ili yeye awe 
mzaliwa wa kwanza miongoni mwa 
ndugu wengi. 

30 Na wale aliowachagua tangu 
mwanzo, hao pia akawaita. na wale 
aliowaita, hao pia akawahesabia 
haki; na wale aliowahesabia haki, 
hao pia akawatukuza. 


31 Basi tuseme nini kuhusu mambo 
hayo? Ikiwa Mungu yuko upande 
wetu, ni nani atakayetupinga? 

32 Yeye asiyemwachilia Mwana 
wake mwenyewe, bali alimtoa 
kwa ajili yetu sisi sote, atakosaje 
kutukirimia na mambo yote pamoja 
naye? 

33 Ni nani atakayewashitaki 
wateule wa Mungu? Mungu ndiye 
mwenye kuwahesabia haki. 

34 Ni nani anayehukumia adhabu? 
Kristo ndiye aliyekufa, lakini zaidi 
ya hayo alifufuka, pia naye yuko 


mkono wa kulia wa Mungu, tena 
ndiye anayetuombea. 

35 Ni nani atakayetutenga na 
upendo wa Kristo? Je, ni dhiki, au 
shida, au mateso, au njaa, au uchi, 
au hatari, au upanga? 

36 Kama ilivyoandikwa ya 
kwamba, “Kwa ajili yako tunauawa 
mchana kutwa; tulihesabiwa kuwa 
kama kondoo wa kuchinjwa.” 

37 Bali katika mambo hayo yote 
tunashinda na zaidi ya kushinda 
kwa yeye aliyetupenda. 

38 Kwa maana nimekwisha kujua 
hakika kwamba wala mauti, wala 
uzima, wala malaika, wala wenye 
mamlaka, wala wenye uwezo, wala 
yalipo, wala yatakayokuwapo, 

39 wala yaliyo juu, wala yaliyo 
chini, wala kiumbe kingine cho 
chote hakitaweza kututenga na 
upendo wa Mungu ulio katika Kristo 
Yesu Bwana wetu. 


NINASEMA kweli katika 

Kristo, sisemi uongo, dhamiri 
yangu ikinishuhudia katika Roho 
Mtakatifu, 

2 ya kwamba nina huzuni nyingi, 
na maumivu yasiyokoma moyoni 
mwangu. 

3 Kwa maana mimi mwenyewe 
nilikuwa nikiomba niharimishwe 
na kutengwa na Kristo kwa ajili ya 
ndugu zangu, jamaa zangu kwa njia 
ya nyama; 

4 ambao ni Waisraeli, wenye kule 
kufanywa wana, na ule utukufu, 
na maagano, na kupewa torati, na 
kutumikia Mungu, na ahadi zake, 

5 ambao mababu ni wao, na 
katika hao alitoka Kristo kwa njia 
ya nyama, ndiye aliye juu ya mambo 
yote, Mungu, mwenye kuhimidiwa 
milele. Amina. 

6 Lakini si kana kwamba neno la 
Mungu limetanguka. Maana si watu 

wote wa uzao wa Israeli ni Waisraeli 
hawa; 

7 wala si kwa sababu wao ni 
wazao wa Ibrahimu, wote ni watoto; 
bali “Katika Isaka wazao wako 
wataitwa kwako.” 

8 Yaani, watoto wa nyama, hao si 
watoto wa Mungu; bali watoto wa ile 
ahadi wanahesabiwa kuwa mzao. 

9 Kwa maana neno la ahadi ni hili, 
“Panapo wakati huu nitakuja, na 
Sara atakuwa na mwana.” 

10 Wala si hivyo tu, bali pia 
Rebeka akachukua mimba kwa 
mume mmoja, naye ni Isaka, baba 
yetu: 

11 kwa maana kabla hawajazaliwa 
wale watoto, wala hawajatenda 
neno jema wala baya, ili lidumu 
kusudi la Mungu la kuchagua, si 
kwa sababu ya matendo, bali kwa 
sababu ya yeye aitaye, 

12 aliambiwa hivi, “Mkubwa 
atamtumikia yule mdogo.” 

13 Kama ambavyo imeandikwa, 
“Nilimpenda Yakobo, lakini Esau 
nilimchukia.” 

14 Tuseme nini, basi? Kuna 
udhalimu kwa Mungu? Hasha. 

15 Kwa maana amwambia 
Musa, “Nitamrehemu mtu ye yote 
nimrehemuye, na nitamhurumia 
mtu ye yote nimhurumiaye.” 

16 Kwa hiyo basi, si kwa mapenzi 
ya mtu, wala kwa yule apigaye 
mbio, bali kwa Mungu arehemuye. 

17 Kwa maana maandiko yasema 
kwa Farao ya kwamba, “Nilikuinua 
kwa kusudi hili, ili nionyeshe 
nguvu yangu kwako, ili jina langu 
litangazwe katika nchi yote. 

18 Kwa hiyo basi, atakaye 
kumrehemu humrehemu; na atakaye 
kumfanya mgumu, humfanya 
mgumu. 

19 Kwa hiyo utaniambia, “Mbona 
angali analaumu? Kwa maana ni 

nani ambaye amepinga kusudi 
lake?” 

20 La sivyo, hakika, ewe mtu, 
wewe ni nani kumhoji Mungu? 
“Kitu kilichoumbwa kisimwambie 
yeye aliyekiumba, “Kwa nini 
ulinitengeneza hivi?” 

21 Au mfinyanzi je, hana mamlaka 
juu ya udongo, kwa fungu moja 
la udongo kutengeneza chombo 
kimoja kiwe cha heshima, na kimoja 
kiwe hakina heshima? 

22 Lakini ikiwa Mungu kwa 
kutaka kuonyesha ghadhabu, na 
kuudhihirisha uweza wake, kwa 
uvumilivu mwingi, alichukuliana 
na vile vyombo vya ghadhabu 
vilivyofanywa tayari kwa 
uharibifu; 

23 naili ajulishe wingi wa utukufu 
wake katika vyombo vya rehema, 
alivyokwisha kutayarisha kuupokea 
utukufu, 

24 ndio sisi aliotuita, siyo 
Wayahudi tu, bali watu wa mataifa 
pia? 

25 Ni kama vile asemavyo katika 
Hosea pia, “Nitawaita watu wangu 
wasiokuwa watu wangu; na mpenzi 
wangu, yeye asiyekuwa mpenzi 
wangu; 

26 na itakuwa, mahali pale 
walipoambiwa, “Ninyi si watu 
wangu, hapo wataitwa “wana wa 
Mungu aliye hai.” 

27 Isaya naye atoa sauti yake juu 
ya Israeli, kusema, “Hesabu ya wana 
wa Israeli, ijapokuwa kama hesabu 
ya mchanga wa bahari, ni mabaki 
yao tu watakaookolewa; 

28 kwa maana anamaliza neno 
na kulikata katika haki; kwa 
sababu Bwana amelimaliza neno 
na atalikata juu ya nchi. 

29 Tena kama Isaya alivyotangulia 
kusema, “Kama Bwana wa majeshi 
asingalituachia uzao, tungalikuwa 

kama Sodoma, na tungalifananishwa 
na Gomora.” 

30 Tuseme nini basi? Ya kwamba 
watu wa mataifa, wasiofuata haki, 
walipata haki, lakini ni ile haki iliyo 
ya imani; 

31 lakini Israeli wakiifuata torati 
ya haki, hawakuifikilia torati ya 
haki. 

32 Kwa nini? Kwa sababu 
hawakuifuata kwa njia ya imani, 
bali kana kwamba kwa njia ya 
matendo ya torati, wakajikwaa juu 
ya jiwe lile likwazalo. 

33 Kama ambavyo imeandikwa, 
“Tazama, naweka katika Sayuni jiwe 
likwazalo na mwamba uangushao; 
na kila amwaminiye hataaibika.” 


1 NDUGU zangu, nitakayo sana 

moyoni mwangu na ombi 
langu kwa Mungu ni kwa ajili ya 
Waisraeli ili waokolewe. 

2 Kwa maana nawashuhudia 
kwamba wana juhudi kwa Mungu, 
bali si katika kufahamu sana. 

3 Kwa maana wakiwa hawaijui haki 
ya Mungu, na wakitaka kuithibitisha 
haki yao wenyewe, hawakujiweka 
chini ya haki ya Mungu, 

4 kwa maana Kristo ni mwisho wa 
torati kwa haki, ili ahesabiwe haki 
kila aaminiye. 

5 Kwa maana Musa anaandika juu 
ya haki itokayo kwa torati, ya kuwa 
mtu afanyaye mambo hayo ataishi 
kwa hayo. 

6 Lakini ile haki ya imani yasema 
hivi, “Usiseme moyoni mwako, Ni 
nani atakayepaa mbinguni?” (yaani 
ni kumleta Kristo chini;) 

7 au, “Ni nani atakayeshuka 
kwenda kuzimuni?” (Yaani ni 
kumleta Kristo juu kutoka kwa 
wafu.) 

8 Bali inasema nini? “Lile neno ni 
karibu nawe, katika kinywa chako 


na katika moyo wako;” hilo ni neno 
la imani tunalolihubiri. 

9 Kwa sababu ukikiri kwa kinywa 
chako kwamba Yesu ni Bwana, na 
kuamini moyoni mwako ya kuwa 
Mungu alimfufua kutoka kwa wafu, 
utaokoka; 

10 kwa maana kwa moyo, mtu 
huamini hata kupata haki, na 
kwa kinywa hukiri hata kupata 
wokovu. 

11 Kwa maana maandiko 
matakatifu yasema, “Kila 
amwaminiye hataaibika.” 

12 Kwa maana hakuna tofauti kati 
ya Myahudi na Mgiriki; maana yeye 
yule ni Bwana wa wote, mwenye 
utajiri kwa wote wanaomwita. 

13 Kwa kuwa kila atakayeliitia 
jina la Bwana ataokoka. 

14 Basi watamwitaje yeye 
wasiyemwamini? Na watamwaminiye 
yeye wasiyemsikia? Na watamsikiaje 
pasipo mhubiri? 

15 Na watu watahubirije kama 
hawatumwi? Kama ambavyo 
imeandikwa, “Ni mizuri kama nini 
miguu yao wahubirio habari njema 
ya amani, wahubirio habari njema 
ya mema.” 

16 Lakini si wote waliotii ile 
habari njema. Kwa maana Isaya 
asema, “Bwana, ni nani aliyeamini 
ujumbe wetu?” 

17 Basi chanzo cha imani ni 
kusikia, na kusikia huja kwa neno 
la Mungu. 

18 Lakini nasema, Je, wao 
hawakusikia? Naam, hakika; 
wamesikia; “Sauti yao ilienea 
duniani mwote, na maneno yao 
hata mwisho wa ulimwengu.” 

19 Lakini nasema, Je, Waisraeli 
hawakufahamu? Kwanza Musa 
asema, “Mimi nitawatia wivu watu 
ambao si taifa, nitawatia hasira taifa 
lisilo na ufahamu.” 

20 Na Isaya anasema kwa ujasiri, 
“Nilipatikana nao wasionitafuta, 
nilidhihirika kwao wasioniulizia.” 

21 Lakini kwa Israeli asema, 
“Mchana kutwa niliwanyoshea 
mikono watu wasiotii na wakaidi.” 


1 BASI nasema, Je, Mungu 

aliwasukumia mbali watu 
wake? Hasha. Kwa kuwa mimi pia 
ni Mwisraeli, wa uzao wa Ibrahimu, 
mtu wa kabila ya Benyamini. 

2. Mungu hakuwasukumia mbali 
watu wake aliowajua tangu mwanzo. 
Au hamjui yale yanayosemwa 
na maandiko juu ya Eliya? Jinsi 
anavyowashitaki Waisraeli mbele 
za Mungu, akisema, 

3 “Bwana, waliwaua manabii 
wako, na walizibomoa madhabahu 
zako; na mimi nimebaki peke 
yangu, nao wananitafuta.” 

4 Lakini ile jawabu ya Mungu 
yamwambiaje? “Nilijisazia watu elfu 
saba wasiopiga goti mbele ya Baali.” 

5 Basi ni vivi hivi wakati huu wa 
sasa, yako mabaki waliochaguliwa 
kwa neema. 

6 Lakini ikiwa ni kwa neema, 
haiwi kwa matendo; ingekuwa 
hivyo, neema isingekuwa neema 
tena. Lakini ikiwa ni kwa matendo 
haiwi neema; ingekuwa hivyo tendo 
lisingekuwa tendo. 

7 Imekuwaje, basi? Kitu kile 
ambacho Israeli anakitafuta, 
hiki hakukipata, lakini wale 
waliochaguliwa walikipata, na 
wengine walifanywa wagumu; 

8 Kama ambavyo imeandikwa, 
Mungu aliwapa roho ya usingizi, 
macho ambayo hayaoni, na masikio 
ambayo hayasikii, hata mpaka siku 
hii ya leo. 

9 Na Daudi asema, “Meza yao 
na iwe tanzi na mtego, na kitu cha 
kuwakwaza, na malipo kwao; 

10 macho yao yatiwe giza, ili 
wasione, ukawainamishe mgongo 
wao siku zote.” 

11 Kwa hiyo nasema, Je, walijikwaa 
hata waanguke? Hasha! Lakini kwa 
kosa lao wokovu umewafikia mataifa, 
ili wao wenyewe watiwe wivu. 

12 Lakini ikiwa kosa lao limekuwa 
utajiri wa ulimwengu, na upungufu 
wao umekuwa utajiri wa mataifa, je, 
si zaidi sana utimilifu wao? 

13 Kwa maana nasema na ninyi 
mlio watu wa mataifa, kwa kadiri 
mimi nilivyo hakika mtume wa 
mataifa, naitukuza huduma yangu. 

14 Huenda nikapata kuwatia wivu 
walio nyama moja na mimi, na 
kuwaokoa baadhi yao. 

15 Kwa maana ikiwa kutupwa 
kwao kumeleta upatanisho kwa 
ulimwengu, je, kukubaliwa kwao, 
kutakuwa ni nini kama si uhai 
kutoka kwa wafu? 

16 Na ikiwa malimbuko ni 
matakatifu, kadhalika na donge 
lote; na ikiwa shina ni takatifu, 
kadhalika matawi. 

17 Lakini kama baadhi ya matawi 
yamekatwa, na wewe mzeituni 
mwitu ulipandikizwa kati yao, 
ukawa mshirika wa shina, na wa 
unono wa mzeituni, 

18 usijisifu juu ya yale matawi; 
lakini ukijisifu, si wewe ulichukuaye 
shina, bali ni shina likuchukualo 
wewe. 

19 Basi utasema, “Yale matawi 
yalikatwa, ili mimi nipandikizwe.” 

20 Vema; yalikatwa kwa 
kutokuamini kwao, na wewe 
umesimama kwa imani yako. 
Usijivune, bali uogope; 

21 kwa maana ikiwa Mungu 
hakuyaachia matawi ya asili; labda 
pia hatakuachia wewe. 

22 Tazama basi, fadhili na ukali 
wa Mungu; hakika kwa wale 

walioanguka, ukali; lakini kwako 
wewe fadhili, ukikaa katika fadhili 
hii; kama sivyo wewe pia utakatiliwa 
mbali. 

23 Na hao pia, wasipokaa katika 
kutokuamini, watapandikizwa; kwa 
kuwa Mungu aweza kuwapandikiza 
tena. 

24 Kwa maana ikiwa wewe 
ulikatwa kutoka katika mzeituni 
ulio mzeituni mwitu kwa asili yake 
na kinyume cha asili ukapandikizwa 
katika mzeituni ulio mwema, si 
zaidi sana wale walio wa asili 
watatapandikizwa katika mzeituni 
wao wenyewe? 

25 Kwa maana ndugu zangu sitaki 
msijue siri hii, ili msijione kuwa 
wenye akili, ya kwamba kwa sehemu 
ugumu umewapata Waisraeli, mpaka 
utimilifu wa mataifa uwasili; 

26 na hivyo Waisraeli wote 
wataokoka, kama ambavyo 
imeandikwa, “Mwokozi atakuja 
kutoka Sayuni, na atayaondoa maasi 
kutoka katika Yakobo; 

27 na hili ni agano langu nao, 
nitakapowaondolea dhambi zao.” 

28 Hakika kwa habari ya Injili, 
wamekuwa adui kwa ajili yenu; 
Lakini kwa habari ya kuchaguliwa, 
wamekuwa wapenzi kwa ajili ya 
baba zetu. 

29 Kwa sababu karama za Mungu 
hazina majuto wala mwito wake. 

30 Kwa maana kama ninyi pia 
wakati ule mlivyomwasi Mungu, 
lakini sasa mmepata rehema kwa 
kuasi kwao; 

31 kadhalika na hao wameasi sasa, 
ili kwa kupata rehema kwenu, wao 
pia wapate rehema. 

32 Maana Mungu aliwafunga wote 
pamoja katika kuasi, ili awarehemu 
wote. 

33 Jinsi zilivyo kuu utajiri na 
hekima na maarifa ya Mungu! 


Hukumu zake hazichunguziki, wala 
njia zake hazitafutikani. 

34 Maana ni nani aliyejua nia 
ya Bwana? Au ni nani aliyekuwa 
mshauri wake? 

35 Au ni nani aliyempa kitu 
kwanza, naye atalipwa tena? 

36 Kwa kuwa vitu vyote vyatoka 
kwake, viko kwa uweza wake, na 
vinarejea kwake. Utukufu ni wake 
milele. Amina. 


1 2. hiyo ndugu, ninawasihi, 
kwa huruma zake Mungu, 
itoeni miili yenu iwe dhabihu iliyo 
hai, takatifu, ya kumpendeza Mungu, 
ndiyo ibada yenu yenye maana. 

2 Wala msiifuatishe namna ya 
dunia hii, bali mbadilishwe kwa 
kufanywa upya nia zenu, mpate 
kuonyesha mapenzi ya Mungu 
yaliyo mema, ya kupendeza, na 
ukamilifu. 

3 Kwa maana, kwa neema 
niliyopewa, namwambia kila mtu 
aliyeko kwenu, asinie makuu kupita 
ilivyompasa kunia, bali anie kwa nia 
njema, kama Mungu alivyomgawia 
kila mtu kiasi cha imani. 

4 Kwa kuwa kama vile katika 
mwili mmoja tuna viungo vingi, wala 
viungo vyote havitendi kazi moja, 

5 vivyo hivyo sisi tuliyo wengi 
tu mwili mmoja katika Kristo, 
na viungo, kila mmoja kwa 
mwenzake. 

6 Tuna karama pia, zilizo 
mbalimbali kwa kadiri ya neema 
tuliyopewa, ikiwa unabii, tutoe 
unabii kwa kadiri ya imani; 

7 ikiwa utumishi, kwa kutumikia; 
au mwenye kufundisha, kwa 
kufundisha; 

8 au mwenye kusihi, katika usihi; 
mwenye kutoa, kwa ukarimu; 
mwenye kuongoza, kwa bidii; 
mwenye kurehemu, kwa furaha. 

9 Pendo na lisiwe na unafiki. 
Lichukieni lililo ovu, mkiambatana 
na lililo jema. 

10 Kwa pendo la kidugu, mpendane 
ninyi kwa ninyi; kwa heshima 
mkiwatanguliza wenzenu. 

11 Kwa bidii, si walegevu; 
mkiwa na juhudi katika roho zenu; 
mkimtumikia Bwana; 

12 katika tumaini mkifurahi; 
katika dhiki mkisubiri; katika kusali 
mkidumu; 

13 kwa mahitaji ya watakatifu 
mkigawia, katika kukaribisha 
wageni mkijitahidi. 

14 Wabarikini wanaowatesa ninyi; 
barikini wala msilaani. 

15 Furahini pamoja nao wafurahio, 
na lieni pamoja nao waliao. 

16 Mpatane nia zenu ninyi 
kwa ninyi. Msinie yaliyo makuu, 
bali mkubali kushughulishwa na 
wanyenyekevu. Msiwe watu wa 
kujiona kuwa wenye akili. 

17 Msimlipe mtu ovu kwa ovu. 
Angalieni yaliyo mema machoni pa 
watu wote. 

18 Kama yawezekana, kwa upande 
wenu, mkae katika amani na watu 
wote. 

19 Wapenzi, msijilipize kisasi, 
bali mtoe nafasi kwa ghadhabu ya 
Mungu, maana imeandikwa, “Kisasi 
ni juu yangu, Mimi nitalipa,” asema 
Bwana. 

20 Kwa hiyo, adui yako akiwa na 
njaa, mlishe; akiwa na kiu, mnyweshe; 
maana ukifanya hivyo, utampalia 
makaa ya moto kichwani pake. 

21 Usishindwe na ubaya, bali 
uushinde ubaya kwa wema. 


1 KILA mtu na aitii mamlaka 
zilizo kuu, kwa maana 
hakuna mamlaka isiyotoka kwa 
Mungu; na zile mamlaka zilizopo 
zimewekwa na Mungu. 

2 Kwa hiyo anayepinga mamlaka, 
ameshindana na agizo la Mungu, 
na wao ambao wameshindana 
watajipatia hukumu. 

3 Kwa maana watawala hawatishi 
watu kwa sababu ya matendo 
mema, bali kwa sababu ya matendo 
mabaya. Basi wataka usimwogope 
mwenye mamlaka? Fanya mema, 
nawe utapata sifa kwake; 

4 kwa kuwa yeye ni mtumishi 
wa Mungu kwako kwa ajili ya 
mema. Lakini ukifanya mabaya, 
ogopa; kwa maana hauchukui 
upanga bure; kwa kuwa yeye ni 
mtumishi wa Mungu, amlipizaye 
kisasi cha ghadhabu yeye atendaye 
mabaya. 

5 Kwa hiyo ni lazima kutii, si kwa 
sababu ya ile ghadhabu tu, bali pia 
kwa sababu ya dhamiri. 

6 Kwa sababu hiyo tena mwalipa 
kodi; kwa kuwa wao ni watumishi 
wa Mungu, wakidumu katika kazi 
iyo hiyo. 

7 Kwa hiyo wape wote haki 
zao; mtu wa kodi, kodi; mtu wa 
ushuru, ushuru; astahiliye hofu, 
hofu; astahiliye heshima, heshima. 

8 Msiwe na deni kwa mtu ye 
yote, isipokuwa kupendana; kwa 
maana ampendaye mtu mwingine 
ameitimiza torati. 

9 Maana kule kusema, “Usizini, 
usiue, usiibe, usishuhudie uongo, 
usitamani;” na ikiwapo amri nyingine 
yo yote, inajumlishwa katika neno 
hili, ya kwamba, “Mpende jirani 
yako kama nafsi yako.” 

10 Upendo haufanyii jirani neno 
baya; kwa hiyo upendo ni utimilifu 
wa torati. 

11 Jambo hili pia, twajua wakati, 
ya kwamba saa ya sisi kuamka 
kutoka usingizi ni sasa; kwa maana 
wokovu wetu ni karibu nasi kuliko 
tulipoanza kuamini. 

12 Usiku umeendelea sana, na 
mchana umekaribia; kwa hiyo 
tutupe kando matendo ya giza, na 
tuvae silaha za nuru. 

13 Tuenende kwa adabu, kama 
ilivyohusika na mchana, si kwa ulafi 
na ulevi, si kwa ufisadi na uasherati, 
si kwa ugomvi na wivu. 

14 Bali mvaeni Bwana Yesu Kristo, 
wala msiiangalie nyama, hata 
kuwasha tamaa zake. 


1 NA yeye aliye dhaifu wa 
imani, mkaribisheni, wala 
kubishana mawazo yake. 

2 Mtu mmoja hakika anayo imani, 
anakula vyote, lakini yeye aliye 
dhaifu hula mboga. 

3 Yeye alaye asimdharau huyo 
asiyekula, wala yeye asiyekula 
asimhukumu huyo alaye, kwa 
maana Mungu alimkubali. 

4 Wewe ni nani unayemhukumu 
mtumishi wa mwingine? Kwa 
bwana wake mwenyewe yeye 
husimama au huanguka. Lakini 
atasimamishwa; kwa kuwa Mungu 
aweza kumsimamisha. 

5 Mtu mmoja hakika aheshimu 
siku moja kuliko siku nyingine, 
na mwingine aona siku zote kuwa 
sawa. Kila mtu na athibitike katika 
akili yake mwenyewe. 

6 Yeye aadhimishaye siku, 
huiadhimisha kwa Bwana; tena 
asiyeadhimisha siku, haiadhimishi 
kwa Bwana; yeye alaye hula kwa 
Bwana, kwa maana amshukuru 
Mungu; tena asiyekula, hali kwa 
Bwana, kwa maana pia amshukuru 
Mungu. 

7 Kwa maana hakuna mtu 
miongoni mwetu aishiye kwa ajili 
yake mwenyewe, wala hakuna afaye 
kwa ajili yake mwenyewe. 

8 Kwa maana kama tukiishi twaishi 
kwa Bwana; na kama tukifa, twafa 


kwa Bwana; kwa hiyo tukiishi au 
kama tukifa, tu mali ya Bwana. 

9 Maana kwa sababu hiyo Kristo 
alikufa akafufuka, akawa hai tena, 
ili awe Bwana wa waliokufa na 
walio hai pia. 

10 Lakini wewe je, mbona 
wamhukumu ndugu yako? Au wewe 
je, mbona wamdharau ndugu yako? 
Kwa maana sisi sote tutasimama 
mbele ya kiti cha hukumu cha 
Kristo. 

11 Kwa kuwa imeandikwa, Mimi 
ninaishi, asema Bwana; kwamba 
kila goti litapigwa mbele zangu, na 
kila ulimi utamkiri Mungu. 

12 Kwa hiyo basi, kila mtu 
miongoni mwetu atatoa habari zake 
mwenyewe mbele za Mungu. 

13 Kwa hiyo tusizidi kuhukumiana, 
bali afadhali toeni hukumu hii, mtu 
asitie kitu cha kumkwaza ndugu au 
cha kumwangusha. 

14 Ninajua tena nimeshawishiwa 
na Bwana Yesu, ya kuwa hakuna 
kitu kilicho najisi kwa asili yake; 
lakini kwa mtu akionaye kitu kuwa 
najisi kwake huyo kitu kile ni 
najisi. 

15 Na ndugu yako akihuzunishwa 
kwa sababu ya chakula umeacha 
kwenda katika upendo. Kwa chakula 
chako usimharibu mtu yule ambaye 
Kristo alikufa kwa ajili yake. 

16 Kwa hiyo huo wema wenu 
usitajiwe kwa ubaya; 

17 maana ufalme wa Mungu si 
kula wala kunywa, bali ni haki 
na amani na furaha katika Roho 
Mtakatifu. 

18 Kwa kuwa yeye anayemtumikia 
Kristo katika mambo hayo 
anampendeza Mungu na 
anakubaliwa na watu. 

19 Kwa hiyo basi tufuate mambo 
ya amani, na mambo yafaayo kwa 
kujengana. 

20 Usiharibu kazi ya Mungu kwa 
ajili ya chakula. Hakika vitu vyote 
ni safi, bali ni vibaya kwa mtu alaye 
kitu cha kukwaza. 

21 Ni vyema kutokula nyama 
wala kunywa divai, wala kutenda 
neno lo lote ambalo kwa hilo ndugu 
yako hukwazwa, au kukoseshwa au 
kuwa dhaifu. 

22 Je, wewe unayo imani? Uwe 
nayo nafsini mwako mbele ya 
Mungu. Heri mtu yule asiyejihukumu 
mwenyewe katika neno lile 
analolikubali. 

23 Lakini aliye na shaka, 
amehukumiwa kuwa na hatia, kwa 
sababu hakula kwa imani; na yote 
yasiyotoka katika imani ni dhambi. 


1 LAKINI inatupasa sisi tulio 
na nguvu kuchukua udhaifu 

wao wasio na nguvu wala haitupasi 

kujipendeza wenyewe. 

2. Kila mmoja wetu ampendezejirani 
yake, apate wema, akajengwe. 

3 Kwa maana hata Kristo 
hakujipendeza mwenyewe, bali 
kama ambavyo imeandikwa, 
“Matukano ya waliokutukana wewe 
yaliniangukia Mimi.” 

4 Kwa kuwa yote yaliyotangulia 
kuandikwa, yaliandikwa ili 
kutufundisha sisi, ili kwa uvumilivu 
na faraja ya maandiko tupate kuwa 
na tumaini. 

5 Na Mungu mwenye uvumilivu 
na faraja awajalie kuwa na nia 
moja ninyi kwa ninyi kwa mfano 
wa Kristo Yesu. 

6 Ili kwa kusudi moja na kwa 
kinywa kimoja mpate kumtukuza 
Mungu, hata Baba wa Bwana wetu 
Yesu Kristo. 

7 Kwa hiyo mkaribishane ninyi 
kwa ninyi, kama naye Kristo 
alivyotukaribisha, ili Mungu 
atukuzwe. 

8 Lakini nasema kwamba Yesu 
Kristo amekuwa mtumishi wa agano 
la kutahiriwa kwa ajili ya kweli ya 
Mungu, kusudi azithibitishe ahadi 
walizopewa baba zetu; 

9 tena ili mataifa wamtukuze 
Mungu kwa ajili ya rehema zake, 
kama ambavyo imeandikwa, “Kwa 
sababu hiyo nitakushukuru kati 
ya mataifa, nami nitaliimbia jina 
lako.” 

10 Na tena asema, “Furahini, 
mataifa, pamoja na watu wake.” 

11 Na tena, “Enyi mataifa yote 
msifuni Bwana, enyi watu wote 
msifuni sana.” 

12 Na tena Isaya asema, 
“Litakuwako shina la Yese, naye 
atokeaye kuwatawala mataifa; na 
watu wa mataifa watamtumaini.” 

13 Basi Mungu wa tumaini na 
awajaze ninyi furaha yote na amani 
katika kuamini, mpate kuzidi kuwa 
na tumaini, katika nguvu ya Roho 
Mtakatifu. 

14 Lakini ndugu zangu, hata mimi 
mwenyewe nimehakikishwa kwa 
habari zenu, ya kuwa ninyi nanyi 
mmejaa wema, mmejazwa elimu 
yote, tena mwaweza kuonyana. 

15 Lakini niliwaandikia, ndugu, 
kwa ujasiri zaidi, katika sehemu 
kana kwamba kuwakumbusha, kwa 
sababu ya neema ile niliyopewa na 
Mungu, 

16 ili mimi niwe mhudumu wa 
Yesu Kristo kwa watu wa mataifa, 
nitoe huduma ya kikuhani kwa 
kuitangaza Injili ya Mungu, kusudi 
mataifa wawe sadaka yenye 
kibali, ikiisha kutakaswa na Roho 
Mtakatifu. 

17 Kwa hiyo nina sababu ya 
kujisifu katika Kristo Yesu kwa 
mambo mbele ya Mungu. 

18 Maana sitathubutu kusema juu 
ya jambo lo lote asilolitenda Kristo 

kwa kazi yangu, mataifa yapate 
kutii kwa neno na kwa tendo, 

19 kwanguvuya ishara na maajabu, 
kwa nguvu ya Roho wa Mungu; 
hata ikawa tangu Yerusalemu na 
kando kando yake mpaka Iliriko 
nimekwisha kuihubiri Injili ya Kristo 
kwa utimilifu; 

20 kadhalika ninajitahidi kuihubiri 
Injili, nisihubiri mahali ambapo jina 
la Kristo limekwisha kutajwa, ili 
nisijenge juu ya msingi wa mtu 
mwingine; 

21 bali kama ambavyo imeandikwa, 
“Wale ambao hawakuambiwa habari 
zake, wataona; na wale ambao 
hawakusikia, watafahamu.” 

22 Kwa sababu hiyo nilikuwa 
nikizuiliwa mara nyingi nisije 
kwenu; 

23 Lakini sasa sina nafasi tena 
katika pande hizi, tena tangu miaka 
mingi nina shauku ya kuja kwenu, 

24 wakati wo wote nitakaosafiri 
kwenda Spania, nitakuja kwenu; 
kwa maana ninatumaini kuwaona 
ninyi katika kusafiri kwangu na 
kusaidiwa nanyi kwa safari yangu, 
moyo wangu ukishiba kwanza 
kwenu kwa sehemu. 

25 Lakini sasa ninakwenda 
Yerusalemu, nikiwahudumu 
watakatifu. 

26 Maana iliwapendeza watu 
wa Makedonia na Akaya kufanya 
changizo kwa ajili ya watakatifu 
huko Yerusalemu walio maskini. 

27 Maana iliwapendeza, tena 
wamekuwa wadeni wao. Kwa 
maana ikiwa mataifa waliyashiriki 
mambo yao ya kiroho, inawabidi 
kuwahudumia kwa mambo yao ya 
kinyama. 

28 Kwa hiyo nikiisha kuimaliza 
kazi hiyo, na kuwatilia muhuri 
tunda hilo, nitapita kwenu kwenda 
Spania. 


29 Lakini najua ya kuwa nikija 
kwenu nitakuja kwa utimilifu wa 
baraka ya Injili ya Kristo. 

30 Ndugu zangu, ninawasihi kwa 
Bwana wetu Yesu Kristo na kwa 
upendo wa Roho, jitahidini pamoja 
nami katika maombi kwa ajili yangu 
mbele ya Mungu; 

31 ili niepushwe na wale 
wasioamini katika Uyahudi; na 
tena huduma yangu niliyo nayo 
huko Yerusalemu ikubalike kwa 
watakatifu; 

32 ili nipate kufika kwenu kwa 
furaha kwa mapenzi ya Mungu, 
nikapate kupumzika pamoja 
nanyi. 

33 Mungu wa amani na awe 
pamoja nanyi nyote. Amina. 


1 So namthibitisha 

kwenu Fibi, dada yetu, 
aliye mtumishi wa kanisa lililoko 
Kenkrea; 

2 kwamba mmpokee katika Bwana 
kama iwapasavyo watakatifu, 
mkamsaidie katika neno lo lote 
atakalohitaji kwenu; kwa sababu 
yeye naye amekuwa msaidizi wa 
watu wengi, akanisaidia mimi pia. 

3 Nisalimieni Priskila na Akila, 
watenda kazi pamoja nami katika 
Kristo Yesu, 

4 waliokuwa tayari hata kukatwa 
shingo kwa ajili ya maisha yangu, 
ambao ninawashukuru, wala si 
mimi tu, bali pia makanisa yote ya 
mataifa; 

5 na nisalimieni kanisa lililomo 
katika nyumba yao. Nisalimieni 
Epaineto, mpenzi wangu, aliye 
malimbuko ya Akaya kwa Kristo. 

6 Nisalimieni Mariamu, aliyefanya 
kazi kwa bidii kwa ajili yetu. 

7 Nisalimieni Androniko na Yunia, 
jamaa zangu, waliofungwa pamoja 
nami, ambao ni maarifu miongoni 

mwa mitume, nao walikuwa katika 
Kristo kabla yangu. 

8 Nisalimieni Amplia mpenzi 
wangu katika Bwana. 

9 Nisalimieni Urbano mtenda 
kazi pamoja nasi katika Kristo, na 
Stakisi, mpenzi wangu. 

10 Nisalimieni Apele, mwenye 
kukubaliwa katika Kristo. Nisalimieni 
watu wa Aristobulo. 

11 Nisalimieni Herodioni, jamaa 
yangu. Nisalimieni watu wa Narkiso, 
walio katika Bwana. 

12 Nisalimieni Trifaina na Trifosa, 
wanawake wenye bidii katika 
Bwana. Nisalimieni Perisida, mpenzi 
mwanamke aliyejitahidi sana katika 
Bwana. 

13 Nisalimieni Rufo, mteule katika 
Bwana, na mama yake, aliye mama 
yangu pia. 

14 Nisalimieni Asinkrito, Flegoni, 
Herma, Patroba, Herme, na ndugu 
walio pamoja nao. 

15 Nisalimieni Filologo na Yulia, 
Nerea na dada yake, na Olimpa, na 
watakatifu wote walio pamoja nao. 

16 Salimianeni ninyi kwa ninyi 
kwa busu takatifu. Makanisa ya 
Kristo yawasalimu. 

17 Ndugu zangu, nawasihi, 
kuangalia sana wale wafanyao fitina 
na mambo ya kukwaza, kinyume 
cha mafundisho mliyojifunza, 
mkajiepushe na watu hao. 

18 Kwa sababu walio hivyo 
hawamtumikii Bwana wetu Yesu 
Kristo, bali matumbo yao wenyewe; 
na kwa maneno laini, na hotuba za 
kupendeza waidanganya mioyo ya 
watu wanyofu. 

19 Maana utii wenu uliwafikilia 
watu wote. Kwa hiyo nafurahi kwa 
ajili yenu; lakini nataka ninyi hakika 
kuwa wenye hekima katika mambo 
mema, na bila hatia kuhusu mambo 
mabaya. 

20 Naye Mungu wa amani 
atamponda Shetani chini ya miguu 
yenu upesi. Neema ya Bwana wetu 
Yesu Kristo na iwe pamoja nanyi. 
Amina. 

21 Timotheo, mtenda kazi pamoja 
nami, Pamoja na Lukio na Yasoni, na 
Sosipatro, jamaa zangu wawasalimu 
ninyi. 

22 Mimi Tertio, niliyeandika barua 
nawasalimu katika Bwana. 

23 Gayo mwenye kunipokea 
nyumbani, na wa kanisa lote pia 
awasalimu, Erasto, mweka hazina 
wa mji huu awasalimu; na Kwarto, 
ndugu yetu. 

24 Neema ya Bwana wetu Yesu 
Kristo na iwe pamoja nanyi nyote. 
Amina. 

25 Sasa na atukuzwe yeye awezaye 
kuwafanya imara sawasawa na 
Injili yangu na kuhubiriwa kwake 
Yesu Kristo, sawasawa na ile siri 
iliyositirika tangu zamani za milele, 

26 lakini sasa ikadhihirishwa kwa 
njia ya maandiko ya manabii, kwa 
amri ya Mungu wa milele, ikajulikana 
na mataifa yote, ili watii imani. 

27 Kwake Mungu aliye pekee 
mwenye hekima, utukufu una yeye 
kwa njia ya Yesu Kristo milele. 
Amina. 


MUNGU ANATAKA KUKUOKOA WEWE KUTOKA GHADHABU 


MANENO MUHIMU KWA WEWE KUFAHAMU NA KUFANYA SASA. 





1) Wewe na kila mtu amefanya dhambi, na kumwasi Mungu. Wote walifanya 
dhambi na wanapungukiwa na utukufu wa Mungu. (Rum 3: 23). dhambi 
ni uasi wa torati. (1 Yoh 3: 4). 


Ujiulize, Je, nimeasi amri za Mungu? Mungu alisema, Usiwe na miungu 
mingine ila Mimi. (Kut 20: 3). Je, unapenda dini nyingine kuliko Mungu wa 
kweli, yaani Mwumbaji? Je unapenda pesa, au anasa, au mwenyewe kuliko 
Mungu? Mungu alisema, Usimshuhudie jirani yako uongo. (Kut 20: 16). 
Je, umesema uongo wakati wo wote? Mungu alisema, Usizini. (Kut 20: 14). 
Yesu Kristo alisema, Kila mtu atazamaye mwanamke kwa kumtamani, 
amekwisha kuzini naye moyoni mwake. (Mt 5: 28). Je, wewe ni mwenye 
dhambi? 


2) Mungu ataadhibu kila dhambi. mshahara wa dhambi ni mauti; (Rum 6; 
23). Kila mwenye dhambi, ikiwa hajaokoka, atapata ghadhabu ya Mungu, na 
baadaye ataadhibiwa katika ziwa la moto. Mauti na kuzimu zitatupwa katika 
lile ziwa la moto. (Ufu 20: 14). 


3) Mungu amefanya njia ambayo wewe na wengine wasamehewe. 


4) Habari njema. Njia hii ni Bwana Yesu Kristo. Yesu Kristo, Mungu Mwana 
aliishi pasipo dhambi, akajitoa kuuawa, akapigwa kwa misumari mtini, yaani 
msalabani. Alimwaga damu akafa kwa ajili ya wote wanaomwamini na kumtii. 
Kristo alikufa kwa ajili ya dhambi zetu kama yanenavyo maandiko; (1 
Kor 15: 3). Yesu alifufuka kutoka wafu, akapaa mbinguni. Kristo atakuja 
ulimwenguni tena bado kidogo. Ndipo watu wote wanaompenda (yaani 
waliokufa na wanaoishi) watafufuka kwenda kumlaki Mfalme Yesu, na 
tutamiliki pamoja naye milele. 


5) Lazima ufanye hivyo ili usamehewe na kupokea uzima wa milele. 
e Tubu dhambi zako mbele ya mungu. Usiendelee kufanya dhambi. 
e Mwamini Bwana Yesu Kristo, yaani mwamini na kumtii. 
e Kisha ubatizwe kwa jina lake Yesu Kristo katika maji mengi. 


Mwamini Bwana Yesu, nawe utaokoka (Mdo 16: 31). Tubuni 
mkabatizwe kila mmoja kwa jina lake Yesu Kristo, mpate ondoleo la 
dhambi zenu, (Mdo 2: 38). 


Ukifanya mambo hayo utazaliwa mara ya piliili, utakuwa Mkristo wa 
kweli. 


Ni muhimu kusoma na kujifunza Biblia, na kumwomba Mungu. 
Omba Mungu akuongoze. 

